**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Ιανουαρίου 2022, ημέρα Τρίτη και ώρα 13.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Βασίλειου Διγαλάκη, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Πολιτισμού και Αθλητισμού **α)** «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)» και **β)** «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας»».

 Κατά τη συνεδρίαση της Επιτροπής παρέστησαν, ο Υφυπουργός Πολιτισμού και Αθλητισμού, κ. Νικόλαος Γιατρομανωλάκης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Γιαννάκης Στέργιος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Καλή χρονιά στην πρώτη συνεδρίαση της Διαρκούς Επιτροπής Μορφωτικών Υποθέσεων, να έχουμε υγεία και παραγωγικό έργο το 2022. Σήμερα, συνεδριάζουμε, με θέμα ημερήσιας διάταξης, την επεξεργασία και εξέταση δύο σχεδίων νόμων του Υπουργείου Πολιτισμού και Αθλητισμού.

Για την εισήγηση των δύο αυτών σχεδίων νόμων, θα δώσω τον λόγο στον αρμόδιο Υφυπουργό, τον κ. Γιατρομανωλάκη.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Καλό μεσημέρι και καλή χρονιά. Όπως είπε και ο Πρόεδρος, εδώ είμαστε σήμερα, για να εισηγηθούμε την κύρωση δύο συμβάσεων. Ξεκινώ να σας περιγράφω την Αναθεωρημένη Σύμβαση του Συμβουλίου της Ευρώπης για τις κινηματογραφικές συμπαραγωγές. Θυμίζω, ότι τον Οκτώβριο του 1992, υπεγράφη, στο Στρασβούργο, η Ευρωπαϊκή Σύμβαση για τις κινηματογραφικές συμπαραγωγές, με σκοπό την ανάπτυξη της ευρωπαϊκής συνεργασίας στον τομέα του κινηματογράφου και με έμφαση στις πολυμερείς συμπαραγωγές, η οποία κυρώθηκε νομοθετικά και από την Ελλάδα, το 2002.

 Σήμερα, εισάγεται ενώπιον της Επιτροπής προς επεξεργασία, η αναθεωρημένη εκδοχή αυτής της Σύμβασης, η οποία υπογράφηκε, στο Ρότερνταμ, στις 30 Ιανουαρίου του 2017. Αυτή η αναθεωρημένη σύμβαση έχει υπογραφεί και από την ελληνική πλευρά, το 2017. Στις εργασίες της συμμετείχε και το Ελληνικό Κέντρο Κινηματογράφου, που είναι εποπτευόμενος φορέας του Υπουργείου Πολιτισμού, ο καθ’ ύλην αρμόδιος για τα θέματα τα συναφή και παρακολουθεί την εφαρμογή της Σύμβασης στη χώρα μας.

Βασικός σκοπός της Σύμβασης, που εισάγεται προς κύρωση, με το υπό κύρωση σχέδιο νόμου, είναι η διασφάλιση ενός αποτελεσματικού πλαισίου στήριξης και ενίσχυσης της ευρωπαϊκής κινηματογραφικής συμπαραγωγής. Περαιτέρω, μεταξύ των σκοπών, που αναφέρονται στο προοίμιο της Σύμβασης, βρίσκεται και η προστασία των ιδανικών και των αρχών της κοινής πολιτιστικής κληρονομιάς των συμβαλλόμενων κρατών-μερών και η υπεράσπιση της πολιτιστικής πολυμορφίας της Ε.Ε.. Στην επίτευξη των παραπάνω στόχων, μπορεί να συμβάλλει η ενίσχυση των κινηματογραφικών συμπαραγωγών, ως ένα μέσο έκφρασης της πολιτιστικής πολυμορφίας και ποικιλομορφίας της Ευρώπης.

Γιατί οδηγούμαστε στην ανάγκη αναθεώρησης αυτής της αρχικής Σύμβασης; Η τροποποίηση του κανονισμού σύστασης του Ευρωπαϊκού Ταμείου Ενίσχυσης των Κινηματογραφικών και Οπτικοακουστικών Συμπαραγωγών, ο γνωστός Eurimages, προς την κατεύθυνση της διεύρυνσης και σε κράτη, τα οποία δεν είναι μέλη του Συμβουλίου της Ευρώπης, αλλά και η παράλληλη τεχνολογική και οικονομική και χρηματοοικονομική πρόοδος και εξέλιξη, που έχει συντελεστεί, τα τελευταία χρόνια, ειδικά στο κομμάτι του κινηματογράφου και των οπτικοακουστικών μέσων, έχουν καταστήσει αναγκαία την αναθεώρηση αυτής της Σύμβασης.

Αυτή η Σύμβαση έχει κάποια πολύ σημαντικά και ουσιαστικά οφέλη για την ελληνική κινηματογραφική κοινότητα. Με την αναθεώρηση της Σύμβασης, παρέχεται η δυνατότητα διεύρυνσης του πεδίου ισχύος, όπως είπα και νωρίτερα, σε χώρες εκτός του Συμβουλίου της Ευρώπης, που σημαίνει, ότι είναι πολύ πιο εύκολο πλέον οι Έλληνες κινηματογραφικοί παραγωγοί να συνάψουν συμπαραγωγές με παραγωγούς από αυτές τις χώρες και επίσης, με την αναθεώρηση, διευκολύνεται περαιτέρω η συμμετοχή τους σε διεθνείς συμπαραγωγές και ενισχύεται η εξωστρέφεια του ελληνικού κινηματογράφου.

Συγκεκριμένα, επίσης, αλλάζουν και οι αναλογίες συμμετοχής, που είναι κάτι σημαντικό, που αφορά ιδιαίτερα την ελληνική κινηματογραφική κοινότητα. Έτσι, οι αναλογίες συμμετοχής στις συμπαραγωγές διαφοροποιούνται προς το ευνοϊκότερο, σε σχέση με τη Σύμβαση την αρχική του 1992, καθώς μειώνεται το ελάχιστο και το μέγιστο ποσοστό συνεισφοράς από 5% έως 80%, έναντι 10% έως 70%, που ήταν στην αρχική Σύμβαση στις πολυμερείς και από 10% έως 90%, έναντι 20% έως 80% στις διμερείς συμπαραγωγές.

Συγκεκριμένα, η αναθεωρημένη σύμβαση μείωσε το μίνιμουμ ποσοστό, όπως σας είπα και από το 10% σε 5% και από 20% σε 10% στις διμερείς. Και ξαναλέω, από 70% σε 80% αύξησε το μάξιμουμ στις τριμερείς και από 80% σε 90% στις διμερείς. Με τον τρόπο αυτόν, οι Έλληνες παραγωγοί μπορούν να συμμετέχουν, με μικρότερο ποσοστό, σε μια διεθνή συμπαραγωγή υψηλού προϋπολογισμού και να γίνουν αποκλειστικοί ιδιοκτήτες εκμετάλλευσης του έργου, στην Ελλάδα και στην Κύπρο και ιδιοκτήτες εκμετάλλευσης, κατά το αναλογούν ποσοστό τους στον υπόλοιπο κόσμο. Συμπληρωματικά, το όφελος αυτό επεκτείνεται και στις συντεχνίες της διεθνούς συμπαραγωγής ελληνικής πρωτοβουλίας, όπου η ελληνική πλευρά μπορεί να εξασφαλίσει το μέγιστο ποσοστό σε ταινίες μεσαίου ή χαμηλού προϋπολογισμού, με ελάχιστη συμμετοχή άλλων χωρών, οι οποίες, όμως, υποχρεούνται να αναγνωρίζουν τη ταινία, ως εθνική, βεβαίως ελληνική και έτσι να της εξασφαλίσουν μία εμπορική διαδρομή στη χώρα τους, ως μια ελληνική ταινία. Επιπλέον, η Σύμβαση έχει ιδιαίτερη σημασία για τους Έλληνες παραγωγούς ταινιών, καθώς μπορεί να εφαρμοστεί και ως διακρατική σύμβαση με όσες χώρες την υπογράψουν και με τις οποίες η Ελλάδα δεν έχει μία άλλη συγκεκριμένη διακρατική σύμβαση για κινηματογραφικές συμπαραγωγές.

Η Σύμβαση, λοιπόν, αυτή αποτελείται από 24 άρθρα και 2 Παραρτήματα.

Ειδικότερα, ως προς τα επιμέρους άρθρα, στο 1ο άρθρο, διατυπώνεται ο σκοπός της Σύμβασης, ο οποίος συνίσταται στη δέσμευση των Μερών να προωθήσουν την ανάπτυξη των διεθνών κινηματογραφικών συμπαραγωγών, σύμφωνα με τις διατάξεις, που περιλαμβάνονται, σε αυτήν.

Στο 2ο άρθρο, προσδιορίζεται το πεδίο εφαρμογής της Σύμβασης, το οποίο καταλαμβάνει, πρώτον, συμπαραγωγές τριών τουλάχιστον συμπαραγωγών εγκατεστημένων σε τρία διαφορετικά Μέρη της Σύμβασης και δεύτερον, συμπαραγωγές τριών τουλάχιστον συμπαραγωγών εγκατεστημένων σε τρία Μέρη της Σύμβασης και ενός ή περισσοτέρων συμπαραγωγών μη εγκατεστημένων σε αυτά τα Μέρη. Επιπλέον, καθορίζεται το εφαρμοστέο θεσμικό πλαίσιο σε περιπτώσεις διμερών συμπαραγωγών.

Στο 3ο άρθρο, ορίζονται αναλυτικά οι έννοιες «κινηματογραφικό έργο, συμπαραγωγή, επίσημη συμπαραγωγή κινηματογραφικού έργου» και τέταρτον, «πολυμερής συμπαραγωγή».

Στο 4ο άρθρο, με την πρώτη παράγραφο, εξομοιώνονται τα κινηματογραφικά έργα, που παράγονται, ως πολυμερείς παραγωγές και εμπίπτουν στο πεδίο εφαρμογής της Σύμβασης με τις εθνικές κινηματογραφικές ταινίες, έτσι ώστε να απολαμβάνουν τα πλεονεκτήματα, που παρέχονται σε εκείνες, δυνάμει των νομοθετικών και κανονιστικών διατάξεων, που ισχύουν σε κάθε ένα από τα Μέρη, που συμμετέχουν στη συγκεκριμένη παραγωγή. Περαιτέρω, με τη δεύτερη παράγραφο, ορίζεται ρητά, ότι περιγράφονται τα πλεονεκτήματα με τις προϋποθέσεις και εντός των ορίων, που προβλέπονται από τις ισχύουσες νομοθετικές και κανονιστικές διατάξεις σε αυτό το Μέρος και σύμφωνα με τις διατάξεις της Σύμβασης.

Στο 5ο άρθρο, ορίζονται οι προϋποθέσεις υπαγωγής έργων στο καθεστώς συμπαραγωγής, ενώ περιγράφεται η σχετική διαδικασία, οι λεπτομέρειες, τις οποίες παρέχονται στο πρώτο Παράρτημα της Σύμβασης.

Στο 6ο άρθρο, προσδιορίζονται οι αναλογίες συμμετοχών συμπαραγωγών σε περιπτώσεις αφενός πολυμερούς και αφετέρου διμερούς συμπαραγωγής και οι αναλογίες αυτές διαφοροποιούνται, σε σχέση με τη Σύμβαση του 1992, όπως προείπα.

Στο 7ο άρθρο, προσδιορίζονται τα δικαιώματα των συμπαραγωγών στο κινηματογραφικό έργο, για τα οποία πρέπει να παρέχονται εγγυήσεις από το συμβόλαιο της συμπαραγωγής.

Στο 8ο άρθρο, ορίζεται ότι η συμμετοχή καθενός συμπαραγωγού περιλαμβάνει ουσιαστική τεχνική και καλλιτεχνική συμμετοχή, ενώ διατυπώνονται ειδικότερες αρχές, ως προς το δημιουργικό, τεχνικό και καλλιτεχνικό προσωπικό, τους ερμηνευτές, τις εγκαταστάσεις, τους εργαζόμενους, που ασχολούνται με τα γυρίσματα του έργου και την μεταπαραγωγή, το post production.

Στο 9Ο άρθρο, προβλέπεται, κατά παρέκκλιση από το άρθρο 8, η δυνατότητα υπαγωγής σε καθεστώς συμπαραγωγής των λεγομένων χρηματοοικονομικών συμπαραγωγών και καθορίζονται οι σχετικές προϋποθέσεις.

Στο 10ο άρθρο, με την πρώτη παράγραφο, καθιερώνεται η αρχή της γενικής ισορροπίας στις κινηματογραφικές σχέσεις των Μερών, τόσο ως προς το συνολικό ποσό της επένδυσης, όσο και ως προς την καλλιτεχνική και τεχνική συμμετοχή στα κινηματογραφικά έργα συμπαραγωγής, ενώ με τη δεύτερη παράγραφο, παρέχεται η δυνατότητα στα Μέρη να μην εγκρίνουν μελλοντικές συμπαραγωγές, σε περιπτώσεις απόκλισης από την αρχή αυτή, έως ότου αποκατασταθεί η γενική ισορροπία.

Με το 11ο άρθρο, θεσπίζεται η υποχρέωση των Μερών για την παροχή διευκολύνσεων στο συμμετέχον, σε μια συμπαραγωγή, τεχνικό και καλλιτεχνικό προσωπικό, ως προς την είσοδο, παραμονή και χορήγηση αδειών εργασίας στην επικράτειά του, καθώς και για τη χορήγηση αδείας προσωρινής εισαγωγής και επανεξαγωγής εξοπλισμού, που είναι απαραίτητος για την παραγωγή και τη διανομή των κινηματογραφικών έργων.

Στο 12ο άρθρο, θεσπίζεται η υποχρέωση αναφοράς των χωρών συμπαραγωγής στα κινηματογραφικά έργα που γίνονται με συμπαραγωγή.

Στο 13ο άρθρο, καθιερώνονται ειδικοί κανόνες για τον υπολογισμό των ποσοστώσεων, σε περιπτώσεις εξαγωγής κινηματογραφικού έργου, που έχει γίνει με συμπαραγωγή, σε χώρα, όπου οι εισαγωγές κινηματογραφικών έργων υπόκεινται σε περιορισμούς και ένα από τα Μέρη της παραγωγής δεν έχει δικαίωμα ελεύθερης εισόδου για τα κινηματογραφικά του έργα στη χώρα εισαγωγής.

Στο 14ο άρθρο, θεσπίζεται το δικαίωμα ενός Μέρους να απαιτήσει από τον συμπαραγωγό, που είναι εγκατεστημένος στο έδαφός του, μια τελική εκδοχή του κινηματογραφικού έργου, σε μία από τις γλώσσες αυτού του Μέρους.

Με το 15ο άρθρο, προσδιορίζεται το Μέρος, το οποίο αναλαμβάνει την προβολή του έργου της συμπαραγωγής σε διεθνή φεστιβάλ.

Με το 16ο άρθρο, η Ευρωπαϊκή Σύμβαση για την κινηματογραφική συμπαραγωγή του 1992 αντικαθίσταται από την προς Κύρωση Σύμβαση όσον αφορά τα Μέρη της.

Με το 17ο άρθρο, το Διοικητικό Συμβούλιο του Ευρωπαϊκού Ταμείου Ενίσχυσης για τη συμπαραγωγή και τη διανομή κινηματογραφικών και οπτικοακουστικών έργων Δημιουργίας «Eurimages»,  ορίζεται ως αρμόδιο όργανο για την παρακολούθηση της Σύμβασης και εξειδικεύονται οι αρμοδιότητές του. Περαιτέρω, προβλέπεται η δυνατότητα τροποποίησης των Παραρτημάτων 1 και 2 της Σύμβασης και καθορίζεται η σχετική διαδικασία.

Με το 18ο άρθρο, ορίζεται ότι η Σύμβαση είναι ανοικτή προς υπογραφή από τα κράτη-μέλη του Συμβουλίου της Ευρώπης και τα άλλα κράτη-μέλη της Ευρωπαϊκής Μορφωτικής Σύμβασης, τα οποία μπορούν να εκφράσουν τη συγκατάθεσή τους να δεσμευθούν από αυτήν, μέσω είτε α) υπογραφής χωρίς επιφύλαξη επικύρωσης της αποδοχής ή έγκρισης είτε β) με υπογραφή, με επιφύλαξη επικύρωσης αποδοχής ή έγκρισης που ακολουθείται από επικύρωση, αποδοχή ή έγκριση.

Με το 19ο άρθρο, προσδιορίζονται επακριβώς ο χρόνος θέσης της Σύμβασης σε ισχύ, τόσο γενικά όσο και προς τα κράτη, που θα εκφράσουν μεταγενέστερα τη συγκατάθεσή τους να δεσμευθούν από αυτήν.

Με το 20ο άρθρο, προβλέπεται η δυνατότητα της Επιτροπής Υπουργών του Συμβουλίου της Ευρώπης να προσκαλεί οποιοδήποτε κράτος δεν είναι μέλος του Συμβουλίου της Ευρώπης, καθώς και την Ε.Ε. να προσχωρήσει στη Σύμβαση υπό συγκεκριμένες προϋποθέσεις.

Με το 21ο άρθρο, θεσπίζεται εδαφική ρήτρα, μέσω της οποίας παρέχεται στα συμβαλλόμενα κράτη η δυνατότητα ορισμού συγκεκριμένων εδαφών για την ισχύ της Σύμβασης.

 Με το 22ο άρθρο, παρέχεται στα Μέρη το δικαίωμα για τη διατύπωση επιφυλάξεων επί συγκεκριμένων διατάξεων της Σύμβασης, καθώς και της απόσυρσης των επιφυλάξεων αυτών.

Με το 23ο άρθρο, παρέχεται στα Μέρη το δικαίωμα για καταγγελία της Σύμβασης, ενώ με το τελευταίο, το 24ο άρθρο, απονέμεται στο Γενικό Γραμματέα του Συμβουλίου της Ευρώπης η αρμοδιότητα να γνωστοποιήσει στα συμβαλλόμενα Μέρη στοιχεία, που αφορούν στην παρούσα Σύμβαση, υπογραφή, επικύρωση θέσης σε ισχύ, καταγγελία και ούτω καθεξής.

Όπως είπα νωρίτερα, υπάρχουν δύο Παραρτήματα. Στο πρώτο Παράρτημα, περιγράφεται η διαδικασία υποβολής αίτησης για την ένταξη μιας ταινίας σε καθεστώς συμπαραγωγής, ενώ με το δεύτερο Παράρτημα, προσδιορίζονται τα στοιχεία για την ένταξη κινηματογραφικού έργου σε καθεστώς συμπαραγωγής και καθορίζεται ο βαθμός βαρύτητας καθενός από αυτά.

Στο δεύτερο άρθρο του σχεδίου νόμου, προσδιορίζεται η έναρξη ισχύος αφενός μεν του κυρωτικού νόμου, αφετέρου δε της Σύμβασης, η οποία κυρώνεται με αυτόν.

Τελειώνοντας, σε σχέση με αυτή τη Σύμβαση, θα ήθελα να επαναλάβω, ότι πρόκειται για μία εξαιρετικά επωφελή για την ελληνική κινηματογραφική κοινότητα σύμβαση και για τους λόγους αυτούς, παρακαλούμε να δεχθείτε την πρόταση και να προχωρήσει η κύρωση της Σύμβασης.

Ως προς τη δεύτερη Σύμβαση, την οποία συζητάμε, σήμερα, στην Επιτροπή, θυμίζω, ότι βασίζεται σε ένα μνημόνιο, το οποίο υπογράφηκε, στην Αθήνα, στις 27 Απριλίου του 2017.

 Στο πλαίσιο των διμερών σχέσεων Ελλάδας-Κίνας, με αυτό το μνημόνιο, οι δύο χώρες θα προωθούν ενεργά τη μετάφραση και έκδοση έργων του λόγου της κλασικής και σύγχρονης βιβλιοπαραγωγής της Ελλάδας και της Κίνας, έτσι ώστε να ενισχύσουν περαιτέρω την αμοιβαία κατανόηση και φιλία των δύο λαών.

Ειδικότερα, αυτή η Σύμβαση και το μνημόνιο θα συμβάλλουν στην εξωστρέφεια του ελληνικού βιβλίου, στην προώθηση της μετάφρασης και έκδοσης έργων του λόγου της κλασικής και σύγχρονης βιβλιοπαραγωγής, μεταξύ Ελλάδας και Κίνας, στη γνωριμία του εξωτερικού κοινού στο εξωτερικό με τους Έλληνες συγγραφείς και την αναζήτηση διαύλων επικοινωνίας, σε θέματα γραμμάτων και βιβλίου, καθώς και στην εμπέδωση ενός κλίματος συνεργασίας στους τομείς της λογοτεχνίας, της φιλοσοφίας και των κοινωνικών επιστημών, μεταξύ των δύο χωρών.

Η Σύμβαση, προφανώς καθορίζει τους όρους συνεργασίας για μετάφραση και για έκθεση βιβλίων στις δύο γλώσσες, σε ελληνικά και σε κινεζικά, με σκοπό την ανάπτυξη της διακρατικής πολιτιστικής συνεργασίας, μέσω ανταλλαγών και συνεργασιών, τόσο στον τομέα της σύγχρονης πολιτιστικής συμπαραγωγής όσο και στο πεδίο της πολιτιστικής κληρονομιάς. Ήδη, πρέπει να σας πω, ότι το Υπουργείο Πολιτισμού και Αθλητισμού, έχει προβεί σε προπαρασκευαστικές ενέργειες, με στόχο την ταχύτερη πρόοδο των εργασιών και των στόχων, που προβλέπει το μνημόνιο αυτό.

Συγκεκριμένα, για την υλοποίηση των όρων του μνημονίου, έχει ήδη συγκροτηθεί μια ομάδα εργασίας συντονισμού του έργου, στις 4 Μαρτίου του 2020, με μία απόφαση, η οποία ουσιαστικά αντικαθιστούσε την προηγούμενη επιτροπή. Είχε συσταθεί μια αρχική ομάδα, στις 2 Αυγούστου του 2017, αλλά, καθώς η εν λόγω ομάδα παρήλθε ένα διάστημα δύο ετών και δεν είχε αποδώσει τα αναμενόμενα και όσα προβλέπονταν, καθώς επίσης είχαν παραιτηθεί διάφορα μέλη της ομάδας, αναγκαστήκαμε να προβούμε σε μία νέα σύσταση ομάδας. Η ομάδα, λοιπόν, η παρούσα, η τρέχουσα, που συγκροτήθηκε το Μάρτη του 2020, όπως είπα νωρίτερα, έχει ήδη καταλήξει στον προβλεπόμενο από το άρθρο 4 του μνημονίου κατάλογο, τουλάχιστον 100 έργων, ο οποίος θα προταθεί προς την κινεζική πλευρά.

Τώρα, ως προς τα συγκεκριμένα άρθρα του μνημονίου, είναι 10 σε αριθμό. Στο πρώτο άρθρο, συμφωνείται η προαγωγή του έργου μετάφρασης και έκδοσης έργων του λόγου της κλασσικής και σύγχρονης βιβλιοπαραγωγής των δύο χωρών και προβλέπεται η μετάφραση, δημοσίευση και έκδοση τουλάχιστον 25 τίτλων από κάθε μέρος ή τουλάχιστον 50 τίτλων συνολικά εντός πενταετίας.

Στο δεύτερο άρθρο, προβλέπεται η συγκρότηση μιας Κοινής Συντονιστικής Ομάδας του Έργου, αποτελούμενη από 5 εκπροσώπους από κάθε Μέρος, με σκοπό το συντονισμό του Έργου και το κύριο καθήκον αυτής της Συντονιστικής Ομάδας του Έργου είναι να αποφασίζει τους τίτλους βιβλίων για το έργο, να παρέχει σχόλια και αναφορές και να αντιμετωπίζει οποιοδήποτε τυχόν πρόβλημα και ζήτημα προκύπτει.

Στο 3ο άρθρο, προβλέπεται η επιλογή από κάθε συμβαλλόμενο μέρος ενός ή περισσοτέρων εκδοτικών οργανισμών στη χώρα για την υλοποίηση του έργου και αυτοί οι επιλεγμένοι εκδοτικοί οργανισμοί θα υποχρεούνται να αναφέρουν την πρόοδο του έργου στην προαναφερθείσα Συντονιστική Ομάδα του έργου, ενώ στο 4ο άρθρο, προβλέπεται ότι συντάσσεται από κάθε συμβαλλόμενο μέρος ο κατάλογος 100 τίτλων διαφόρων κατηγοριών βιβλίων, αυτό που σας είπα, ότι ήδη από πλευράς Ελλάδας έχει γίνει.

 Στο 5ο άρθρο, προβλέπεται ότι κάθε συμβαλλόμενο μέρος θα ορίσει τον αρμόδιο φορέα για συνεργασία και επικοινωνία με το άλλο συμβαλλόμενο μέρος, καθώς και για την επίλυση των ζητημάτων, που ενδέχεται να προκύψουν.

Στο 6ο άρθρο, προβλέπεται ότι η χώρα μας θα στηρίξει τη μετάφραση, έκδοση και διανομή στην Ελλάδα των κινεζικών βιβλίων, που θα έχουν επιλεγεί και αντιστοίχως, η Κίνα θα κάνει το ίδιο για τη μετάφραση, έκδοση και διανομή των επιλεγέντων ελληνικών βιβλίων, σύμφωνα με τις διαδικασίες, που προβλέπονται.

Στο 7ο άρθρο, προβλέπεται η διευκόλυνση απόκτησης δικαιωμάτων πνευματικής ιδιοκτησίας επί των τίτλων, που περιλαμβάνονται στο έργο.

 Στο 8ο άρθρο, προβλέπεται η ενημέρωση των δύο μερών για τον ορισθέντα από το κάθε μέλος - σύνδεσμο του έργου.

Στο 9ο άρθρο, προβλέπεται ο μηχανισμός επίλυσης διαφορών από την εφαρμογή του μνημονίου, μέσω των επίσημων διαύλων, ενώ στο τελευταίο 10ο άρθρο, ορίζεται ότι τα σχετικά με την έναρξη ισχύος του μνημονίου και τη δυνατότητα τροποποίησής του, καθώς και έναρξη ισχύος του νόμου και του μνημονίου, που κυρώνεται.

Από τις διατάξεις του προτεινόμενου νομοσχεδίου, θα προκληθεί σε βάρος του κρατικού προϋπολογισμού μία δαπάνη, η οποία θα σχετίζεται με το κόστος μετάφρασης, έκδοσης και διανομής στην Ελλάδα έργων του λόγου της κλασικής και σύγχρονης βιβλιοπαραγωγής της Κίνας. Αντιστοίχως, θα υπάρχει μια επιβάρυνση στον κινεζικό προϋπολογισμό. Το ύψος της ανώτερης δαπάνης εκτιμάται στο ποσό των διακοσίων χιλιάδων ευρώ περίπου, για χρονικό διάστημα πενταετίας, στο πλαίσιο του τακτικού προϋπολογισμού του Υπουργείου Πολιτισμού και Αθλητισμού.

 Επίσης, σε αυτό το σημείο, να πω ότι παρότι η παρούσα Κυβέρνηση έχει θεσπίσει ένα μεταφραστικό πρόγραμμα γενικότερο, το GreekLit, το οποίο ακριβώς σαν στόχο έχει την ενίσχυση και προαγωγή των ελληνικών γραμμάτων στο εξωτερικό. Το συγκεκριμένο πρόγραμμα δεν θα γίνει μέσω του GreekLit, είναι ένα ξεχωριστό ανεξάρτητο κονδύλι, σε σχέση με αυτή τη διμερή συνεργασία Ελλάδας-Κίνας.

Θέτοντας, λοιπόν, τα παραπάνω υπόψη του Ελληνικού Κοινοβουλίου, εισηγούμεθα την ψήφιση και αυτού του σχεδίου νόμου.

Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Να υπενθυμίσω σε αυτό το σημείο, ότι καθώς η συζήτηση αφορά κυρώσεις συμβάσεων, διεξάγεται σε μία συνεδρίαση και η ψήφιση είναι επί της αρχής, του συνόλου και των άρθρων.

Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, χρόνια πολλά, καλή χρονιά. Να ευχηθώ στον Πρόεδρο, που γιόρταζε, χιλιόχρονος κ. Πρόεδρε, τα καλύτερα και σε όσους και όσες είχαν την ονομαστική τους εορτή αυτές τις μέρες, να ευχηθώ επίσης τα καλύτερα.

Η κατανόηση, κυρίες και κύριοι, τόσο της πολιτισμικής μας κληρονομιάς και ταυτότητας, όσο και εκείνης των άλλων κρατών και λαών, έχει αποδειχθεί ότι αποτελεί βασική προϋπόθεση οικονομικής και κοινωνικής ανάπτυξης και φυσικά ειρηνικής συμβίωσης μεταξύ των λαών. Η χώρα μας, από την αρχαιότητα, αποτέλεσε κοιτίδα πολιτισμού, αλλά και δημοκρατίας. Έτσι, λοιπόν και εμείς σήμερα καλούμαστε να πρωτοστατήσουμε και να εγγυηθούμε σε οποιαδήποτε δράση συμβάλλει στη μετάδοση του δικού μας πολιτισμού, αλλά και ταυτόχρονα, να γίνουμε κοινωνοί και των πολιτισμών των άλλων χωρών και των άλλων λαών. Να έρθουμε, λοιπόν, σε επαφή με την πολιτιστική κληρονομιά άλλων περιοχών, άλλων λαών, διαφορετικής νοοτροπίας και κουλτούρας. Αυτό, λοιπόν, υποχρεούμαστε να πράξουμε και σήμερα, καθώς συζητούμε το υποβαλλόμενο σχέδιο νόμου του Υπουργείου Πολιτισμού και Αθλητισμού, το οποίο περιλαμβάνει δύο κυρώσεις διεθνών συμφωνιών της χώρας μας, στο χώρο του πολιτισμού.

Η πρώτη αφορά στην κύρωση της Σύμβασης του Συμβουλίου της Ευρώπης για τις κινηματογραφικές συμπαραγωγές και είναι αναθεωρημένη και η δεύτερη την κύρωση του μνημονίου συνεργασίας μεταξύ του Υπουργείου Πολιτισμού και Αθλητισμού και της Κρατικής Διοίκησης Τύπου Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας, σχετικά με το Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας.

Η αρχική ευρωπαϊκή σύμβαση για τις κινηματογραφικές συμπαραγωγές κυρώθηκε, με το νόμο 3004 του 2002, καθώς είχε υπογραφεί, από τον Οκτώβριο του 1992. Είχε αρχίσει να εφαρμόζεται στις άλλες χώρες από την 1η Απριλίου του 1994 και στη χώρα μας από την 1η Οκτωβρίου του 2002 και είχε κυρωθεί από 43 κράτη-μέλη του Συμβουλίου της Ευρώπης.

Όπως καταλαβαίνετε, αγαπητές συναδέλφισσες και συνάδελφοι, από το 1992 έως και σήμερα, έχει κλείσει πάρα πολύς χρόνος, έχουν υπάρξει νέες εξελίξεις, νέα δεδομένα και βεβαίως, θα πρέπει να προσαρμοστούμε σε αυτές τις νέες εξελίξεις, σε αυτά τα νέα δεδομένα. Η τεχνολογική, λοιπόν, οικονομική και χρηματοοικονομική πρόοδος, που έχει συντελεστεί στον τομέα της κινηματογραφικής βιομηχανίας, καθώς και το έντονο ενδιαφέρον, που εκδηλώνεται παγκοσμίως για πολυμερείς διεθνείς κινηματογραφικές συμπαραγωγές, έχουν καταστήσει αναγκαία την αναθεώρηση της υφιστάμενης αυτής Σύμβασης. Η αναθεωρημένη Σύμβαση του Συμβουλίου της Ευρώπης για την κινηματογραφική συμπαραγωγή υπογράφηκε, στο Ρότερνταμ, στις 30 Ιανουαρίου του 2017 και αποσκοπεί στη διασφάλιση ενός αποτελεσματικού πλαισίου στήριξης και ενίσχυσης της κινηματογραφικής ευρωπαϊκής παραγωγής.

Αποτελεί μία εξαιρετικής σημασίας Σύμβαση, καθώς επιτυγχάνει την ενίσχυση των κινηματογραφικών συμπαραγωγών, ως μέσον έκβασης της πολιτιστικής πολυμορφίας, τη διευκόλυνση των κινηματογραφικών συμπαραγωγών, μέσω της θέσπισης κοινών κανόνων, της μείωσης των περιορισμών και της ενθάρρυνσης της συνεργασίας, την ενίσχυση της ενότητας των μελών του Συμβουλίου της Ευρώπης και της ευρωπαϊκής ηπείρου γενικότερα, την προστασία των ιδανικών και των αρχών της κοινής πολιτισμικής πολυμορφίας και φυσικά την υπεράσπιση αυτής ακριβώς της πολυμορφίας.

Η Σύμβαση του Συμβουλίου της Ευρώπης για την κινηματογραφική συμπαραγωγή αποτελείται από 24 άρθρα και δύο Παραρτήματα.

Στα άρθρα από 1 έως 3, διατυπώνεται ο σκοπός της Σύμβασης, ο οποίος συνίσταται φυσικά και στη δέσμευση των μερών, που την υπογράφουν, προσδιορίζεται το πεδίο εφαρμογής της Σύμβασης και ορίζονται αναλυτικά οι έννοιες του τι είναι κινηματογραφικό έργο, συμπαραγωγή, επίσημη κινηματογραφική συμπαραγωγή κ.λπ..

Από τα άρθρα 4 έως 6, εξομοιώνονται κινηματογραφικά έργα, που παράγονται ως πολυμερείς συμπαραγωγές. Ορίζονται προϋποθέσεις υπαγωγής έργων στο καθεστώς της συμπαραγωγής. Προσδιορίζονται οι αναλογίες των συμμετοχών των συμπαραγωγών σε περιπτώσεις, αφενός μεν, πολυμερούς συμπαραγωγής, αφετέρου δε διμερούς συμπαραγωγής.

Από τα άρθρα 7 έως 9 προσδιορίζονται τα δικαιώματα των συμπαραγωγών. Ορίζεται η συμμετοχή του καθενός συμπαραγωγού και προβλέπεται η δυνατότητα υπαγωγής σε καθεστώς συμπαραγωγής των χρηματοοικονομικών συμπαραγωγών και καθορίζονται οι σχετικές προϋποθέσεις.

Από τα άρθρα 10 έως 11, καθιερώνεται η αρχή της γενικής ισορροπίας στις κινηματογραφικές σχέσεις των μερών. Θεσπίζεται η υποχρέωση των μερών για την παροχή διευκολύνσεων στο συμμετέχον σε μία συμπαραγωγή τεχνικό, καλλιτεχνικό και λοιπό προσωπικό.

Από τα άρθρα 12 έως 14, διευκρινίζεται η υποχρέωση αναφοράς των χώρων συμπαραγωγής στα κινηματογραφικά έργα, που γίνονται με συμπαραγωγή. Καθιερώνονται οι ειδικοί κανόνες για τον υπολογισμό των πιστώσεων. Θεσπίζεται το δικαίωμα του ενός μέλους να απαιτήσει από το συμπαραγωγό, που είναι εγκατεστημένος στο έδαφός του μία τελική εκδοχή του κινηματογραφικού έργου σε μία από τις γλώσσες αυτού του μέρους.

Στο άρθρο 15, προσδιορίζεται το μέρος, που αναλαμβάνει την πρωτοβουλία του έργου συμπαραγωγής σε διεθνή φεστιβάλ.

Στα άρθρα 16 έως 18, η Ευρωπαϊκή Σύμβαση για την Κινηματογραφική Συμπαραγωγή του 1992, αντικαθίσταται από την προς κύρωση Σύμβαση, που αφορά τα μέρη, που συμμετέχουν εκεί. Ορίζεται το αρμόδιο όργανο για την παρακολούθηση της Σύμβασης. Ορίζεται ότι η Σύμβαση είναι ανοιχτή προς υπογραφή από τα κράτη - μέλη του Συμβουλίου.

Στο άρθρο 19, προσδιορίζεται επακριβώς ο χρόνος θέσπισης της Σύμβασης σε ισχύ τόσο γενικά ως προς τα κράτη, που θα την εφαρμόσουν μεταγενέστερα, αλλά και τη συγκατάθεσή τους να δεσμευτούν με αυτή.

Από τα άρθρα 20 έως 23, προβλέπεται η δυνατότητα της Επιτροπής Υπουργών του Συμβουλίου της Ευρώπης να προσκαλεί οποιοδήποτε κράτος, που δεν είναι μέλος του Συμβουλίου της Ευρώπης. Θεσπίζεται ειδική εδαφική ρήτρα, παρέχεται στα μέρη το δικαίωμα για διατύπωση επιφυλάξεων επί συγκεκριμένων διατάξεων της Σύμβασης και παρέχεται στα μέρη το δικαίωμα για την καταγγελία της Σύμβασης

Υπάρχουν και δύο Παραρτήματα, που συνοδεύουν τη Σύμβαση. Στο πρώτο Παράρτημα, περιγράφεται η διαδικασία υποβολής αίτησης για την ένταξη μιας ταινίας σε καθεστώς συμπαραγωγής, ενώ στο δεύτερο Παράρτημα προσδιορίζονται τα στοιχεία για την ένταξη του κινηματογραφικού έργου σε καθεστώς συμπαραγωγής και καθορίζεται ο βαθμός βαρύτητας ενός εκάστου εξ αυτών.

Περνάω εν τάχει στην κύρωση του Μνημονίου Συνεργασίας, μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας».

Η Ελλάδα και η Κίνα είναι από τους αρχαιότερους πολιτισμούς αυτού του πλανήτη, έχουν πολύ σημαντική πολιτισμική διαδρομή. Η κινεζική και η ελληνική γραφή χρονολογούνται από την ίδια εποχή, όπως και η φιλοσοφία των δύο πολιτισμών. Ο πολιτισμός μας ήρθε για πρώτη φορά σε επαφή με τον πολιτισμό της Κίνας, στα χρόνια του Μεγάλου Αλεξάνδρου και από τότε πάντα υπήρχε μία αλληλεπίδραση μεταξύ των δύο λαών.

Με την προς κύρωση Σύμβαση, επιδιώκεται η προώθηση της συνεργασίας των δύο χωρών, της Κίνας και της Ελλάδας, στον τομέα του πολιτισμού. Ειδικότερα, επιδιώκεται η επέκταση της αμοιβαίας πρόσβασης σε κλασικά και σύγχρονα βιβλία, η υποστήριξη της αμοιβαίας μετάφρασης και δημοσίευσης κλασικών και σύγχρονων έργων του λόγου, με σκοπό την περαιτέρω ενίσχυση της φιλίας και της αμοιβαίας κατανόησης των δύο λαών. Έτσι, θα συμβάλλουμε σημαντικά στην εξωστρέφεια του ελληνικού βιβλίου, στην προώθηση της μετάφρασης και έκδοσης έργων του λόγου και της κλασσικής και σύγχρονης βιβλιοπαραγωγής, μεταξύ Κίνας και Ελλάδας, στη γνωριμία των Ελλήνων συγγραφέων στο εξωτερικό και αναζήτηση διαύλων επικοινωνίας, σε θέματα γραμμάτων και βιβλίου, στην εμπέδωση κλίματος συνεργασίας σε τομείς της λογοτεχνίας φιλοσοφίας κοινωνικών επιστημών.

Το συγκεκριμένο μνημόνιο αποτελείται από 10 άρθρα, όπου στο πρώτο συμφωνείται η προαγωγή του έργου, η μετάφραση της έκδοσης των έργων και καθορίζεται ότι 25 τίτλοι από κάθε συμβαλλόμενο μέρος ή τουλάχιστον 50 συνολικά θα συμμετέχουν σε αυτήν τη διαδικασία. Προβλέπεται η συγκρότηση κοινής συντονιστικής ομάδας του έργου, αποτελούμενης από πέντε εκπροσώπους από κάθε μέρος.

Στο άρθρο 3, προβλέπεται η επιλογή από κάθε συμβαλλόμενο μέρος ενός ή περισσότερων εκδοτικών οργανισμών στη χώρα για την υλοποίηση του έργου, οι οποίοι επιλεγμένοι εκδοτικοί φορείς και οργανισμοί θα υποχρεούνται να αναφέρουν διαρκώς την πρόοδο του έργου.

Στο άρθρο 4, προβλέπεται ότι συντάσσεται από κάθε συμβαλλόμενο μέρος κατάλογος 100 τίτλων διαφορετικών κατηγοριών από τον οποίο θα γίνει η τελική επιλογή των βιβλίων. Προβλέπεται, επίσης, ότι κάθε συμβαλλόμενο μέρος θα ορίσει αρμόδιο φορέα για τη συνεργασία και την επικοινωνία με το άλλο συμβαλλόμενο μέρος. Θα παρέχονται αμοιβαία και από τα δύο μέρη πληροφορίες και συνεργασία, αναφορικά με το σύνδεσμο του έργου.

Στο άρθρο 6, προβλέπεται ότι η χώρα μας θα στηρίξει τη μετάφραση, έκδοση και διανομή στην Ελλάδα των κινέζικων βιβλίων, που έχουν επιλεγεί, όπως το ίδιο θα κάνει και η Κίνα, για τη μετάφραση, έκδοση, διανομή των επιλεγμένων ελληνικών βιβλίων, που θα επιλεγούν από την οικεία χώρα.

Προβλέπεται, επίσης, η διευκόλυνση απόκτησης πνευματικών δικαιωμάτων ιδιοκτησίας επί των τίτλων, που περιλαμβάνονται στο έργο. Η ενημέρωση των δύο μελών από τον ορισθέντα από κάθε μέλος σύνδεσμο του έργου.

Το άρθρο 9 αναφέρεται στην επίλυση των διαφορών από την εφαρμογή του μνημονίου.

Τέλος, στο άρθρο 10, ορίζονται τα σχετικά με την έναρξη της ισχύος του μνημονίου, η δυνατότητα τροποποίησης του, καθώς και η έναρξη ισχύος του νόμου και του Μνημονίου που το επικυρώνει.

Τέλος, όπως αναφέρθηκε και από τον Υπουργό, το ύψος της δαπάνης, που θα προκληθεί σε βάρος του κρατικού προϋπολογισμού, για την υποστήριξη και την υλοποίηση όλου αυτού του Μνημονίου συνεργασίας, ανέρχεται στα 200.000 ευρώ, για ένα βάθος χρόνου πέντε ετών.

Αγαπητές και αγαπητοί συνάδελφοι, η έννοια του πολιτισμού για κάθε χώρα δεν χαρακτηρίζεται και δεν χαρακτηρίζει μόνο από οποιαδήποτε παγκόσμια αναγνωρισμένο υλικό και υπαρκτό τεχνητό ή φυσικό δημιούργημα, αλλά και από τη στάση του, απέναντι σε αυτό. Η αξιοποίηση του πολιτισμικού μας παρελθόντος και της σύγχρονης πολιτιστικής μας παραγωγής και κληρονομιάς αποτελούν εργαλεία δημιουργίας, ανάπτυξης, προβολής της δημόσιας εικόνας της χώρας μας. Οφείλουμε, λοιπόν, να σταθούμε όλοι μας αρωγοί σε κάθε προσπάθεια ανάδειξης και προβολής των δικών μας πολιτιστικών αγαθών, σε κάθε προσπάθεια ανάδειξης ξένων πολιτιστικών αγαθών στη χώρα μας και να ενισχύουμε κάθε προσπάθεια πολιτιστικής συνεργασίας και ανάπτυξης μεταξύ των χωρών, που συμμετέχουν, κάθε φορά, σε τέτοιου είδους συμβάσεις. Προς αυτήν την κατεύθυνση, δεν έχω παρά να σας ζητήσω να στηρίξουμε και να υπερψηφίσουμε όλοι μας τις δύο αυτές συμβάσεις, που έρχονται προς κύρωση στη σημερινή μας συνεδρίαση. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ πολύ, κύριε συνάδελφε.

Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Σας ευχαριστώ, κύριε Πρόεδρε.

Καταρχάς, να ευχηθώ καλή χρονιά, με υγεία και δύναμη. Υγεία και δύναμη πάνω από όλα και κουράγιο σε όλους τους υγειονομικούς μας όλης της χώρας, σε όλους τους εκπαιδευτικούς, τους μαθητές, τις μαθήτριες και τους γονείς τους, που δοκιμάζονται αυτές τις μέρες και σε όλους τους ανθρώπους του πολιτισμού, που δοκιμάζονται επί δύο χρόνια, χωρίς να τους ακούει κανείς.

Θα πω δύο πράγματα για τη Σύμβαση και το Μνημόνιο και μετά θα ήθελα να πω κάποια πράγματα για τον πολιτισμό, επειδή ακούμε διάφορα, συνέχεια. Για τη Σύμβαση του Συμβουλίου της Ευρώπης για την Κινηματογραφική Παραγωγή, θέλω να πω ότι πρόκειται για μία «αναθεωρημένη» Σύμβαση, αυτή του 1992. Καταβλήθηκε μία τεράστια προσπάθεια, επί χρόνια έγιναν διαβουλεύσεις από επιτροπές και ανθρώπους, με γνώση στο αντικείμενο, στο επίπεδο του Συμβουλίου της Ευρώπης και υπάρχει τώρα μία Σύμβαση, η οποία προσπαθεί να λύσει τα μεγάλα ζητήματα, που θέτουν οι παραγωγές, η παγκοσμιοποίηση της κινηματογραφικής παραγωγής, οι συμπαραγωγές κ.λπ. και να προστατέψει όσο το δυνατόν την ευρωπαϊκή παραγωγή. Είναι μία νέα Σύμβαση, με σημαντικές αλλαγές, από το 1992, μένει να εφαρμοστεί, για να δούμε τα αποτελέσματά της.

Καταρχήν και καταρχάς, είμαστε υπέρ της Σύμβασης.

Δύο πράγματα θέλω να πω για μερικά οφέλη. Εισάγεται ο όρος
«ευρωπαϊκό οπτικοακουστικό έργο» για τις ταινίες, οι οποίες θα εντάσσονται στη Σύμβαση. Δεύτερο όφελος, οριοθετείται η σχέση, ανάμεσα στα κράτη, τα οποία παίρνουν μέρος σε μία συμπαραγωγή, ανάμεσα στα κράτη τα ευρωπαϊκά και τα μη ευρωπαϊκά. Ανάμεσα, δηλαδή, στις παραγωγές, που προέρχονται, από ευρωπαϊκά κράτη και μη ευρωπαϊκά.

Υπάρχει ένα καθολικό πλαίσιο πια γι’ αυτές τις συμπαραγωγές, ειδικά για κράτη μη μέλη του Συμβουλίου της Ευρώπης, ενώ πριν, χρειαζόντουσαν διμερείς συμβάσεις, τώρα υπάρχει ένα καθολικό πλαίσιο και αυτό είναι καλό. Το άλλο, που είναι πάρα πολύ σημαντικό για μία χώρα σαν τη δικιά μας, είναι ότι μειώνεται το ποσοστό συμμετοχής σε πολυμερείς συμπαραγωγές από το 10%, που προβλεπόταν, στη Σύμβαση του 1992, τώρα προβλέπεται 5%, ενώ για τις διμερείς συμπαραγωγές προβλέπεται μείωση από το 20% στο 10%. Υπάρχει ένας μηχανισμός, ένα όργανο, που θα επιβλέπει τις συμπαραγωγές, τη διανομή των έργων κ.λπ., την προστασία των πνευματικών δικαιωμάτων.Τέλος, προβλέπονται δύο στάδια εφαρμογής της προβλεπόμενης από τη Σύμβαση Συμπαραγωγής. Συμπερασματικά, θέλω να πω ότι πρέπει να δοκιμαστεί το κείμενο. Καταρχάς, είμαστε υπέρ.

Για το δεύτερο Μνημόνιο με την Κίνα. Το Μνημόνιο υπογράφηκε τον Απρίλιο του 2017, δεν είχε τεθεί μέχρι σήμερα σε ισχύ. Καλωσορίζουμε το ότι έρχεται σήμερα εδώ προς ψήφιση, προς κύρωση, για να τεθεί σε ισχύ. Θα θέλαμε να πούμε ότι χρειάζεται και επειδή πρόκειται για χρήματα, που θα καταβληθούν γι’ αυτή την ενέργεια, να υπάρχουν διαδικασίες ανοιχτές, διαφανείς, αξιοκρατικές, ώστε η διάθεση των χρημάτων να μη γίνει με τις συνήθεις διαδικασίες των απευθείας αναθέσεων, τουλάχιστον σε ό,τι αφορά την επιλογή τίτλων κ.λπ.. Όπως επίσης διαφανείς διαδικασίες πρέπει να υπάρχουν για την επιλογή και ανάθεση σε εκδότες, που θα σηκώσουν αυτή τη δουλειά. Επειδή ο κλάδος του βιβλίου είναι ιδιαιτέρως πληττόμενος, η βιβλιοπαραγωγή, θα ήταν καλό να δοθεί μεγάλη σημασία.

Εγώ, όμως, θέλω να τονίσω δύο πράγματα, με αφορμή αυτό το Μνημόνιο Συνεργασίας. Τι έχει κάνει η Κυβέρνηση επί δυόμισι χρόνια για το θέμα και το πεδίο του βιβλίου, το οποίο πλήττεται ιδιαίτερα; Τι έχει κάνει, για να φτιάξει έναν ενιαίο φορέα του βιβλίου, όπως είχε σχεδόν φτάσει στο τελικό στάδιο από την Κυβέρνηση ΣΥΡΙΖΑ; Ξέρετε πολύ καλά ότι πριν από την Κυβέρνηση ΣΥΡΙΖΑ είχε καταργηθεί το Εθνικό Κέντρο Βιβλίου, το οποίο μείωσε πάρα πολύ, γιατί ακούω «ο πολιτισμός και να έχουμε εξωστρέφεια και ο πολιτισμός μας προς τα έξω». Το Εθνικό Κέντρο Βιβλίου το κατοχύρωνε αυτό, όμως, καταργήθηκε. Η Κυβέρνηση ΣΥΡΙΖΑ προχωρούσε στη σύσταση, είχε φτάσει στο τέλος, τώρα δεν βλέπουμε τίποτα. Καταθέτουμε για τρίτη φορά την τροπολογία, που αφορά τη βιβλιοπαραγωγή, τη μείωση των συντελεστών Φ.Π.Α. στον κατώτερο. Υπάρχει η τροπολογία, είναι τρίτη φορά που την καταθέτουμε. Κάνω παράκληση, αυτή τη φορά, στην Πλειοψηφία να την ψηφίσει, να την αποδεχτεί, καταρχάς, ο Υπουργός και οι βουλευτές της Πλειοψηφίας, γιατί υπάρχει τεράστια ανάγκη, όπως και την τροπολογία για το δημόσιο δανεισμό.

Τώρα, θα ήθελα να πω δύο πράγματα για τον πολιτισμό, κυρίως, για το σύγχρονο πολιτισμό, ο οποίος, όμως, είναι άμεσα συνδεδεμένος με την πολιτιστική κληρονομιά. Χθες, την ώρα που ένα επικοινωνιακό σόου λάμβανε χώρα στο Μουσείο της Ακρόπολης, την ίδια στιγμή, ακόμα μία φορά, ο κόσμος του πολιτισμού ήταν στους δρόμους, ακόμα μία φορά, επί δύο χρόνια, ζητώντας, διεκδικώντας το αυτονόητο. Διεκδικώντας, δηλαδή, η Κυβέρνηση να δει τον πολιτισμό μέσα στα μάτια και να μπορέσει να ανταποκριθεί στις ανάγκες του. Κύριε Πρόεδρε, οι ανάγκες του κόσμου του, γιατί πολιτισμός, χωρίς τους ανθρώπους του πολιτισμού δεν υπάρχει. Είναι τόσο απλό το θέμα.

Επίσης, κύριε Πρόεδρε, είναι η τρίτη φορά, που έχουμε ζητήσει με επιστολή προς τον Πρόεδρο της Βουλής και εσάς, να συγκληθεί η Επιτροπή Μορφωτικών Υποθέσεων, η Επιτροπή Κοινωνικών Υποθέσεων, να έρθουν οι αρμόδιοι Υπουργοί, λοιμωξιολόγοι και μία αντιπροσωπεία από τους καλλιτέχνες να διαβουλευτούμε. Είναι η αρχή της Δημοκρατίας. Λέτε, συνέχεια, λέει η Κυβέρνηση «συναίνεση και συναίνεση». Η συναίνεση σημαίνει διαβούλευση. Εδώ να γίνει μία διαβούλευση. Δεν μπορούμε οι άνθρωποι του πολιτισμού να είναι στον αέρα, να πλήττονται, με αυτόν το βάναυσο τρόπο. Τώρα, ξέρετε όλοι σας ότι έκλεισε η μουσική από παντού. Λήφθηκε καμία μέριμνα για το στοιχειώδες; Αντιμέτρα για τη στήριξη αυτών των ανθρώπων, που θα πληγούν; Και δεν είναι η πρώτη φορά. Λήφθηκε καμία μέριμνα για επιδότηση των Οργανισμών Συλλογικής Διαχείρισης;

Καταθέτουμε, για τρίτη φορά, σήμερα, τροπολογία για κρατική επιχορήγηση στους Οργανισμούς Συλλογικής Διαχείρισης. Μας είχε πει η Υπουργός Πολιτισμού, την άλλη φορά, «Ναι, έχετε δίκιο είναι προς τη σωστή κατεύθυνση, θα το δω». Έχει περάσει ένας χρόνος. Ξέρετε, οι άνθρωποι του πολιτισμού δεν είναι επαίτες, διεκδικούν τα δικαιώματά τους. Απέστειλαν επιστολή στον Πρωθυπουργό και εγώ ρωτάω: Σε αυτή τη χώρα, είναι δυνατόν 49 σωματεία του πολιτισμού να ζητάνε από τον Πρωθυπουργό, να διεκδικούν τα δικαιώματά τους και ο Πρωθυπουργός να μην καλεί μία αντιπροσωπεία, μετά από δύο χρόνια, να συζητήσει μαζί τους; Να μην καλεί η Υπουργός Πολιτισμού μία αντιπροσωπεία να συζητήσει μαζί τους; Να μη γίνεται μία συζήτηση στη Βουλή; Θα μου πείτε, βέβαια, ο Πρωθυπουργός και η Υπουργός Πολιτισμού δεν καταδέχτηκαν να συνομιλήσουν με αυτούς, που οι ίδιοι θεωρούν τους άριστους των αρίστων, τους επιστήμονες διεθνούς κύρους, οι οποίοι υπέγραψαν την επιστολή για τις αρχαιότητες της Θεσσαλονίκης. Δεν γίνεται, όμως, έτσι και να έρχεται η Κυβέρνηση, εδώ να μιλάει για πολιτισμό !

Δε γίνεται, όμως, έτσι και να έρχεται η Κυβέρνηση εδώ να μιλάει για πολιτισμό. Δε θα διαβάσω την επιστολή, άλλωστε, την έχουμε κάνει αναφορά, έχει κατατεθεί, ούτε θα πω διεξοδικά τα αιτήματα του κόσμου του πολιτισμού, γιατί τα έχουν πει, τα έχουν ξαναπεί και τα έχουμε καταθέσει στη Βουλή άπειρες φορές.

Θα ήθελα να πω, όμως, ένα πράγμα. Αναλογιστείτε, όλοι μας να αναλογιστούμε τι οφείλουμε στον κόσμο του πολιτισμού και δε θα πω, γενικά και αόριστα, τι οφείλουμε στη συγκρότηση της κοινωνίας, στην ταυτότητα της κοινωνίας, στο θάρρος και στην έμπνευση της κοινωνίας. Δε θα μιλήσω μόνο γι’ αυτά, γιατί θα πείτε είναι «καλολογικά στοιχεία». Γιατί, αν δεν έχουμε οικονομικούς δείκτες, που θα μπορούσαμε να παρουσιάσουμε και τέτοιους, δε δίνετε σημασία.

Εγώ, όμως, θέλω να πω ένα. Μέσα στο πιο βαθύ σκοτάδι, που δημιούργησε η υπόθεση Λιγνάδη, με το ήθος της υποκριτικής τους τέχνης, ήταν οι πρώτοι, που έριξαν φως σ’ αυτήν την κοινωνία και στο τι συμβαίνει, οι καλλιτέχνες και από το χώρο του αθλητισμού, του πολιτισμού και του αθλητισμού. Τους οφείλουμε, έστω και να δεχτεί ο Πρωθυπουργός μια αντιπροσωπεία.

Κύριε Πρόεδρε, να κάνουμε μία σύγκληση των Επιτροπών;

Έλεος, δηλαδή.

Δεύτερον, δεν είδαμε το Υπουργείο Πολιτισμού να υπερασπιστεί, ακόμα και την ελευθερία αυτού του κόσμου. Βλέπουμε σε καλλιτεχνικούς χώρους να μπουκάρει όποιος θέλει με τους μπράβους του, να διακόπτει μια παράσταση, βλέπουμε λογαριασμούς στα κοινωνικά δίκτυα ανθρώπων του πολιτισμού: Κραουνάκης, Μιθριδάτης, Ζαραλίκος, που του διακόπηκε η παράσταση, Ακρίτα και διάφοροι άλλοι και δεν ακούμε από το Υπουργείο Πολιτισμού, να βγει η Υπουργός και να πει «προστατεύω, υπερασπίζομαι την ελευθερία των καλλιτεχνών και κανένας δεν έχει δικαίωμα, ρητά και κατηγορηματικά, να το πει».

Εγώ, λοιπόν, κάνω έκκληση από εδώ, γιατί είναι ντροπή δική μας, δεν είναι των καλλιτεχνών, να τους αντιμετωπίζει η Κυβέρνηση, ως επαίτες. Είναι ντροπή δική μας. Είναι ντροπή δική μας, γιατί αυτοί οι χώροι, στους οποίους παράγεται πολιτισμός, αυτή τη στιγμή, δεν έχουν τα στοιχειώδη εργασιακά δικαιώματα.

Πείτε μου εσείς ποιος ηθοποιός, ποιος μουσικός, που βρίσκεται κρούσμα θετικό, που δεν υπάρχει καμία συνταγογράφηση, γιατί κατά τον κ. Άδωνι Γεωργιάδη, έβγαλε τρελούς ακόμα και τους Κύπριους, ο ανταγωνισμός θα λειτουργούσε διαφορετικά ! Κάτι δικά του υψιπετή, που κανένας δεν κατάλαβε, ούτε οι Κύπριοι πάντως ! Διαγιγνώσκονται ως κρούσματα, δε μπορούν να πάρουν αναρρωτική άδεια και δεν έχουν κανένα δικαίωμα.

Αργεί το θέατρο, όταν υπάρχει ένα κρούσμα ή συρροή κρουσμάτων, δεν έχουν καμία επιδότηση, τίποτα. Επιδοτεί η Κυβέρνηση τις επιχειρήσεις, τα θέατρα και δεν επιδοτεί τους εργαζόμενους.

Κύριε Γιατρομανωλάκη, τα έχουμε πει, πολλές φορές. Είναι δυνατόν, με αυτή την επισφάλεια του χώρου του πολιτισμού, να σταματάτε τα επιδόματα, τον Ιούνιο του 2021 και μέχρι τώρα να μην παίρνουνε τίποτα;

Μπορείτε στο Μητρώο Καλλιτεχνών, όσοι μπήκαν από το Γενάρη του 2021, να παίρνουν και αυτοί τα επιδόματα;

Το λέμε, το ξαναλέμε. Καλέστε μία επιτροπή και συζητήστε μαζί τους. Δεν πάει άλλο, είναι πλήγμα για την ίδια την κοινωνία.

Να ξέρετε ότι ο κόσμος του πολιτισμού δεν παλεύει μόνο για τον εαυτό του, παλεύει για όλους εμάς. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κι εμείς ευχαριστούμε.

Θα ήθελα να σταθώ λίγο στο θέμα, το οποίο θίξατε και αφορά την κοινή σύγκληση των Επιτροπών Μορφωτικών και Κοινωνικών Υποθέσεων, με τους επιστήμονες της Ειδικής Επιτροπής Λοιμοξιολόγων. Η Επιτροπή Λοιμοξιολόγων είναι ένα συμβουλευτικό όργανο της Κυβέρνησης και θα πρέπει να έχουμε εικόνα της εξουσίας, που έχει η Κυβέρνηση, η οποία είναι εκτελεστική και της Βουλής, η οποία ασκεί νομοθετικό έργο και κοινοβουλευτικό έλεγχο.

Και εγώ, ως επιστήμονας, δε θα ήθελα να βρεθώ στη μέση μιας πολιτικής αντιπαράθεσης, στο πλαίσιο μιας συζήτησης στη Βουλή. Δεν είναι φορέας η Επιτροπή Λοιμοξιολόγων, είναι συμβουλευτικό όργανο της Κυβέρνησης και, ως εκ τούτου, η Κυβέρνηση τη συμβουλεύεται, στη συνέχεια, με βάση τις εισηγήσεις της, λαμβάνει αποφάσεις και τις οποίες στη Βουλή και η Αντιπολίτευση δύναται να ασκήσει Κοινοβουλευτικό Έλεγχο και τον οποίο τον ασκεί.

Θυμίζω ότι έχετε καταθέσει στο παρελθόν επίκαιρες ερωτήσεις, υπάρχει άλλη μία η οποία θα συζητηθεί την επόμενη εβδομάδα και έχουν γίνει και δύο συζητήσεις, σε επίπεδο Ολομέλειας, όσον αφορά στη διαχείριση της πανδημίας.

Τα θέματα, λοιπόν, αυτά τα συζήτησα με τον Πρόεδρο της Βουλής και συμμεριζόμαστε και οι δύο την επιφύλαξη, ότι δεν πρέπει αυτοί οι επιστήμονες να μπουν στη μέση μιας πολιτικής αντιπαράθεσης, σε συζήτηση της Επιτροπής.

Κυρία Αναγνωστοπούλου, να περιμένετε. Προφανώς, δε σας διέκοψα και δε μπορείτε να διακόψετε τον Πρόεδρο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Μια κουβέντα θέλω να πω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ζητάτε το λόγο; Μα, είναι δυνατόν, τώρα;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε, εμείς έχουμε κάνει …

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Συγγνώμη, είναι δυνατόν;

Κυρία Αναγνωστοπούλου, θα σας δώσω τον λόγο. Είδα ότι ζητάτε το λόγο, θα σας τον δώσω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** *(Ομιλεί εκτός μικροφώνου)*

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Αναγνωστοπούλου, παρακαλώ, καθίστε. Μόλις ολοκληρώσω αυτό, που έχω να πω, θα σας δώσω το λόγο να πείτε αυτό που θέλετε να πείτε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Ένα λεπτό, με εγκαλείτε …

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Συγγνώμη, είναι δυνατόν να διακόπτετε τον Πρόεδρο της Επιτροπής και να μην αφήνετε να πω αυτά πού έχω να πω;

Δεν έχω τελειώσει. Όταν τελειώσω, θα πάρετε το λόγο. Λίγο ηρεμία και υπομονή.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Ωραία, συγγνώμη.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας έλεγα, λοιπόν, ότι έχετε τη δυνατότητα και τον ασκείτε τον Κοινοβουλευτικό Έλεγχο, βάσει Κανονισμού, αν θεωρείτε ότι η διαχείριση από οποιοδήποτε Υπουργείο δε γίνεται σωστά. Να ασκήσετε Κοινοβουλευτικό Έλεγχο και μέσω της Επιτροπής, με βάση τις διατάξεις, που προβλέπει ο Κανονισμός της Βουλής και έτσι θα πάμε.

Έχετε το λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Κάνουμε ένα αίτημα στην Επιτροπή Μορφωτικών Υποθέσεων, στον Πρόεδρο της Βουλής, για ένα συγκεκριμένο θέμα. Δε μας ενδιαφέρει εδώ τι κάνει η Κυβέρνηση και τι δεν κάνει. Εδώ διαβουλευόμαστε, Κοινοβούλιο είναι. Η δημοκρατική διαδικασία θέλει σύγκληση των Επιτροπών, αντιπροσώπους, εκπροσώπους από φορείς, σωματεία είναι αυτά που υπογράφουνε και το να έρθουν οι λοιμοξιολόγοι, κανένας δεν έχει διάθεση να μπει σε αντιπαράθεση με οποιονδήποτε επιστήμονα. Δεν καλούμε εδώ τους επιστήμονες να τους εγκαλέσουμε.

Αυτό που θέλουμε είναι να πουν με πόσα κρούσματα, πως πρέπει να γίνει η ιχνηλάτηση και πως πρέπει να γίνουν αυτά τα πράγματα. Να διαβουλευτούν, δηλαδή.

Αν η Βουλή, κύριε Πρόεδρε, δεν είναι τόπος διαβούλευσης, τότε τι είναι τόπος διαβούλευσης;

Δεν το καταλαβαίνω και μου μιλάτε για το τι κάνει η Κυβέρνηση;

Ευχαριστώ, δε θέλω να το συνεχίσουμε, κατάλαβαν οι πολίτες.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας είπα ότι δεν είναι φορέας η Επιτροπή Λοιμοξιολόγων, είναι ειδική συμβουλευτική επιτροπή της Κυβέρνησης, με βάση την οποία η Κυβέρνηση λαμβάνει τις αποφάσεις που λαμβάνει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε, στην Επιτροπή για το Δημογραφικό, είχαμε καλέσει του κόσμου τους επιστήμονες και από το εξωτερικό. Έλεος, δηλαδή !

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και στη συνέχεια, στις αποφάσεις αυτές εσείς ασκείτε Κοινοβουλευτικό Έλεγχο.

Τώρα, για τα θέματα της ουσίας, που θίξατε στην τοποθέτησή σας, η οποία στο μεγαλύτερο μέρος της δεν αφορούσε τις Συμβάσεις, αλλά αφορούσε θέματα πολιτισμού, υποθέτω ότι ο αρμόδιος Υφυπουργός θα λάβει το λόγο και θα σας απαντήσει.

Κύριε Κωνσταντόπουλε, έχετε το λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Να ευχηθώ χρόνια πολλά και πολύχρονος, υγιής και δυνατός. Να ευχηθώ στους εορτάζοντες και εορτάζουσες όλων των ημερών, χρόνια πολλά, πολύχρονοι και πολύχρονες και να ευχαριστήσω από καρδιάς το υγειονομικό προσωπικό, τους νοσηλευτές, το ιατρικό προσωπικό, όλους αυτούς που σήμερα δίνουν τη μάχη στην πρώτη γραμμή, για να μπορούμε εμείς να είμαστε εδώ.

Επίσης, να τους ευχηθώ καλή δύναμη και να ευχηθώ, επίσης και περαστικά σε όλους, που σήμερα νοσούν και βρίσκονται στα νοσοκομεία.

Επίσης, καλή δύναμη σε όλους τους εκπαιδευτικούς και το εκπαιδευτικό προσωπικό και ιδιαίτερα στους μαθητές μας.

Συζητάμε, κυρίες και κύριοι συνάδελφοι, σήμερα, δύο Κυρώσεις και μάλιστα δύο Κυρώσεις στο χώρο του πολιτισμού. Ένας χώρος που, θα έλεγα, πλήττεται βαθιά από την πανδημία.

Χθες, αγαπητοί συνάδελφοι, είδαμε όλοι τους καλλιτέχνες να ενώνουν τις φωνές τους, πέρα από Κόμματα και πάνω από χρώματα, ζητώντας νέα μέτρα για τη στήριξη των εισοδημάτων τους και ιδιαίτερα για τη στήριξη των κλάδων τους.

Οι μεταλλάξεις του ιού, αγαπητοί συνάδελφοι, δοκιμάζουν τις αντοχές της ελληνικής κοινωνίας και ιδιαίτερα τις αντοχές της οικονομίας. Αν, όμως, πράγματι, θέλουμε η μετάβαση αυτή να είναι δίκαιη, η Κυβέρνηση χρειάζεται να στραφεί σήμερα, κάθετα, με στοχευμένη στήριξη, σε όσους πλήττονται και να αφήσει τα οριζόντια μέτρα.

Αυτό, αγαπητέ Υπουργέ, για να πάψουν οι μεγάλοι και οι λίγοι να λαμβάνουν το μεγάλο κομμάτι της μεγάλης στήριξης, θα έλεγα και οι πολλοί να μοιράζονται ένα μικρό κομμάτι ή πολλοί από τους μικρούς να μένουν και εκτός.

Εν κατακλείδι, κύριε Υπουργέ, στην περίπτωση του δημιουργικού και πολιτιστικού κλάδου της χώρας, τα πράγματα είναι, πράγματι, πολύ δύσκολα και γι’ αυτό και όλοι αυτοί οι άνθρωποι του πολιτισμού απαιτούν και δεν επαιτούν. Πρόκειται για επαγγέλματα με δραστηριότητες ευάλωτες, θα έλεγα, εκ φύσεως, στην ευελιξία και την εποχικότητα.

Εδώ θα πρέπει, αγαπητοί συνάδελφοι, να τονίσουμε ότι έχουμε πολλές μα πολλές μικρές επιχειρήσεις και πολλές μα πολλές μικρές παραγωγές και ιδιαίτερα πολλούς αυτοαπασχολούμενους.

Το μητρώο των καλλιτεχνών, που στήθηκε, κύριε Υπουργέ, βιαστικά, ώστε να σχεδιαστεί η κρατική πολιτική στήριξης, δε μας έχει δώσει ακόμη τις απαντήσεις, που όλοι οι συνάδελφοι και εγώ προσωπικά περιμένουμε.

Εδώ θα πρέπει να ειπωθεί ότι ένα μικρό τμήμα των καλλιτεχνών κατάφεραν να λάβουν στήριξη. Γι’ αυτό, αγαπητέ Υπουργέ, έχουν τεθεί από πολλούς δύο βασικά ερωτήματα. Πρώτον, είναι το Μητρώο λειτουργικό και συμπεριληπτικό; Πρώτο ερώτημα και θα ήθελα την απάντησή σας.

Δεύτερον, αντιστοιχεί στα πραγματικά δεδομένα του κλάδου αυτό το Μητρώο; Θέλουμε την απάντησή σας, να αποσαφηνιστεί. Είναι ερωτήματα, που πιστεύω και άλλοι συνάδελφοι τα έχουν κατά νου και τα θέτουν.

Αν δε γνωρίζουμε όλοι τα στοιχεία του κλάδου, αγαπητέ συνάδελφε, κύριε Δελή, ποιους υποκλάδους, θα έλεγα, εντάσσουμε επίσημα στον ευρύτερο τομέα της πολιτιστικής και δημιουργικής βιομηχανίας και ποια είναι η συνεισφορά στο ΑΕΠ, πόσοι είναι οι καλλιτέχνες και οι λοιποί εργαζόμενοι;

Πράγματι, δεν είναι δυνατόν να κάνουμε στρατηγική πολιτική, αν δε γνωρίζουμε. Ωστόσο, σήμερα δεν υπάρχει η πολυτέλεια του χρόνου. Καθημερινά, τα κρούσματα του κορωνοϊού αυξάνονται, όσο και η χαμηλότερη προσέλευση των πολιτών πλήττουν παραγωγές, παραστάσεις, συναυλίες, αλλά και τη λειτουργία των επιχειρήσεων.

Επίσης, τα πρόσφατα μέτρα για τον περιορισμό της μουσικής, αλλά και την ακύρωση των πολιτιστικών εκδηλώσεων είτε των ιδιωτικών είτε των φορέων τοπικής αυτοδιοίκησης, έχουν δημιουργήσει περαιτέρω αναστάτωση.

Ταυτόχρονα, τα προβλήματα και οι αδυναμίες του ΕΣΥ έχουν αντίκτυπο και στον χώρο του πολιτισμού, ιδιαίτερα, θα έλεγα, σε πολιτικούς χώρους, όπου κυριαρχεί η ανθρώπινη επαφή.

Χρειάζεται μέριμνα, χρειάζονται μαζικά δωρεάν επαναλαμβανόμενα τεστ, self-test, rapid test, ώστε να περιορίζονται όσο είναι δυνατόν και μάλιστα να περιορίζεται όσο είναι δυνατόν ο κίνδυνος της διασποράς του ιού.

Αγαπητοί συνάδελφοι, όλα αυτά σχετίζονται, εμμέσως, με το σημερινό νομοσχέδιο. Η σημασία που δίνει το κράτος στον πολιτισμό μας αποκαλύπτει θα έλεγα και την αντίληψη, που έχει η Κυβέρνηση για τον κλάδο του πολιτισμού.

Για μας, για το ΠΑΣΟΚ και το Κίνημα Αλλαγής, ο πολιτισμός, όπως τον αντιλαμβανόταν η Μελίνα Μερκούρη, είναι μια αστείρευτη πηγή διάδοσης του Ελληνισμού στα πέρατα του κόσμου, αλλά και μια αστείρευτη πηγή εγχώριου πλούτου.

Δυστυχώς, η πηγή αυτή, σήμερα, δεν αξιοποιείται επαρκώς από την Κυβέρνηση και αυτό ας κρατηθεί.

Τώρα, επί του νομοσχεδίου, η Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές είναι κάτι που η Ελληνική Ακαδημία Κινηματογράφου και όλη η κοινότητα των κινηματογραφικών παραγωγών περιμένουν εναγωνίως και έχετε αργήσει, κύριε Υπουργέ.

Εδώ, να ξεκαθαρίσουμε ότι η ανάπτυξη της διεθνούς κινηματογραφικής συμπαραγωγής είναι ο κύριος στόχος. Άλλωστε, η παραγωγή των κινηματογραφικών και τηλεοπτικών σειρών στην Ελλάδα παραμένει ένα πολύ μικρό μέρος της εγχώριας οικονομίας.

Μάλιστα, βάσει των διαθέσιμων, το 2018 αντιστοιχούσε σε 433 εκατομμύρια ευρώ, δηλαδή, στο 0,26% του ΑΕΠ και αυτό, κύριε Υπουργέ, ας κρατηθεί.

Κύριε Υπουργέ, στη μελέτη αναφέρεται ότι ενώ το ποσοστό είναι μικρό, η αθροιστική πολλαπλασιαστική επίδραση στο σύνολο της οικονομίας είναι πολύ μεγαλύτερη.

Κάτι αντίστοιχο, να θυμίσω εδώ, είχε πει και η Υπουργός, κυρία Μενδώνη, αναφερόμενη στις επενδύσεις σε έργα πολιτιστικής κληρονομιάς. Θα θυμίσω, μάλιστα, ότι είχε πει ότι μια επένδυση ύψους 1 εκατομμυρίου ευρώ, μόνο κατά τη φάση της εκτέλεσής της, αθροιστικά, αποδίδει 2,36 εκατομμύρια ευρώ και δημιουργεί 45 νέες θέσεις εργασίας.

Τεράστια η πρόκληση, λοιπόν και αυτό, πραγματικά, θα πρέπει να μας προβληματίσει.

Η Κύρωση, λοιπόν, της εν λόγω Σύμβασης είναι ένα θετικό βήμα. Ένα βήμα που έρχεται να προστεθεί σε αυτά, που έχουν γίνει, τα τελευταία χρόνια, τα τελευταία 10 χρόνια, για να ενισχυθούν οι παραγωγές στη χώρα.

Εδώ υπάρχει και το μεγάλο στοίχημα, αγαπητοί συνάδελφοι, ώστε οι περιφέρειες να καταφέρουν να έχουν ισότιμη πρόσβαση, την ευκαιρία να φιλοξενήσουν παραγωγές.

Προβλέπεται η εφαρμογή της Σύμβασης, κύριε Υπουργέ, σε πολυμερείς κινηματογραφικές συμπαραγωγές από τα Συμβαλλόμενα Μέρη και, μάλιστα, θα έλεγα, εδώ και να σημειωθεί, ότι όσον αφορά στο κράτος, στο κομμάτι των παραγωγών, που υπάγονται στη Σύμβαση, θα μπορούσε να προβλεφθεί ότι με τη σύμφωνη γνώμη των υπόλοιπων μελών της παραγωγής μπορεί να αλλάξει το ανώτατο ποσοστό του 30%, ώστε να διευκολύνεται, δηλαδή και η ανεύρεση πόρων.

Αυτό, κύριε Υπουργέ, θα ήθελα να το δείτε και να μας απαντήσετε.

Περαιτέρω, στο άρθρο 4, προβλέπεται η εξομοίωση των κινηματογραφικών αυτών συμπαραγωγών, με τις εθνικές κινηματογραφικές ταινίες, όπου θα υπάγονται στους ίδιους κανόνες.

Τώρα, για την ένταξη στο πεδίο εφαρμογής της Σύμβασης, υπάρχει συμπαραγωγή του κινηματογραφικού έργου, θα πρέπει να υποβάλουν σχετική αίτηση για έγκριση.

Εδώ, μάλιστα, θα ήθελα να πω και να σημειωθεί, ότι αναμένουμε ότι η έγκριση των παραγωγών αυτών να γίνεται, με όρους ισότητας, φυσικά και φυσικά διαφάνειας.

Στο άρθρο 6, τίθενται όρια για τη συμμετοχή μέρους στις συμπαραγωγές. Αν, μάλιστα, εδώ η συμμετοχή ενός μέρους είναι πολύ μικρή, μπορεί να επηρεαστεί η πρόσβαση της παραγωγής στους εθνικούς μηχανισμούς ενίσχυσης του μέρους αυτού.

Επίσης, προβλέπεται η κατοχύρωση πνευματικών δικαιωμάτων επί των κινηματογραφικών έργων, αλλά και η τεχνική και καλλιτεχνική συμμετοχή κάθε συμπαραγωγού, με τεχνικό και καλλιτεχνικό προσωπικό και εγκαταστάσεις, σε αναλογία, φυσικά, με την επένδυση, όπου καθένας από αυτούς δρα.

Εδώ, θα λέγαμε, αγαπητοί συνάδελφοι, ότι το άρθρο 8 δημιουργεί περιορισμούς, αφού προβλέπεται ότι οι εργαζόμενοι στις παραγωγές πρέπει να είναι υπήκοοι των μερών, που συμμετείχαν στη Σύμβαση και τούτο, φυσικά, διότι υπάρχουν αλλοδαποί εργαζόμενοι στις παραγωγές, με δικαίωμα εργασίας, νόμιμα εγκατεστημένοι στη χώρα. Σταθεροί, δηλαδή, συνεργάτες και απαραίτητοι για τις παραγωγές, πολλοί, δε, έμμισθοι. Αν, λοιπόν, αποκλειστούν, δημιουργείται πρόβλημα και στους ίδιους και φυσικά και στους εργοδότες τους.

Ίσως, λοιπόν, θα έπρεπε, κύριε Υπουργέ, να έχει προβλεφθεί εδώ μια ποσόστωση και η συμμετοχή τους με συμφωνία των συμπαραγωγών εταιριών.

Να αναφερθώ, επίσης, στο άρθρο 10 της Σύμβασης, όπου προβλέπεται ότι στις κινηματογραφικές σχέσεις των συμβαλλομένων μερών πρέπει να διατηρείται μια γενική ισορροπία, ως προς το ύψος της επένδυσης, αλλά και ως προς την καλλιτεχνική και τεχνική συμμετοχή σε αυτό.

Εδώ θα πρέπει να τονισθεί ότι αν διαπιστωθεί από κάποιο μέρος έλλειμμα στη σχέση της συμπαραγωγής με άλλο μέρος, μπορεί να παύσει η μεταξύ τους συνεργασία. Πιστεύω ότι η διάταξη αυτή θα προωθήσει την ενεργή συνεργασία μεταξύ των μερών.

Τέλος, ορίζονται οι προϋποθέσεις για την εξαγωγή των έργων και η προβολή τους σε αντίστοιχα φεστιβάλ, καθώς και η Σύμβαση αντικαθιστά την Ευρωπαϊκή Σύμβαση για τις κινηματογραφικές συμπαραγωγές του 1992.

Τώρα, ως προς την ψήφιση, θα έλεγα της Σύμβασης θετικοί είμαστε και επί των άρθρων και επί της αρχής, αλλά στην Ολομέλεια θα τοποθετηθούμε και θα ψηφίσουμε, γι’ αυτό και κρατάμε επιφύλαξη.

Περνάω, αγαπητοί συνάδελφοι, στη διεθνή Σύμβαση με την Κίνα. Κυρώνεται το Μνημόνιο τώρα της συνεργασίας της Ελλάδας με την Κίνα, για τη μετάφραση και έκδοση έργων κλασικής και σύγχρονης βιβλιοπαραγωγής και ιδιαίτερα θα έλεγα της Κίνας και της Ελλάδας. Με το Μνημόνιο αυτό, οι σχέσεις των 2 χωρών, στο χώρο του πολιτισμού περνάνε σε ένα νέο επίπεδο. Οι πολίτες, δηλαδή, της Ελλάδας και της Κίνας, θα έχουν πλέον πρόσβαση σε κλασικά και σύγχρονα έργα των 2 χωρών. Στόχος είναι να μεταφραστούν και να δημοσιευθούν, τουλάχιστον, 25 τίτλοι από κάθε συμβαλλόμενο μέρος ή τουλάχιστον 50 τίτλοι συνολικά εντός 5 ετών.

Για την υλοποίηση της σύμβασης και την επιλογή των έργων και τη μετάφραση, στην έκδοση και την επίβλεψη θα έλεγα και την ολοκλήρωση του έργου, προβλέπεται η συγκρότηση μιας κοινής συντονιστικής ομάδας, με 5 εκπροσώπους κάθε συμβαλλόμενου μέρους.

Εδώ θα ήθελα να σημειώσω, αγαπητοί συνάδελφοι, ότι νομοτεχνικά θα έπρεπε να τεθεί ένα άρθρο πρώτο, το οποίο να εμπεριέχει, κύριε Υπουργέ, εξουσιοδοτική διάταξη, για τον τρόπο ορισμού των μελών της Επιτροπής, κάτι το οποίο δεν έχει έρθει και δεν γνωρίζουμε ποιος θα τους ορίσει και πώς θα οριστούν αυτοί και τι θα είναι, για τον ορισμό των λοιπών μελών της Επιτροπής, που προβλέπεται στο άρθρο 2 του μνημονίου και τούτο, διότι πρέπει να ξέρουμε και πώς θα οριστούν τα μέλη, τα οποία θα έχουν και την αρμοδιότητα και θα επιλέξουν τους τίτλους προς τη μετάφραση και την έκδοση.

Στο άρθρο 3, προβλέπεται ότι κάθε κράτος θα επιλέξει τους εκδοτικούς του οίκους, που θα αναλάβουν την έκδοση των έργων, ενώ στο άρθρο 4, αγαπητοί συνάδελφοι, ορίζεται ότι κάθε συμβαλλόμενο μέρος θα παραδώσει έναν ενδεικτικό κατάλογο, τουλάχιστον 100 συνιστώμενων έργων προς μετάφραση. Υπεύθυνος, φυσικά, λέει εδώ πέρα ότι για τη συνεργασία και την επικοινωνία με το άλλο μέρος της σύμβασης, θα είναι ο οργανισμός, που θα επιλέξει το κράτος.

Λοιπόν, πέστε μας εδώ, κύριε Υπουργέ, ποιος θα είναι ο οργανισμός, γιατί δεν άκουσα ούτε την κυρία Αναγνωστοπούλου να αναφερθεί ούτε στο συνάδελφο της Ν.Δ., ποιος θα είναι ο οργανισμός αυτός εκ μέρους της Ελλάδας, κάτι το οποίο πιστεύω ότι αποτελεί και απορία και άλλων συναδέλφων;

Ολοκληρώνοντας, αγαπητοί συνάδελφοι, οι 2 διεθνείς συμβάσεις, που τίθενται προς κύρωση, θα λειτουργήσουν θετικά για τη χώρα μας και αυτό είναι ηλίου φαεινότερο. Πιστεύω βαθιά ότι η ανάπτυξη των κινηματογραφικών συμπαραγωγών θα έχει πολλαπλασιαστικά οφέλη, στο σύνολο της εθνικής μας οικονομίας, στον τουρισμό, στο εμπόριο, στις υπηρεσίες, στην καθημερινότητα των πολιτών και ιδιαίτερα στην κανονικότητα της οικονομίας μας.

Ταυτόχρονα, η συνεργασία με την Κίνα για τη μετάφραση και έκδοση έργων κλασικών, αλλά και σύγχρονων έργων, θα φέρει τους 2 λαούς πιο κοντά και θα βοηθήσει την αμοιβαία κατανόηση, φυσικά, της πολιτιστικής μας κληρονομιάς και ιδιαίτερα της πολιτιστικής κληρονομιάς των 2 χωρών.

Τα περισσότερα θα τα πούμε και στην Ολομέλεια, όπου και θα ψηφίσουμε τόσο επί της αρχής όσο και επί των άρθρων για τις 2 συμβάσεις. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε Κωνσταντόπουλε.

Το λόγο έχει ο Ειδικός Αγορητής του Κομμουνιστικού Κόμματος, ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Πολύς είναι ο ζόφος και μεγάλη η αγωνία, που υπάρχει εκεί έξω, κύριε Υπουργέ, στους ανθρώπους του πολιτισμού και στις οικογένειές τους, όλο αυτό το διάστημα και αυτά είναι, που τροφοδοτούν τους αγώνες τους, όπως τον χθεσινό, ο οποίος εκδηλώθηκε σε πολλές μεγάλες πόλεις, σε όλη τη χώρα. Σας καλούμε, λοιπόν, να ακούσατε τα αιτήματά τους. Να τους ακούσετε, να ικανοποιήσετε τα αιτήματά τους, τα οποία είναι πέρα για πέρα δίκαια, αντί να ψάχνετε για κόφτες και για εξαιρέσεις από το όποιο επίδομα, τέλος πάντων, δίνετε και αυτό κουτσουρεμένο, για έναν ή δύο μήνες.

Σας καλούμε, λοιπόν και από αυτό το βήμα να ικανοποιήσετε τα δίκαια αιτήματα όλων αυτών των χιλιάδων ανθρώπων, που το τελευταίο διάστημα και μέσα στην πανδημία ταλαιπωρούνται ιδιαίτερα.

Έρχομαι, τώρα, στο ζήτημα, το οποίο μας απασχολεί, σήμερα, στις 2 συμβάσεις. Θα ξεκινήσω πρώτα από τη Σύμβαση του Συμβουλίου της Ευρώπης για τις συμπαραγωγές κινηματογραφικών έργων. Πρόκειται, βέβαια, για την αναθεώρηση μιας προηγούμενης σύμβασης, που είχε υπογραφεί, το 1992. Στόχος και της προηγούμενης Σύμβασης, όπως και της παρούσας, είναι η προσέλκυση κεφαλαίων για την παραγωγή κινηματογραφικών έργων.

Πριν, όμως, τοποθετηθούμε για αυτήν καθαυτή τη σύμβαση, αξίζει νομίζω να ρίξουμε μια ματιά στο ίδιο το λεγόμενο Συμβούλιο της Ευρώπης. Όπως είναι γνωστό, το Συμβούλιο της Ευρώπης εμφανίζεται, συνήθως, ως ένας ανεξάρτητος από την Ευρωπαϊκή Ένωση Οργανισμός και πράγματι, δεν αποτελεί ένα από τα τυπικά όργανα της Ευρωπαϊκής Ένωσης. Όμως, σύμφωνα με τη συνήθη του πρακτική, άλλοτε, ως προπομπός και άλλοτε, ως ακόλουθος, στηρίζει απόλυτα και ανεπιφύλακτα όλες τις επιλογές και τη στρατηγική της Ευρωπαϊκής Ένωσης και στον οικονομικό και στον ιδεολογικό τομέα.

Αυτός, λοιπόν, ο οργανισμός, το Συμβούλιο, δηλαδή, της Ευρώπης, ο οποίος παριστάνει τον αθώο αμνό, όντας και ο ίδιος λύκος, έρχεται τώρα και επικαιροποιεί μια Σύμβαση του 1992 για την ενίσχυση του κινηματογράφου.

Με τη Σύμβαση αυτή, κάθε κινηματογραφική συμπαραγωγή, που πληρούσε τις προϋποθέσεις, τις οποίες έθετε η Σύμβαση, χρηματοδοτούνταν από την κάθε χώρα, ως εθνική παραγωγή, κατά το ποσοστό, που συμμετείχε η τοπική εταιρεία, σε αυτή τη συμπαραγωγή. Για να προσελκύσει, τώρα, κεφάλαια από τους πιο αδύναμους οικονομικά εταίρους, έρχεται και χαμηλώνει τα ελάχιστα ποσοστά συμμετοχής. Με αυτόν τον τρόπο, φυσικά, επιδιώκει να επεκταθούν τα ευρωπαϊκά μονοπώλια και σε άλλες αγορές, όπου κυριαρχούν προς το παρόν οι ανταγωνιστές τους, κατά κανόνα, τα οπτικοακουστικά μονοπώλια των Ηνωμένων Πολιτειών.

Στόχος, δηλαδή, είναι η μεγιστοποίηση του κοινού, άρα και του κέρδους, όχι μόνο των κινηματογραφικών επιχειρήσεων, αλλά και άλλων, εκείνων σε άλλους κλάδους της οικονομίας, καθώς μέσα και από τις ταινίες θα ευνοείται, παραδείγματος χάρη και ο τουρισμός, οι μεταφορές και τόσα άλλα. Για αυτό και η Κυβέρνηση καθόλου τυχαία το συνδέει με τη λεγόμενη εξωστρέφεια της Ελλάδας.

Πέρα, όμως, από τους οικονομικούς καθαρά στόχους, επιτελούνται και στόχοι ιδεολογικοί: Πρώτον, η ενίσχυση της ευρωπαϊκής ταυτότητας, να καλλιεργηθεί το όραμα μιας ελκυστικής καπιταλιστικής πραγματικότητας, όσο μπορεί να γίνει αυτό, βέβαια, η οποία αντιμετωπίζει ισότιμα τους λαούς της Ευρώπης και εδώ οι ταξικές αντιθέσεις, μέσα από τους παραμορφωτικούς επικοινωνιακούς φακούς, έρχονται και παρουσιάζονται, ως εθνικές αντιθέσεις, ανάμεσα σε αδύναμους και σε ισχυρούς, οι οποίοι, όμως, αντιμετωπίζονται τάχα ισότιμα από το Συμβούλιο της Ευρώπης και την Ευρωπαϊκή Ένωση και δεύτερον, την καλλιέργεια του κοσμοπολίτικου πνεύματος του κεφαλαίου, το οποίο υπάρχει ταυτόχρονα με το εθνικιστικό, σε βάρος, φυσικά, των ιδιαίτερων εμπειριών, που έχει ο κάθε λαός, ιστορικών εμπειριών, κοινωνικών, πολιτιστικών, μέσα από τις οποίες βεβαίως ο κάθε λαός προσεγγίζει την πραγματικότητα.

Το ερώτημα εδώ είναι το εξής. Τα όποια κοινά, ιστορικά, πολιτιστικά, αισθητικά γνωρίσματα, ανάμεσα σε κράτη με διαφορετική γλώσσα και πολιτιστική φυσιογνωμία, όταν και όπου υπάρχουν αυτά τα κοινά, μπορούν να οδηγήσουν, άραγε, σε μια υπέρβαση των εθνών και των πολιτισμών; Κατά τη γνώμη μας, όχι, δεν μπορούν αντικειμενικά να το κάνουν αυτό στις συνθήκες, πολύ περισσότερο του καπιταλισμού. Ούτε η Ευρωπαϊκή Ένωση, ούτε το Συμβούλιο της Ευρώπης, ως συμμαχίες καπιταλιστικών κρατών, δεν μπορούν, αδυνατούν να υπερβούν τα εθνικά κράτη και τις διαιρέσεις τους, τις όποιες διαιρέσεις τους. Δεν μπορεί, λοιπόν, να δημιουργηθεί μια οποιαδήποτε κοινή ταυτότητα και πολιτισμός. Διατρέχεται, άλλωστε και η ίδια η Ευρωπαϊκή Ένωση, όπως και το κάθε έθνος – κράτος, ξεχωριστά από αυτήν την αέναη σύγκρουση, την ταξική σύγκρουση, ανάμεσα στις αξίες και τον πολιτισμό των κυρίαρχων τάξεων και σε αυτές των κυριαρχούμενων, των εκμεταλλευτών και των εκμεταλλευόμενων, δηλαδή.

Τέλος, μεγέθυνση του κοινού στον καπιταλισμό, συνήθως, σημαίνει έργα για όλα τα γούστα, εξίσωση, δηλαδή, των αισθητικών προτιμήσεων προς τα κάτω, όμως, με την ανάπτυξη μιας αγοραίας ομοιομορφίας, που για χάρη της εμπορικότητας, που επιδιώκεται, έρχεται εν προκειμένω και σε ό,τι αφορά τον κινηματογράφο, τον ευρωπαϊκό κινηματογράφο, έρχεται να διακόψει μια κινηματογραφική λαμπρή παράδοση, θέτοντας στο περιθώριο τόσο τα όποια σύγχρονα εξαιρετικά δείγματα αυτού του ευρωπαϊκού κινηματογράφου όσο και τις ίδιες τις σχολές του ευρωπαϊκού κινηματογράφου.

Με βάση τα παραπάνω, φυσικά, καταψηφίζουμε τη Σύμβαση αυτή του Συμβουλίου της Ευρώπης για τις κινηματογραφικές συμπαραγωγές.

Για τη Σύμβαση τώρα, σχετικά με τη Συμφωνία της Ελλάδας με την Κίνα για τις μεταφράσεις των βιβλίων, θα μπορούσαμε να πούμε ότι γενικά είμαστε σύμφωνοι με την παρούσα Συμφωνία, όμως, έχουμε να επισημάνουμε ορισμένα ζητήματα, για τα οποία διατηρούμε ισχυρότατες επιφυλάξεις, σχετικά με το πόσο τελικά αυτή η Συμφωνία θα συμβάλει στην αλληλοκατανόηση και τη φιλία των δύο λαών.

Τόσο στη Συμφωνία όσο και στο νομοσχέδιο, το οποίο την κυρώνει, δεν περιγράφονται με ποιο τρόπο και με ποια διαδικασία – και αυτό το θεωρούμε έλλειμμα της σύμβασης σοβαρό – θα διαμορφώνει η ελληνική πλευρά και θα υποβάλει αυτόν τον κατάλογο των 100 τίτλων βιβλίων και δεύτερον, με ποια κριτήρια η ελληνική πλευρά θα επιλέγει από τον αντίστοιχο κατάλογο, που θα υποβάλλουν οι Κινέζοι τα έργα, τα οποία πρόκειται να μεταφραστούν, στη χώρα μας. Με δεδομένο, βέβαια, το τεράστιο μέγεθος της κινεζικής αγοράς πρέπει, κατά τη γνώμη μας, να είναι σαφείς οι όροι και τα κριτήρια, με βάση τα οποία θα επιλεγούν οι οίκοι οι εκδοτικοί και οι συγγραφείς, έργα των οποίων θα απαρτίσουν αυτόν τον κατάλογο των 100 βιβλίων, ώστε να μη λειτουργήσει η Συμφωνία είτε υπέρ είτε σε βάρος κάποιων.

Δεν αναφέρονται, επίσης, πουθενά τα κριτήρια και η διαδικασία για την επιλογή των προσώπων, που θα αποτελούν την Επιτροπή, καθώς και τον εκδοτικό οίκο, ο οποίος θα υλοποιήσει αυτό το πρόγραμμα. Προφανώς, αυτά συμφωνούμε ότι δεν θα μπορούσαν και ούτε είναι αναγκαίο να υπάρχουν στο κυρίως σώμα της Συμφωνίας, όμως, στο νομοσχέδιο, το οποίο έρχεται να κυρώσει αυτή τη Σύμβαση, θα έπρεπε και θα μπορούσαν να υπάρχουν ώστε να διακρίνονται καθαρά οι κυβερνητικές προθέσεις και να μη μένει η παραμικρή σκιά, πολύ περισσότερο, που λόγω της τεράστιας αγοράς της Κίνας, αλλά και της ίδιας της φύσης της συμφωνίας, έχουμε μια κρατική παρέμβαση, η οποία, ασφαλώς, θα επηρεάσει και το περιεχόμενο του έργου.

Εν κατακλείδι, έχουμε μια κατευθείαν κρατική παρέμβαση στην παραγωγή και αγορά του βιβλίου και με συνέπειες, το βάθος των οποίων, ιδιαίτερα σε ό,τι αφορά το περιεχόμενο των βιβλίων, δεν μπορούμε από τώρα να προβλέψουμε, σε όλη τους την έκταση. Πολύ φοβόμαστε και μακάρι να διαψευστούν αυτοί μας οι φόβοι, πως μέσα στις συνθήκες εμπορευματοποίησης της τέχνης και της λογοτεχνίας, τα περιθώρια, ώστε να υπάρξουν μεταφράσεις προοδευτικών έργων, είναι μικρά. Μακάρι, να διαψευστούμε.

Εκφράζουμε, λοιπόν, πάρα πολλές επιφυλάξεις, απευθυνόμενοι, πρωτίστως, στους δημιουργούς, αναγνωρίζοντας, ασφαλώς, το δικαίωμά τους να μπορούν να δημιουργούν, απαλλαγμένοι από αυτόν το διαρκή βρόγχο της οικονομικής ασφυξίας, ο οποίος διαχρονικά πιέζει τους λογοτέχνες, στη χώρα μας, οφείλουμε, όμως, ταυτόχρονα να επισημάνουμε ότι το άνοιγμα γενικά μιας αγοράς και ειδικά, βέβαια με τέτοιους όρους, όπως αυτής της Σύμβασης, κρύβει πολλούς, μα πάρα πολλούς κινδύνους, για την ίδια την ελεύθερη δημιουργία.

Με βάση όλα τα παραπάνω, που είπα πριν από λίγο, κύριε Πρόεδρε, ψηφίζουμε «παρών» στη Σύμβαση με την Κίνα. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε Δελή.

Το λόγο έχει η Ειδική Αγορήτρια της Ελληνικής Λύσης, κυρία Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Χρόνια πολλά, για την ονομαστική σας εορτή. Χρόνια πολλά σε όλους τους συναδέλφους, να έχουμε υγεία και δημιουργικότητα. Χρόνια πολλά, καλή χρονιά στους υγειονομικούς, που δίνουν τη δική τους μάχη, καθημερινά. Χρόνια πολλά, καλή σχολική χρονιά στους εκπαιδευτικούς, που με τόσο ζήλο προσπαθούν να κρατήσουν κάποια ισορροπία στο σύστημα παιδείας.

Χωρίς αμφιβολία, ο κινηματογράφος υπήρξε η πρώτη τέχνη, που κατάφερε να καταλάβει το χώρο, με τόση πληρότητα, γι’ αυτό είναι μία από τις βασικές υποχρεώσεις του κράτους, διαμέσου του αρμόδιου Υπουργείου, να τον προστατεύει, να τον ενισχύει και να τον αναπτύσσει, λαμβάνοντας, ταυτόχρονα, όλα τα αναγκαία μέσα για την εκπλήρωση των ανωτέρω.

Αναφορικά με την Κύρωση της Σύμβασης του Συμβουλίου της Ευρώπης για τις κινηματογραφικές συμπαραγωγές, το πρώτο, που παρατηρεί κανείς, είναι ότι υπεγράφη, πριν από πέντε ολόκληρα χρόνια, στο Ρότερνταμ, στις 30 Ιανουαρίου του 2017. Συνεχίζεται, όπως φαίνεται, η τακτική σας να φέρνετε προς συζήτηση συμβάσεις, οι οποίες ναι μεν είχαν υπογραφεί, πριν από τη διακυβέρνηση σας, αλλά θα έπρεπε να αποτελεί προτεραιότητα για εσάς, έστω αφού εκλεγήκατε, να τακτοποιήσετε, χωρίς περαιτέρω χρονοτριβές, τις εκκρεμότητες, που προϋπήρχαν.

Από το πρώτο άρθρο της υπό συζήτηση Σύμβασης προκύπτει η δέσμευση των μερών να προωθήσουν την ανάπτυξη της διεθνούς κινηματογραφικής συμπαραγωγής. Αξίζει να τονίσουμε ότι η προβολή του τόπου μας και των δημιουργών του, με κάθε τρόπο και μέσο, όπως φυσικά και μέσω του κινηματογράφου, είναι προφανώς θεμιτή.

Ορίζεται περαιτέρω, στο άρθρο 2, ότι η παρούσα Σύμβαση εφαρμόζεται και σε συμπαραγωγές τριών, τουλάχιστον, συμπαραγωγών, εγκατεστημένων σε τρία διαφορετικά μέρη στη Σύμβαση και ενός ή περισσοτέρων συμπαραγωγών μη εγκατεστημένων σε αυτά τα μέρη. Πρόκειται για μία τυπική διάταξη, που δεν χρήζει περαιτέρω σχολιασμού. Το ίδιο ισχύει και για το επόμενο άρθρο, το άρθρο 3, όπου δίνονται οι σχετικοί ορισμοί κρίσιμων για την παρούσα όρων, όπως και των όρων «κινηματογραφικό έργο», «συμπαραγωγή» και λοιπά.

Στο άρθρο 4, επισημαίνεται ότι τα κινηματογραφικά έργα, που παράγονται, ως πολυμερείς συμπαραγωγές και εμπίπτουν στο πεδίο εφαρμογής αυτής της Σύμβασης απολαμβάνουν τα πλεονεκτήματα, που παρέχονται, στις τεχνικές ταινίες. Σε κάθε περίπτωση, όμως, χρειάζεται ιδιαίτερη προσοχή, ως προς αυτή την εξομοίωση, διότι μπορεί να εγκυμονεί κινδύνους.

Οι προϋποθέσεις, που απαριθμούνται στο άρθρο 5, είναι θα λέγαμε, ως επί το πλείστον, τυπικές, καθώς απαιτείται η χορήγηση σχετικής άδειας για οποιαδήποτε συμπαραγωγή κινηματογραφικών έργων.

Στο άρθρο 6, όπου αναφέρονται οι αναλογίες των συμμετοχών των συμπαραγωγών, θεωρούμε ότι θα έπρεπε να εξειδικεύονται περισσότερο οι περιπτώσεις και οι αναλογίες συμμετοχής, ιδιαίτερα στις περιπτώσεις, που αφορούν σε μικρές συμμετοχές και αυτό, γιατί όπως αντιλαμβάνεστε, λόγω του υψηλού κόστους παραγωγής, τα κράτη με μικρότερη οικονομική δυνατότητα, δεν θα μπορέσουν να συμμετάσχουν καθόλου ή θα συμμετέχουν, αλλά με ελάχιστο ποσοστό, κάτι που δεν ανταποκρίνεται στις αρχές της παρούσας.

Ως προς τα δικαιώματα των συμπαραγωγών του άρθρου 7, θεωρούμε ότι ορθά εξασφαλίζεται τόσο η συγκυριότητα στο εκάστοτε προϊόν πνευματικής ιδιοκτησίας όσο και η πρόσβαση στο υλικό και στην αρχική μορφή του. Η προστασία των δικαιωμάτων ιδιοκτησίας είναι το άλφα και το ωμέγα.

Στο άρθρο 8, για την τεχνική και καλλιτεχνική συμμετοχή, εκφράζουμε τις επιφυλάξεις μας, ως προς το εξής. Αναφέρεται, μεταξύ άλλων, στην παράγραφο 1, ότι η συμμετοχή των συμπαραγωγών για το δημιουργικό τεχνικό και καλλιτεχνικό προσωπικό, τους ερμηνευτές και τις εγκαταστάσεις, πρέπει να είναι ανάλογη της επένδυσής τους.

Αυτό στην πράξη σημαίνει ότι «ρίχνονται» τα πιο μικρά κράτη και αντίστροφα, τα κράτη με το μεγαλύτερο κινηματογραφικό προϋπολογισμό, θα έχουν μεγαλύτερο ποσοστό συμμετοχής και επομένως, μεγαλύτερο ποσοστό στα πνευματικά δικαιώματα. Μήπως τα κριτήρια συμμετοχής δεν θα έπρεπε να είναι τόσο οικονομικά;

Στο άρθρο 9, για τις χρηματοοικονομικές συμπαραγωγές, η γενική αυτή και αόριστη, κατά την άποψή μας, διάταξη, δίνει τη δυνατότητα εισόδου παραγωγών, με υποκειμενικά κριτήρια. Δεν ήταν άλλοι, όσο θα έπρεπε. Έτσι, ελλοχεύει ο κίνδυνος ερμηνείας τους, κατά το δοκούν και πάντοτε σύμφωνα με τα συμφέροντα, που κρύβονται, πίσω από τις μεγάλες κινηματογραφικές παραγωγές.

Το άρθρο 11 αναφέρεται κάπως γενικόλογα στο γεγονός ότι πρέπει να υπάρχει γενική ισορροπία στις κινηματογραφικές σχέσεις των μερών, διότι, για να τηρείται αυτή η αρχή και για να εφαρμοστεί με σωστό τρόπο, στην πράξη, πρέπει να είναι πιο εξειδικευμένη. Αλλιώς, θα μείνει στα χαρτιά.

Εύλογα κρίνονται τα άρθρα 11 και 12, αφενός για την είσοδο, την παραμονή και την χορήγηση αδειών εργασίας στην επικράτεια, για το τεχνικό και καλλιτεχνικό προσωπικό των άλλων μερών, που συμμετέχουν σε μία συμπαραγωγή και αφετέρου, για το ότι έχει να κάνει και πρέπει οι χώροι συμπαραγωγής να αναφέρονται στα κινηματογραφικά έργα, που γίνονται, με αυτή τη μέθοδο παραγωγής.

Κανένα ουσιαστικό σχόλιο για το άρθρο 13, το οποίο ρυθμίζει το ζήτημα των εξαγωγών, δηλαδή, τι θα συμβεί, αν σε κάποια χώρα η εισαγωγή κινηματογραφικών έργων υπόκειται σε περιορισμούς και ένα από τα μέρη της συμπαραγωγής δεν έχει δικαίωμα ελεύθερης εισόδου για τα κινηματογραφικά του έργα, στη χώρα εισαγωγής.

Στο άρθρο 14, σχετικά με τις γλώσσες, επισημαίνεται ότι η αρμόδια αρχή ενός μέρους μπορεί, κατά τη χορήγηση του καθεστώτος συμπαραγωγής, να απαιτήσει από τον συμπαραγωγό, που είναι εγκατεστημένος στο έδαφός του μία τελική εκδοχή του κινηματογραφικού έργου σε μία από τις γλώσσες αυτού του μέρους. Η διάταξη αυτή, όμως, είναι ελλιπής, γιατί δεν προβλέπεται τι συμβαίνει, σε περίπτωση διαφωνίας των μερών.

Στο άρθρο 15, βλέπουμε ξανά ότι το κριτήριο για την προβολή σε διεθνή Φεστιβάλ είναι μόνο οικονομικό και γίνεται από το μέρος, όπου είναι εγκατεστημένος ο μεγαλύτερος συμπαραγωγός. Επομένως, παρατηρείται μία σημαντική αδικία, καθώς η χώρα με το μεγαλύτερο ποσοστό επένδυσης και άρα, συμμετοχής, έχει δικαίωμα να αποφασίζει για τον τόπο προβολής της συμπαραγωγής, στο πλαίσιο του διεθνούς Φεστιβάλ, παραμερίζοντας έτσι τα συμμετέχοντα με μικρότερο ποσοστό κράτη.

Ως επί το πλείστον, τυπικό το άρθρο 16, όπου ορίζεται ότι η Ευρωπαϊκή Σύμβαση για τις κινηματογραφικές συμπαραγωγές του 1992 αντικαθίσταται από την υπό κύρωση Σύμβαση, όσον αφορά στα κράτη - μέλη της.

Ομοίως και στα άρθρα 17 και 18, όπου αφενός προβλέπεται μεταξύ άλλων η δυνατότητα τροποποίησης Παραρτημάτων 1 και 2 της Σύμβασης και καθορίζεται η σχετική διαδικασία και αφετέρου, ορίζονται τα σχετικά, με τη διαδικασία υπογραφής, επικύρωσης, αποδοχής και έγκρισης της υπό κύρωση Σύμβασης.

Στο άρθρο 19 προσδιορίζεται επακριβώς η έναρξη ισχύος της υπό κύρωση Σύμβασης και ως προς τα κράτη, που θα εκφράσουν μεταγενέστερα τη συγκατάθεσή τους να δεσμευτούν από αυτή.

Το άρθρο 20 μας κάνει να αναρωτιόμαστε ποια τελικά είναι η ουσία αυτής της Σύμβασης, εφόσον δίνεται η δυνατότητα στην Επιτροπή Υπουργών του Συμβουλίου της Ευρώπης, μετά από διαβούλευση με τα μέρη να προσκαλούν οποιοδήποτε κράτος, που δεν είναι μέλος του Συμβουλίου της Ευρώπης.

Τα ίδια ερωτηματικά ανακύπτουν και για το άρθρο 21, με το οποίο οποιοδήποτε μέρος μπορεί με δήλωση, που απευθύνεται στο Γενικό Γραμματέα του Συμβουλίου της Ευρώπης, να επεκτείνει την εφαρμογή της παρούσας Σύμβασης σε οποιοδήποτε άλλο έδαφος ορίζεται στη δήλωση.

Στο άρθρο 22, γίνεται λόγος για τη δυνατότητα διατύπωσης ορισμένων επιφυλάξεων από τα μέρη, που αναφέρεται ότι πέραν αυτών των περιορισμών, που απαριθμούνται, δεν μπορεί να διατυπωθεί καμία άλλη επιφύλαξη, γεγονός δεσμευτικό.

Ως προς την καταγγελία του άρθρου 23, πρόκειται για μία τυπική διάταξη, με την οποία, οποιοδήποτε μέρος μπορεί οποιαδήποτε στιγμή να καταγγείλει την παρούσα Σύμβαση, με γνωστοποίηση στον Γενικό Γραμματέα του Συμβουλίου της Ευρώπης.

Στο ίδιο πλαίσιο, κινείται και το επόμενο άρθρο, με το οποίο προβλέπεται η υποχρέωση του Γενικού Γραμματέα του Συμβουλίου της Ευρώπης να γνωστοποιεί στα κράτη - μέλη του Συμβουλίου στην Ε.Ε. και στα συμβαλλόμενα μέρη στοιχεία, που αφορούν στην υπογραφή, επικύρωση, θέση σε ισχύ, επιφύλαξη, καταγγελία ή άλλη πράξη της υπό κύρωση Σύμβασης.

Συνεχίζουμε με τη δεύτερη κύρωση του Μνημονίου Συνεργασίας, μεταξύ της Ελλάδας και της Κρατικής Διοίκησης Τύπου Εκδόσεων Ραδιοφώνου Κινηματογράφου και Τηλεόρασης της Λαϊκής Δημοκρατίας της Κίνας, σχετικά με το έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας.

Παρατηρούμε και γι’ αυτό το Μνημόνιο, αυτή τη φορά, ότι υπογράφηκε, στην Αθήνα, στις 27 Απριλίου του 2017. Αναμφίβολα, το βιβλίο αποτελεί ίσως το πιο σημαντικό αγαθό του πολιτισμού και φυσικά, η ελεύθερη διακίνηση των βιβλίων ενισχύει τη δημοκρατική λειτουργία της κοινωνίας. Η μελέτη ποιοτικών βιβλίων, ανεξάρτητα από το ιδιαίτερο περιεχόμενο τους, προσφέρει ουσιαστικά οφέλη στο άτομο, καθώς αποτελεί σημαντική πηγή γνώσεων και ιδεών, ενισχύει τη συλλογιστική ικανότητα, αποτελεί μία από τις ιδανικότερες μορφές ψυχαγωγίας, εμπλουτίζει τις γλωσσικές και τις εκφραστικές δυνατότητες και πολλά άλλα.

Αναφέρεται στο άρθρο 1 του υπό κρίση Μνημονίου ότι προάγει τη μετάφραση και έκδοση έργων του λόγου της κλασικής και σύγχρονης βιβλιοπαραγωγής των δύο χωρών και προβλέπεται η μετάφραση, δημοσίευση και έκδοση τουλάχιστον 25 τίτλων από κάθε συμβαλλόμενο μέρος ή τουλάχιστον 50 τίτλων συνολικά εντός 5 ετών. Εκείνο που δεν διευκρινίζεται και θα θέλαμε να μας ξεκαθαρίσετε είναι σε τι ποσοστό θα αφορούν οι 5 τίτλοι, συνολικά, που αναφέρονται στο άρθρο για το κάθε συμβαλλόμενο μέρος και πόσο θα επιβαρύνεται ο κρατικός προϋπολογισμός του κάθε μέρους;

Με το άρθρο 2, προβλέπεται η συγκρότηση κοινής συντονιστικής ομάδας του έργου, αποτελούμενης από πέντε εκπροσώπους για κάθε συμβαλλόμενο μέρος, με σκοπό να αποφασίζει τους τίτλους βιβλίων για το έργο, να αντιμετωπίζει σχετικά ζητήματα και λοιπά. Πρέπει να διευκρινιστεί, εκτός από τους εκπροσώπους των ενδιαφερομένων υπηρεσιών των Υπουργείων και τους επιστήμονες, ποιοι άλλοι θα συγκροτούν την κοινή συντονιστική ομάδα του έργου;

Στο άρθρο 3, προβλέπεται η επιλογή από κάθε συμβαλλόμενο μέρος ενός ή περισσότερων εκδοτικών οργανισμών, στη χώρα του, για την υλοποίηση του έργου. Όμως, πουθενά δε βλέπουμε να διευκρινίζεται, ρητά, με ποια κριτήρια θα επιλέγονται οι εκδοτικοί οίκοι. Σκοπός είναι μέσω αυτών των εν γένει συμφωνιών να αποφεύγονται φαινόμενα αδιαφάνειας.

Για το άρθρο 4, με το οποίο προβλέπεται η υποχρέωση από κάθε συμβαλλόμενο μέρος της σύνταξης ενδεικτικού καταλόγου με δείγματα των βιβλίων 100, τουλάχιστον, τίτλων διαφόρων κατηγοριών, ζητούμε να διευκρινιστεί το κόστος επιβάρυνσης του κρατικού προϋπολογισμού, τόσο από τη σύνταξη του ενδεικτικού καταλόγου των δειγμάτων των βιβλίων, όσο και από την αποστολή του στο άλλο συμβαλλόμενο μέρος.

Σχετικά με το άρθρο 5, ποιος θα είναι ο οργανισμός, που θα οριστεί, ως υπεύθυνος για τη συνεργασία και την επικοινωνία με το άλλο συμβαλλόμενο μέρος;

Δεν έχουμε να παρατηρήσουμε κάτι ιδιαίτερο για το άρθρο 6, που κάνει λόγο για την εύλογη αμοιβαία υποστήριξη μεταξύ των μερών.

Με το άρθρο 7, ρυθμίζονται ζητήματα δικαιωμάτων πνευματικής ιδιοκτησίας επί των λογοτεχνικών έργων, που περιλαμβάνονται στο έργο. Θα πρέπει, κατά τη γνώμη μου, να απαλειφθεί η έκφραση «όπου αυτό είναι απαραίτητο», καθώς δημιουργεί αφενός ανασφάλεια δικαίου και αφετέρου, προκειμένου να αποφεύγονται φαινόμενα αδιαφάνειας.

Το άρθρο 8 είναι κάπως αόριστο, καθώς αναφέρεται γενικόλογα στο ότι προβλέπεται η υποχρέωση αμοιβαίας παροχής πληροφοριών, σχετικά με το σύνδεσμο του έργου. Αυτές οι πληροφορίες πού θα περιορίζονται και τελικά ποιος θα οριστεί από την πλευρά της Ελλάδος, ως υπεύθυνος για την παροχή τους;

Για το άρθρο 9, για την επίλυση ζητημάτων, μέσω επίσημων διαύλων και για το άρθρο 10, για την ενδεχόμενη τροποποίηση μέσω αμοιβαίας γραπτής συναίνεσης μεταξύ των συμβαλλομένων μερών, δεν υπάρχει καμία ιδιαίτερη παρατήρηση. Προφανώς και είναι σημαντικό να παρουσιάζονται έργα σημαντικών Ελλήνων συγγραφέων και στην κινεζική γλώσσα, έργα που βραβεύτηκαν, διακινήθηκαν και μεταφράστηκαν σε άλλες χώρες και γλώσσες, όμως, χρειάζεται ιδιαίτερη προσοχή, καθώς είναι σημαντικό να αποφευχθεί η συμμετοχή οργανισμών και συνδέσμων, που θα αλλοιώσουν το πνεύμα αυτό.

Η σημαντικότερη και ουσιαστικότερη κοινή στόχευση των συγγραφέων των εκδοτικών οργανισμών και των δικαιούχων πνευματικής ιδιοκτησίας των δύο χωρών θα πρέπει να είναι μόνο η καλύτερη γνωριμία των δύο πολιτισμών, μέσω των βιβλίων και είναι σημαντικό, σε αυτό το σημείο, να αναφέρουμε ότι λόγω των διαδοχικών κρίσεων πολλοί Έλληνες συμπολίτες μας αδυνατούν να αγοράσουν βιβλία, οπότε η πολιτεία θα πρέπει να στηρίζει τη λειτουργία δανειστικών βιβλιοθηκών σε κάθε δήμο της χώρας, ώστε να μπορούν οι πολίτες εύκολα και ανέξοδα να δανείζονται βιβλία.

Εμείς στην Ελληνική Λύση πιστεύουμε ότι τα προϊόντα και τα αγαθά του πολιτισμού μας, οποιασδήποτε χρονικής περιόδου, πρέπει να βρίσκονται στο υψηλότερο βάθρο των προτεραιοτήτων ενός κράτους και να καταβάλλεται κάθε δυνατή προσπάθεια για τη διαφύλαξη και την ενίσχυσή τους. Επιφυλασσόμαστε, ως προς την ψήφιση των ανωτέρω επί της Ολομέλειας. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Να ευχηθώ όλοι μαζί να αγωνιστούμε πιο σκληρά, για να προστατεύσουμε καλύτερα τον ελληνικό λαό, ο οποίος, θυμίζω ότι εδώ και 12 συναπτά χρόνια, λόγω μνημονίων και δύο λόγω πανδημίας, χειμάζεται, πεινάει σε μεγάλο ποσοστό και σε ένα μικρό ποσοστό, αλλά αρκετά αξιοσημείωτο πια, πεθαίνει και μάλιστα πεθαίνει, εν πολλοίς, διασωληνωμένος σε κοινές κλινικές εκτός Εντατικών.

Θέλω να ξεκινήσω, αναφερόμενος στο χθεσινό πανκαλλιτεχνικό συλλαλητήριο, στο οποίο είχα την τιμή να συμμετάσχω, δίπλα στους συναδέλφους μου, γιατί είμαι και ηθοποιός. Εκεί ήταν η κυρία Αναγνωστοπούλου, που αναφέρθηκε σε αυτό και ο κ. Σκουρολιάκος και θέλω να σας μεταφέρω την αγωνία και το αδιέξοδο των ανθρώπων αυτών. Την αγωνία τους για το γεγονός ότι δεν βγαίνει ο μήνας. Την αγωνία τους για το γεγονός ότι είναι άνεργοι, τα τελευταία δύο χρόνια, σε ποσοστό ογδόντα τοις εκατό, τουλάχιστον, του χρόνου που πέρασε και την αγωνία τους για ότι τελικά με τη δουλειά, που κάνουν, με την τέχνη που υπηρετούν, δεν θα καταφέρουν να επιβιώσουν.

Θέλω, κύριε Υφυπουργέ, καθώς είστε νέος άνθρωπος και καθώς γνωρίζω καλά από πρώτο χέρι την εμπλοκή σας με τον πολιτισμό, εδώ και δεκαετίες και ξέρω ότι τον αγαπάτε και τον πονάτε, να σας ρωτήσω ευθέως. Αν είναι ποτέ δυνατόν να ταυτίζεστε με την κυβερνητική άποψη, ότι για όλα τα κακά της πανδημίας φταίει η μουσική ! Θέλω να είμαι απόλυτα συγκεκριμένος στην ερώτησή μου, για να μου απαντήσετε αργότερα.

Συμμετέχετε σε μία κυβέρνηση, η οποία, μετά από τόσες χιλιάδες νεκρούς και δύο χρόνια πανδημίας, δεν έχει προσλάβει ούτε έναν μόνιμο γιατρό στο Εθνικό Σύστημα Υγείας. Δεν έχει κάνει το παραμικρό, για να πυκνώσουν τα δρομολόγια στις αστικές συγκοινωνίες. Άνοιξε, χθες, τα σχολεία, διαπίστωσε ότι 15.000 παιδιά του δημοτικού και του γυμνασίου έχουν ήδη κορωνοϊό και θριαμβολογεί η αρμόδια Υπουργός γι’ αυτό το επίτευγμα !

Συμμετέχετε σε μια τέτοια κυβέρνηση. Είναι δυνατόν να θεωρείτε και εσείς, που ξέρετε καλά τι είναι ο πολιτισμός και τον έχει υπηρετήσει από διάφορα πόστα, ότι τίποτε από όλα, που προανέφερα, δεν φταίει για την έξαρση της πανδημίας, αλλά φταίει η μουσική; Είναι αστείο και θέλω να πιστεύω ότι δεν συμμερίζεστε αυτήν την άποψη.

Κοιτάξτε, εμείς περπατήσαμε μαζί τους, είμαστε, έτσι κι αλλιώς μαζί τους, είμαστε οι δικοί τους άνθρωποι. Η κυρία Αναγνωστοπούλου είπε τα γενικά και δεν θέλω να σας απασχολήσω πολύ με αυτά. Θέλω, όμως, να σας διαβάσω τα αιτήματά τους, που απευθύνουν με ανοιχτή πρόσκληση στον Πρωθυπουργό, στον κύριο Κυριάκο Μητσοτάκη. Είστε ο άνθρωπος, που πρέπει να βάλει πλάτη, για να υπερασπιστεί αυτούς τους ανθρώπους, για να υπερασπιστεί εμάς τους καλλιτέχνες. Είναι ο ρόλος σας. Είναι η ηθική υποχρέωσή σας.

Τι ζητάμε, λοιπόν; Ζητάμε δυνατότητα, σε όλους τους χώρους όπου παράγεται τέχνη, να μπαίνουν, για όσο διάστημα απαιτείται, άμεσα σε καθεστώς αναστολής, ως πληττόμενες επιχειρήσεις, σε περίπτωση κρούσματος ή συρροής κρουσμάτων, ώστε να καλύπτονται οι συνάδελφοι, που νοσούν, αλλά και αυτοί που δεν νοσούν και τίθενται αναγκαστικά σε αργία, μέχρι να ολοκληρωθεί η καραντίνα αυτών που νοσούν.

Δεύτερον, αποζημιώσεις, μέσω του μητρώου καλλιτεχνών, από τον Αύγουστο του 2021 και έπειτα, καθώς ποτέ ως τώρα ο πολιτισμός δεν λειτούργησε, ως μη πληττόμενος: Διαχωρισμοί κοινού, αποκλεισμός μη εμβολιασμένων θεατών, ποσοστό πληρότητας, γενικευμένος φόβος του κοινού, αυξημένα κόστη υγειονομικής φροντίδας για τις παραγωγές, απαγόρευση παραστάσεων για σχολεία, τοπικά lockdown, πρόσφατες ματαιώσεις δημόσιων εκδηλώσεων.

Τρίτον, επιδότηση ενοικίων καλλιτεχνών, μαζί με τις μονομερείς δηλώσεις, μέσω του μητρώου. Προστατευτικό πλαίσιο αντιμετώπισης του κύματος ακρίβειας και επιδότηση για τις ενεργειακές ανάγκες των νοικοκυριών. Αποκατάσταση του παράλογου αποκλεισμού όσων εγγράφηκαν στο μητρώο καλλιτεχνών, μετά τις 10/1/2020. Είναι παράλογο ότι όσοι είναι από τις 11/1/2020 δεν είναι εντάξει ! Δεν έχει καμία λογική. Αντιβαίνει στην κοινή λογική.

Άμεσα μέτρα στήριξης των δημιουργών και ερμηνευτών του ελληνικού τραγουδιού. Από το Μάρτιο του 2020, ως τώρα, οι οργανισμοί συλλογικής διαχείρισης αντιμετωπίστηκαν σχεδόν με εχθρότητα από το κράτος και την Κυβέρνηση σας. Οφείλετε να κάνετε κάτι για αυτό.

Να υπολογιστούν τα ένσημα από την επιδότηση του 2021, μέσω του «ΕΡΓΑΝΗ», για να μπορέσει να υπάρξει δυνατότητα υπαγωγής στο Ταμείο Ανεργίας, καθώς και η καταβολή των δώρων και των ενσήμων του 2021 σε όλους τους δικαιούχους.

Να αποζημιωθούν όλοι οι συνάδελφοι εργαζόμενοι, σε περίπτωση ακύρωσης ή αναβολής παράστασης. Αποζημίωση στις καθηγήτριες και τους καθηγητές καλλιτεχνικών σχολών - ανώτερες επαγγελματικές χορού, δραματικές, ερασιτεχνικές σχολές χορού και θεάτρου, ωδεία, πολιτιστικοί φορείς και σύλλογοι δημοτικών χορών - για όσο διάστημα χρειάζεται να βρίσκονται σε καραντίνα, λόγω ασθένειας ή κλείσει η σχολή ή ο φορέας.

Αποζημίωση από τον ΟΑΕΔ, σε περίπτωση νόσησης, για όλο το διάστημα της καραντίνας, χωρίς να ζητείται από τον εργαζόμενο η αναπλήρωση των ημερών ασθενείας της καραντίνας.

Επίλυση όλων των ζητημάτων και λαθών σε ΚΑΔ των ενσήμων για το εποχικό επίδομα του ΟΑΕΔ. Να ανοίξουν και να μας κοινοποιηθούν άμεσα όλα τα στοιχεία του «ΕΡΓΑΝΗ», σε βάθος τετραετίας, που αφορούν τους κλάδους μας, ώστε να έχουμε συγκριτικά μεγέθη, σε σχέση με τις εισροές και εκροές όλων των συμβάσεων εργασίας. Να δούμε, δηλαδή, τι ζημιά πάθαμε, ορισμένου και αορίστου χρόνου.

Αυτό θα καταδείξει την κατακόρυφη πτώση στην αγορά εργασίας μας, ιδιαίτερα στον κλάδο των μουσικών και τεχνικών, αλλά και σε όλο το θέαμα και ακρόαμα, γενικά. Απαιτούν αυτοί οι άνθρωποι να αλλάξουν τα υγειονομικά πρωτόκολλα για τις ζωντανές παραστάσεις και τις πρόβες, για να διασφαλιστεί η υγεία τους. Μαζικά να γίνονται επαναλαμβανόμενα δωρεάν επιτέλους τεστ από την Κυβέρνηση, με ευθύνη του κράτους, επιπλέον rapid tests, πριν από κάθε παράσταση.

Απαιτούν ενίσχυση του Εθνικού Συστήματος Υγείας και των πρωτοβάθμιων δομών υγείας, με επίταξη ιδιωτικών δομών, που σας ζητάμε τόσα χρόνια, εμείς στο ΜέΡΑ25 και μόνιμες προσλήψεις νοσηλευτικού προσωπικού και του ιατρικού.

Μέτρα αποσυμφόρησης για τα μέσα μαζικής συγκοινωνίας και μείωση του αριθμού των εκπαιδευόμενων στις αίθουσες διδασκαλίας.

Αυτά είναι τα αιτήματά τους και δε μπορεί να λέει ο κ. Μητσοτάκης ότι δεν τα ξέρει, καθώς του έχουν κοινοποιηθεί, εδώ και μέρες, με μια ανοιχτή επιστολή. Είστε ο μόνος άνθρωπος, που είναι αρμόδιος, για να βάλει πλάτη σε αυτόν τον αγώνα. Κάντε το, σας παρακαλώ, από τα βάθη της ψυχής και της καρδιάς μου.

Σας βεβαιώνω ότι οι περισσότεροι είναι γνωστοί μου, καθώς βρίσκομαι στο χώρο επί 37 χρόνια και επιχειρώ, ως καλλιτέχνης. Λιμοκτονούν και δεν κάνω λαϊκισμό. Πεινάνε οι συνάδελφοί μου. Δε μπορεί για όλα να φταίει η μουσική. Είναι κωμικό, αν δεν ήταν τόσο τραγικό.

Θα περάσω στις Συμβάσεις. Ξεκινώ με τη Σύμβαση του Συμβουλίου της Ευρώπης για τις κινηματογραφικές συμπαραγωγές. Η συγκεκριμένη Σύμβαση έρχεται, τώρα, για κύρωση, ενώ, βέβαια, υπεγράφη το 2017, από την Κυβέρνηση του ΣΥΡΙΖΑ και στόχος της είναι η ρύθμιση του κανονιστικού πλαισίου των κινηματογραφικών παραγωγών και πιο συγκεκριμένα, η θέσπιση κοινών κανόνων, που μειώνουν τους περιορισμούς και ενθαρρύνουν τη συνεργασία, διευκολύνοντας κυρίως τις κινηματογραφικές συμπαραγωγές.

Έρχεται αυτή η Σύμβαση να αντικαταστήσει την Ευρωπαϊκή Σύμβαση για τις κινηματογραφικές συμπαραγωγές, που κυρώθηκε, από 43 κράτη του Συμβουλίου της Ευρώπης και από την Ελλάδα, από το 2002.

Όσον αφορά την Ελλάδα, η Σύμβαση περιέχει αλλαγές στα ελάχιστα και μέγιστα ποσοστά συμμετοχής σε διεθνείς συμπαραγωγές, γεγονός που σύμφωνα με την Αιτιολογική Έκθεση θα διευκολύνει τους Έλληνες παραγωγούς στη συμμετοχή τους σε αυτές και κατά συνέπεια, θα οδηγήσει στην εξωστρέφεια και στην περαιτέρω πολιτιστική προβολή της χώρας μας.

Επιπλέον, προβλέπεται πως και με τη συμμετοχή, με ένα ελάχιστο ποσοστό, οι παραγωγοί μπορούν να γίνουν αποκλειστικοί ιδιοκτήτες εκμετάλλευσης του έργου στην Ελλάδα και την Κύπρο και ιδιοκτήτες εκμετάλλευσης, κατά το ανάλογο ποσοστό τους, σε όλο τον υπόλοιπο κόσμο.

Επιπλέον, κατά την Αιτιολογική Έκθεση, ως όφελος, αναφέρεται ότι οι Έλληνες παραγωγοί μπορούν να εξασφαλίσουν το μέγιστο ποσοστό σε ταινίες μεσαίου ή χαμηλού προϋπολογισμού, με ελάχιστη συμμετοχή άλλων χωρών, οι οποίες, όμως, υποχρεούνται να αναγνωρίζουν την ταινία ως εθνική και να εξασφαλίσουν εμπορική καριέρα στη χώρα τους, ως μία εθνική ταινία, που θα την έχουν αναγνωρίσει.

Δείχνοντας έτσι, όμως, υποχρεούνται να αναγνωρίσουν την ταινία ως εθνική και να της εξασφαλίσουν την εμπορική καριέρα στη χώρα τους, ως μία εθνική ταινία, που θα την έχουν αναγνωρίσει, δείχνοντας έτσι -συγνώμη που θα σας το πω- το πώς αντιλαμβάνεται τη θέση του εγχώριου πολιτιστικού προϊόντος στη διεθνή σκηνή, μία Κυβέρνηση, η οποία έχει αφήσει, εδώ και δύο χρόνια, εντελώς αστήρικτο το σύνολο του πολιτισμού της χώρας.

Τι και ποιους αφορά αυτή η Σύμβαση, ουσιαστικά, αγαπητέ κύριε Υπουργέ; Μήπως την καλλιτεχνική δημιουργία; Όχι. Μήπως τους καλλιτέχνες; Όχι. Μήπως τους ηθοποιούς μας; Όχι. Μήπως τους σκηνοθέτες ή τους τεχνικούς ή τους εργαζόμενους στο καλλιτεχνικό έργο; Λυπάμαι, αλλά, όχι, κύριε Υπουργέ. Λυπάμαι, αλλά η απάντηση σε όλα αυτά είναι ένα τεράστιο «όχι».

Αφορά τους παραγωγούς της χώρας και μόνο αυτούς. Τους οποιουσδήποτε κερδοσκόπους παραγωγούς, που θέλουν να αποκτήσουν και ευεργετήματα φοροαπαλλαγών και λοιπών ευεργετημάτων, που προσφέρουν οι χώρες από μόνες τους, σε παραγωγές ταινιών και, φυσικά, να καταστήσει χώρες δήθεν συμπαραγωγούς βορά των μεγάλων χωρών και των μεγάλων στούντιο ,κυρίως, ως φτηνές τοποθεσίες των γυρισμάτων τους, απ’ όλες τις απόψεις φθηνές. Δεν είναι τυχαία η αναφορά στην ίδια τη Σύμβαση για παραγωγές μικρού και μεσαίου κόστους.

Έχουμε πρόσφατα και ένα ανάλογο παράδειγμα, κύριε Υπουργέ, αναφέρομαι στο πρόσφατο παράδειγμα του γυρίσματος της ταινίας «των αναλώσιμων» νούμερο 13 ή 23 ή 103. Έχουμε αυτό το πρόσφατο παράδειγμα, όπου κανένας Έλληνας ηθοποιός κύριε Υπουργέ, κανένας Έλληνας τεχνικός, κανένας Έλληνας μακιγιέρ, κανένας Έλληνας ηχολήπτης, κανένας Έλληνας μα κανένας Έλληνας. Υπήρχαν μέσα σε αυτή τη διεθνή παραγωγή, μιλάω για μία τεράστια παραγωγή, με μεγάλα ονόματα του Χόλυγουντ, υπήρξαν δεκάδες τεχνικοί, όμως όχι Έλληνες και ήταν από όλες τις σλαβικές χώρες, όπως Βούλγαροι, Σέρβοι, Κροάτες ή Ρουμάνοι, όχι όμως Έλληνες. Ξέρετε, ποια ήταν η μόνη συμμετοχή των Ελλήνων; Και αυτό το λέω, γιατί είναι παράδειγμα, που δείχνει πού το πάτε και πού θα πάει και αυτό, όπως πήγε και το προηγούμενο, δηλαδή, θα πάει σε τέτοιου είδους συμπεριφορά.

Οι Έλληνες, λοιπόν, που συμμετείχαν, συμμετείχαν στην πραγματικότητα ως χαμάληδες, στην εκτέλεση της παραγωγής, ως κουβαλητές, ως οι άνθρωποι που ήταν οι τελευταίοι τροχοί της αμάξης. Και ξέρετε ποιο είναι το τραγικό; Δεν είναι απλώς ότι συμμετείχαν, ως χαμάληδες στην εκτέλεση της παραγωγής, ως κουβαλητές, είναι ότι τραυματίστηκαν, δηλαδή, είχαμε δύο σοβαρότατα εργατικά ατυχήματα, για τα οποία δεν είχαν δικαίωμα να αποζημιωθούν οι Έλληνες χαμάληδες ! Αυτό δεν θα οδηγήσει τελικά στην ενίσχυση του ελληνικού κινηματογράφου και είμαστε βέβαιοι γι’ αυτό. Εντούτοις, δεν μπορούμε να το καταψηφίσουμε, γιατί δεν είναι και τελείως κατά του ελληνικού κινηματογράφου, απλά είναι σε λάθος κατεύθυνση και γι’ αυτό στεκόμαστε στο «παρών».

 Σε ό,τι αφορά τη δεύτερη Σύμβαση «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το «Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας».

Η συγκεκριμένη Διεθνής Σύμβαση αφορά το σχετικό Μνημόνιο Συνεργασίας, που υπογράφηκε, στις 27 Μαρτίου του 2017, από την Κυβέρνηση του ΣΥΡΙΖΑ και αποτελείται από 10 άρθρα. Με αυτά, μεταξύ άλλων, συμφωνείται η παραγωγή του έργου μετάφρασης και έκδοσης έργου του λόγου της κλασικής και σύγχρονης βιβλιοπαραγωγής των δύο χωρών και προβλέπετε η μετάφραση, δημοσίευση και έκδοση, τουλάχιστον 25 τίτλων από κάθε συμβαλλόμενο μέρος. Προβλέπεται η συγκρότηση κοινής τουριστικής ομάδας του έργου, αποτελούμενη από 5 εκπροσώπους για κάθε συμβαλλόμενο μέρος και συμφωνείται η επιλογή από κάθε συμβαλλόμενο μέρος ενός ή περισσότερων εκδοτικών Οργανισμών στη χώρα του, για την υλοποίηση του έργου.

Επίσης, θεσπίζεται η υποχρέωση σύνταξης για κάθε συμβαλλόμενο μέρος καταλόγου 100 τίτλων διαφόρων κατηγοριών και από τον οποίο θα γίνει η τελική επιλογή των βιβλίων, που θα μεταφραστούν και θα εκδοθούν. Ακόμη, συμφωνείται ο αριθμός από κάθε μέρος ενός συνδέσμου του έργου του αρμόδιου φορέα, για τη συνεργασία και επικοινωνία, με το άλλο μέρος, ρυθμίζονται ζητήματα δικαιωμάτων πνευματικής ιδιοκτησίας επί των τίτλων, που περιλαμβάνονται στο έργο και προβλέπεται η διαδικασία επίλυσης τυχόν διαφορών μεταξύ τους και άλλα.

Κυρίες και κύριοι βουλευτές, κύριε Πρόεδρε, ως ΜέΡΑ25, αφενός βεβαίως και δεν αμφισβητούμε την αναγκαιότητα και τη χρησιμότητα τέτοιου είδους συνεργασιών, πολύ περισσότερο μάλιστα όταν συνάπτονται με τέτοιου είδους χώρες και λαούς, οι οποίοι και λόγω μεγέθους αλλά και λόγω τεράστιας ιστορίας, έχουν ιδιαίτερα πλούσια πολιτιστική παράδοση και τεράστια συνεισφορά στον ανθρώπινο πολιτισμό μας.

Από την άλλη μεριά - και πρέπει να το πω ευθέως - δεν εμπιστευόμαστε καθόλου την Κυβέρνηση της «Κυριάκος Μητσοτάκης Α.Ε.», η οποία δημιούργησε παράδοση, με διορισμούς άριστων, ημετέρων και με απευθείας αναθέσεις. Αυτή η αναφορά μου, κύριε Υπουργέ, επειδή τυχόν μπορεί να θεωρείτε ότι σας θίγει, έχει να κάνει με πολύ συγκεκριμένα πράγματα, δηλαδή, έχει να κάνει με τους φορείς υλοποίησης. Δηλαδή, βλέπε το άρθρο 2.

Αν κατάλαβα καλά από τον πρόλογο σας, δηλαδή, από τον αρχικό σας λόγο, ήδη συστήθηκε αυτή η Συντονιστική Επιτροπή και ήδη αντικαταστήσατε τα μέλη της Επιτροπής, τα οποία είχε βάλει ο ΣΥΡΙΖΑ σε αυτή. Αν δεν κατάλαβα κάτι ή μπορεί να έχω μπερδευτεί, διορθώστε με, αλλά αν κατάλαβα καλά από την αρχική σας τοποθέτηση, αυτό έχετε κάνει. Δηλαδή, ήδη συστήθηκε και αυτή θα κάνει τις εκλογές των τίτλων, προς μετάφραση στα κινέζικα.

Λυπάμαι, αλλά θα το πω ευθέως σε όλους σας, δεν εμπιστευόμαστε μια επιτροπή που στήνει η «Κυριάκος Μητσοτάκης Α.Ε.», για μία τόσο λεπτή δουλειά και όπως είπε πάρα πολύ καλά ο Ειδικός Αγορητής από το Κομμουνιστικό Κόμμα Ελλάδας, είναι πάρα πολύ σοβαρή αυτή δουλειά. Είναι πάρα πολύ σοβαρή η εικόνα της Ελλάδας στο εξωτερικό και είμαστε σε μία χώρα, με τόσες εκατοντάδες εκατομμύρια κατοίκους, όπως είναι η Κίνα.

Εμείς δεν θα συναινέσουμε σε μία τέτοιου είδους επιτροπή να αποφασίσει, αν είναι ο Βάρναλης ο κατάλληλος ή αν είναι ο Αισχύλος ή αν είναι εν πάση περιπτώσει ο Αχιλλέας Παράσχος ή αν είναι ο Οδυσσέας Ελύτης ή αν είναι ο Κώστας Καβάφης, ο σημαντικός ποιητής ή και ο Σεφέρης ή αν είναι κάποιος άλλος ελαφρολαϊκός.

Επομένως, θα σταθούμε και εδώ στο «παρών».

Σας ευχαριστώ πολύ για το χρόνο σας και κλείνω με αυτό, κύριε Πρόεδρε, για ακόμη μια φορά, επαναλαμβάνοντας την έκκληση. Είναι ζήτημα ζωής και θανάτου, κύριε Υπουργέ. Ξέρω ότι πονάτε τον πολιτισμό. «Βάλτε πλάτη», πείτε στον κύριο Πρωθυπουργό ότι δεν πάει καθόλου καλά με τη διαχείριση του πολιτισμού στα δύο χρόνια πανδημίας. Προλαβαίνετε. Σας ευχαριστώ πολύ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε πολύ, κύριε συνάδελφε.

Το λόγο έχει ο κύριος Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Σας ευχαριστώ πολύ, κύριε Πρόεδρε.

Εύχομαι από καρδιάς σε όλους και όλες, καλή χρονιά και δύναμη, για να αντιμετωπίσουμε τις δύσκολες καταστάσεις, που περνάμε, από εξωγενείς παράγοντες, όπως η πανδημία, αλλά και από ενδογενείς, όπως η αντιμετώπιση της πανδημίας των καλλιτεχνών και όλων των δεινών αυτών από την παρούσα Κυβέρνηση.

Κυρίες και κύριοι Βουλευτές, ο ΣΥΡΙΖΑ έχει προτείνει τρεις τροπολογίες -νομίζω- σημαντικές γι’ αυτό το νομοσχέδιο.

Σε ό,τι αφορά το βιβλίο, ζητούμε τη μείωση του Φ.Π.Α. στον κατώτατο συντελεστή 6% της παραγωγής του χαρτιού του βιβλίου. Χρειάζεται και έχει ανάγκη στήριξης το βιβλίο και γι’ υπήρχε το ΕΚΕΒΙ, το οποίο καταργήθηκε, από προηγούμενη κυβέρνηση. Ο ΣΥΡΙΖΑ, ετοίμαζε το διάδοχο σχήμα. Οι εκλογές, όμως, έφεραν στην κυβέρνηση τη Νέα Δημοκρατία και από τότε, εδώ και δυόμισι χρόνια, δηλαδή, δεν έχει γίνει τίποτα.

Μία άλλη τροπολογία, είναι η οικονομική ενίσχυση, που πρέπει να δοθεί οπωσδήποτε στους Ο.Σ.Δ., στους Οργανισμούς Συλλογικής Διαχείρισης Πνευματικών και Συγγενικών Δικαιωμάτων και είναι ένα από τα αιτήματα, που έβαλαν οι καλλιτέχνες στο χθεσινό πανκαλλιτεχνικό συλλαλητήριο, απευθυνόμενοι στον Πρωθυπουργό. Και απευθύνθηκαν στον Πρωθυπουργό, γιατί έχουν σηκώσει τα χέρια ψηλά, όσον αφορά το Υπουργείο και την Υπουργό Πολιτισμού. Είναι αδύνατον να συνεννοηθεί κανείς μαζί της.

Η αλήθεια είναι ότι η Κυβέρνηση επεδίωξε από την αρχή της πανδημίας, μια προνομιακή μεταχείριση, απέναντι στους καλλιτέχνες, αρνητική, δηλαδή, με αρνητικό πρόσημο και όχι με θετικό.

Από την αρχή της πανδημίας, όσον αφορά τους καλλιτέχνες, η Κυβέρνηση τους κατέστησε πραγματικά πειραματόζωο, για το πώς μπορεί να ζήσει κανείς, εν μέσω πανδημίας, χωρίς καθόλου δουλειά, χωρίς καμία στήριξη από την πολιτεία, χωρίς εισόδημα. Μία μεταχείριση, που αναδείχτηκε περισσότερο στο δεύτερο lockdown, για επτά σχεδόν μήνες, όπου η στήριξη ήταν από ελάχιστη έως και μηδαμινή, θα μπορούσα να πω. Με την άνοδο των κρουσμάτων του κορωνοϊού, λόγω της μετάλλαξης «Ο», «ήρθε και το κερασάκι», ειπώθηκε και από προηγούμενους ομιλητές, απαγορεύτηκε η μουσική ! Η μουσική, λοιπόν, μεταφέρει τον κορωνοϊό ! Δεν μεταφέρεται ο κορονοϊός και δεν ανακυκλώνεται στις σχολικές αίθουσες, όπου είναι 22 παιδιά ή 25 έως και 28 τον αριθμό, σε μια μικρή αίθουσα συνυπάρχουν και θα πρέπει το 50 +1 να νοσήσει - αν νοσήσει το 50 συν 1- του συνόλου της τάξης. Μέσα σ’ αυτές τις αίθουσες, δεν κολλάει ο κορονοϊός ή στα μέσα μαζικής μεταφοράς, που είναι στοιβαγμένοι οι συμπολίτες μας ο ένας πάνω στον άλλον, για να πάει στη δουλειά, αλλά κολλάει με την διάδοση της μουσικής !

Έστειλε αυτή την επιστολή η ΠΟΘΑ, η Πανελλήνια Οργάνωση Θεάματος Ακροάματος με 49 περίπου σωματεία καλλιτεχνών στον Πρωθυπουργό, ως ύστατη καταφυγή. Ακόμα δεν έχει δοθεί κανένα σήμα, βέβαια, από το Μαξίμου, για να συζητήσει με τους καλλιτέχνες, που λέει ότι τους αγαπάει ο Πρωθυπουργός, γιατί γνωρίζετε ότι είχε πάει στην ανάγνωση του έργου στο Εθνικό του Προμηθέα Δεσμώτη. Πήγε στην ανάγνωση, ανήκουστο πράγμα. Δεν μπαίνει στην ανάγνωση κανένας, που δεν έχει σχέση με την παραγωγή, ούτε ηθοποιός ή συντελεστής και λοιπά και πήγε ο Πρωθυπουργός και φωτογραφήθηκε εκεί, πήρε και ελικόπτερο και πήγε να δει την παράσταση του κυρίου Λιγνάδη ! Και δεν δέχεται να δει τους εκπροσώπους 49 Σωματείων του χώρου, για τα μεγάλα προβλήματα, που έχει συσσωρεύσει η ίδια η Κυβέρνηση.

Δεν συζητώ ότι δεν ενισχύει το Σύστημα Υγείας και όλα αυτά.

Ζητούν οι καλλιτέχνες μια επιδότηση ενοικίου, ο οποιοσδήποτε άλλος εργαζόμενος, ο οποίος χάνει τη δουλειά του ή μένει αναγκαστικά εκτός δουλειάς, έχει επιδότηση ενοικίου. Αυτό το ζητούν και οι καλλιτέχνες, σε μια εποχή, που το κύμα ακρίβειας καλπάζει και ιδιαίτερα οι ενεργειακές ανάγκες των νοικοκυριών, είναι πάρα πολύ μεγάλες.

Ζητούν να υπολογιστούν τα ένσημα από την επιδότηση του 2021, μέσω «ΕΡΓΑΝΗΣ», για να μπορέσει να υπάρξει η δυνατότητα υπαγωγής στο ταμείο ανεργίας, καθώς και καταβολή των δώρων και των ενσήμων από το 2021, σε όλους τους δικαιούχους, δηλαδή, να αποζημιώνονται οι ηθοποιοί και οι μουσικοί, σε περίπτωση ακύρωσης της παράστασης.

Βεβαίως, ειπώθηκε και προηγουμένως, ζητούν αποζημίωση για τις καθηγήτριες και καθηγητές καλλιτεχνικών σχολών, για όσο διάστημα χρειάζεται να βρίσκεται σε καραντίνα ή αν έχει κλείσει η σχολή. Αποζημίωση και από τον ΟΑΕΔ, σε περίπτωση νόσησης.

Δυστυχώς, είναι πάρα πολλά τα θέματα, που μας ανησυχούν, όσον αφορά το Υπουργείο Πολιτισμού και θα θέσω ένα τελευταίο ζήτημα και θα κατέβω από το βήμα. Το θέμα των Μαρμάρων των γλυπτών του Παρθενώνα, μας ανησυχεί πάρα πολύ. Η εμμονή του κυρίου Πρωθυπουργού να επιμένει στην ανταλλαγή, επαναλαμβάνω στην ανταλλαγή, στο δανεισμό, που σημαίνει – και το έχουμε επισημάνει, από την πρώτη στιγμή και από τις πρώτες ημέρες αυτής της Κυβέρνησης, που τέθηκε για πρώτη φορά – σημαίνει ότι έτσι αναγνωρίζουμε την κυριότητα των Γλυπτών στους Βρετανούς. Σωστά, ήρθαν κάποια πράγματα από το Αρχαιολογικό Μουσείο στο Μουσείο της Ακρόπολης, αλλά και από το Μουσείο της Σικελίας, που μάλιστα η Σικελία, οι Ιταλοί, μας είπαν ότι θα μείνουν αυτά τα πράγματα εδώ και τελειώνω, κύριε Πρόεδρε.

Σωστά συμβαίνουν όλα αυτά, αλλά επιμένει ο κύριος Πρωθυπουργός, στο δανεισμό.

Το όραμα της Μελίνας δεν περιείχε δανεισμό. Ζητούσε καθαρή επιστροφή των κλεμμένων από τον Έλγιν. Το λέω, διότι ουδείς το επισημαίνει. Δυστυχώς, τα μέσα μαζικής επικοινωνίας δεν ασχολούνται με αυτό το στοιχείο και πάει να δημιουργηθεί -στήνεται- μια εικόνα ότι αυτή η Κυβέρνηση θα ολοκληρώσει το όραμα της Μελίνας. Δεν είναι αυτό το όραμα της Μελίνας. Το όραμα της Μελίνας δεν προϋπέθετε κυριότητα των Μαρμάρων από τους Βρετανούς. Και ο λαός έχει ταυτιστεί με το όραμα της Μελίνας, με την καθαρή επιστροφή των Μαρμάρων στον τόπο τους. Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει η κυρία Αυγερινοπούλου.

**ΔΙΟΝΥΣΙΑ – ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε και από εμένα χρόνια πολλά για τη γιορτή σας και καλή χρονιά σε όλους.

Είναι πολύ σημαντικό ότι ξεκινούμε, σήμερα, τη συζήτηση στην Επιτροπή Μορφωτικών Υποθέσεων της Βουλής, με δύο πάρα πολύ σημαντικές διεθνείς συμβάσεις, διότι η κάθε μία από αυτές έχει ξεχωριστή σημασία, για την εξωστρέφεια και τη συνεργασία της χώρας μας, στον τομέα του πολιτισμού.

Θα ήθελα να ξεκινήσω από την δεύτερη Σύμβαση, δηλαδή, με τη Σύμβαση της ανταλλαγής και της δυνατότητας μετάφρασης ελληνικών τίτλων και κινεζικών τίτλων, αντιστοίχως.

Θα ήθελα να πω ότι κατ’ αρχάς το χρονικό σημείο, κατά το οποίο έρχεται η συγκεκριμένη Σύμβαση στη Βουλή, είναι πολύ σημαντικό και είναι πολύ αξιοσημείωτο, διότι φέτος, το 2022, έχουμε μια ολυμπιακή χρονιά, δηλαδή, τους χειμερινούς Ολυμπιακούς Αγώνες, να γίνονται στην Κίνα και το Πεκίνο.

Έτσι, λοιπόν, μέσα σε αυτό το πλαίσιο της πολύ σημαντικής και σπουδαίας και στενής συνεργασίας, που έχει η Κίνα με την Ελλάδα, νομίζω ότι η υιοθέτηση και ενεργοποίηση αυτής της Σύμβασης είναι η κατάλληλη, για να μπορέσουμε να προχωρήσουμε περαιτέρω στην αλληλοκατανόηση των δύο λαών και των δύο αυτών σπουδαίων πολιτισμών. Άλλωστε, να μην ξεχνούμε ότι τόσο η Ελλάδα όσο και η Κίνα έχουν το μειονέκτημα αυτές οι πολύτιμες ιστορικά και σύγχρονες γλώσσες να μην μπορούν να διαβαστούν από ένα μεγάλο τμήμα παγκοσμίως και γι’ αυτό το λόγο η μετάφραση τους είναι πολύτιμο εργαλείο.

Θα ήθελα και εγώ από την πλευρά της Ηλείας να σας προσκαλέσω, στο πλαίσιο αυτής της Ολυμπιακής χρονιάς, να παρουσιάσουμε αντίστοιχα βιβλία τόσο ελληνικά όσο και κινέζικα, στην Ηλεία και συγκεκριμένα, στην Αρχαία Ολυμπία.

Η περιοχή μας μπορεί να γίνει ένας κατάλληλος τόπος ανάδειξης αυτής της πρωτοβουλίας, η οποία θα υλοποιηθεί, με την υπογραφή και την ενεργοποίηση της Σύμβασης.

Όσο δε αφορά τα χρήματα, τα οποία έχουν εγκριθεί, εμένα με βρίσκει απόλυτα σύμφωνη το ποσό και θεωρώ ότι το εγχείρημα θα επιτύχει πάρα πολύ και γι’ αυτό το λόγο, στο μέλλον, θα χρειαστεί να δώσουμε και περισσότερα χρήματα, τόσο η Ελλάδα όσο και η Κίνα, για να στηρίξουμε ακόμα περαιτέρω τη συνέχιση αυτού του Προγράμματος.

 Κλείνοντας επί του θέματος αυτού, θα ήθελα να γνωστοποιήσω και στα μέλη της Επιτροπής ότι στην Ηλεία, εδώ και πάρα πολύ καιρό, σε συνεργασία και με το Υπουργείο Παιδείας, κύριε Πρόεδρε, το γνωρίζετε και εσείς, γιατί όταν διατελέσατε Υφυπουργός Παιδείας, είχατε αγκαλιάσει αυτή την πρωτοβουλία, θα δημιουργήσουμε ένα Κέντρο Διεθνών Ακαδημαϊκών Σπουδών και αυτό το Κέντρο θα μπορέσει να φιλοξενήσει και περαιτέρω συνεργασίες και η Κίνα είναι ένα από τα κράτη, τα οποία θέλουμε να προσκαλέσουμε, σε ακαδημαϊκή και πολιτιστική συνεργασία.

Άρα αυτή η Σύμβαση, νομίζω, ότι είναι μια πολύ καλή Σύμβαση, που στηρίζει αυτούς τους σκοπούς.

Δευτερευόντως, όσον αφορά στην πρώτη Σύμβαση για την πολυμέρεια και την διεθνή συνεργασία, στο χώρο του ευρωπαϊκού κινηματογράφου, είναι γνωστή η θέση μας ότι ο κινηματογράφος είναι ένα εργαλείο πολιτισμού και ένα εργαλείο ανάπτυξης. Είναι πάρα πολύ σημαντική η ενεργοποίηση, ακόμα περαιτέρω, αυτών των συνεργασιών, οι συνεργασίες με κράτη, τα οποία, έως τώρα, δεν μπορούσαν να συμμετάσχουν στις κοινές αυτές συμπαραγωγές. Η Ελλάδα έχει μόνο να κερδίσει από την ανάπτυξη των συμπαραγωγών αυτών είτε τα έργα γίνονται στο εξωτερικό είτε στη χώρα μας.

Και βέβαια, είναι πολύ σημαντικό νέα κινηματογραφικά έργα να γίνουν στη χώρα μας, διότι δημιουργούν θέσεις εργασίας, μεταλαμπαδεύουν τον ελληνικό πολιτισμό και σίγουρα πρόκειται για μία βιώσιμη και οικονομικά ορθή λύση τουριστικής προβολής. Αυτό, είναι κάτι, που το έχουμε δει και κατά το παρελθόν σε ταινίες, που έχουν γυριστεί στη χώρα μας.

Επίσης, βεβαίως είναι πολύ μεγάλη η ευκαιρία, που δίνεται στους καλλιτέχνες και από τις δυο ή τρεις ή όσες χώρες μετάσχουν στη συμπαραγωγή, να συνεργαστούν, να μάθουν και να αναπτυχθούμε πολιτιστικά από κοινού.

Κλείνοντας, θα ήθελα να σας ενημερώσω ότι από την Ηλεία και την Περιφέρεια Δυτικής Ελλάδος δίνουμε ιδιαίτερη έμφαση στο θέμα της ανάπτυξης των κινηματογραφικών ταινιών. Η ίδια Περιφέρεια Δυτικής Ελλάδος ετοιμάζει σχετικό πρόγραμμα και πρόταση, ώστε να μπορέσουμε να φιλοξενήσουμε κινηματογραφικές ταινίες, τα γυρίσματά τους, την παραγωγή τους στη Δυτική Ελλάδα και στον Πύργο και την Αρχαία Ολυμπία. Φιλοξενείται, εδώ και χρόνια, με επιτυχία, το 3ο Διεθνές Φεστιβάλ Νεανικού και Παιδικού Κινηματογράφου, το οποίο το στηρίζει και η Βουλή των Ελλήνων, θεσμικά και ως χορηγός.

Και θα θέλαμε, με αυτή την αρχική κοιτίδα του κινηματογράφου, που ήδη έχει ξεκινήσει και υπάρχει στο Νομό μας, να αναπτύξουμε και άλλα προγράμματα στήριξης του ελληνικού και του διεθνούς κινηματογράφου εκεί. Έτσι, λοιπόν, αυτή η διεθνής συμφωνία, την οποία υιοθετούμε και εμείς σήμερα, είναι πάρα πολύ σημαντική και για τη χώρα μας, αλλά και για εμάς στο Νομό Ηλείας.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε κυρία συνάδελφε.

Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ πολύ, κύριε Πρόεδρε. Εύχομαι καλή χρονιά σε όλες και σε όλους, με υγεία και δύναμη.

Στο πλαίσιο της συζήτησης για τις δύο Κυρώσεις, αφενός της Αναθεωρημένης Σύμβασης του Συμβουλίου της Ευρώπης για τις Κινηματογραφικές Παραγωγές και αφετέρου, του Μνημονίου Συνεργασίας μεταξύ Ελλάδας και Κίνας, σχετικά με τη Μετάφραση και Έκδοση Έργων της βιβλιοπαραγωγής των δύο χορών, όπου φυσικά συμφωνούμε, θα ήθελα να επισημάνω κάποια πράγματα, ως προς την εθνική πολιτική σε αυτούς τους τομείς, καθώς πέρα από τις Κυρώσεις Συμβάσεων δεν έχουμε θετικά δείγματα γραφής από την Κυβέρνηση.

Ιδίως ο τομέας του βιβλίου μοιάζει εντελώς ξεχασμένος και απαξιωμένος από το αρμόδιο Υπουργείο, παρά τις αρχικές εξαγγελίες της Υπουργού, ότι θα παρουσιάσει μια ολοκληρωμένη στρατηγική για το βιβλίο. Έχουν περάσει πάνω από δυόμισι χρόνια απραξίας και ακόμα αυτή η στρατηγική αγνοείται, με αποτέλεσμα να στερείται η χώρα μιας ολοκληρωμένης εθνικής πολιτικής.

Είναι προφανές ότι πολιτικές, όπως αυτές που προωθούσε η προηγούμενη Κυβέρνηση του ΣΥΡΙΖΑ, για την επανίδρυση του Νέου Οργανισμού Βιβλίου, την ανάδειξη της σημασίας του βιβλίου, την προώθηση της φιλαναγνωσίας κ.λπ., δεν αποτελούν καν μέλημα της πολιτικής ηγεσίας του Υπουργείου Πολιτισμού, αφού απαξιοί να αναλάβει οποιαδήποτε σχετική πρωτοβουλία.

Αντίστοιχα, παρατηρείται έλλειψη ξεκάθαρης και συνεκτικής πολιτικής και στον κινηματογράφο, καθώς το Υπουργείο δεν ενδιαφέρεται να στηρίξει αποτελεσματικά τη σύγχρονη ελληνική κινηματογραφία, ώστε να ενισχύσει διεθνώς το σύγχρονο κινηματογραφικό προφίλ της χώρας. Από τη στιγμή που το Υπουργείο Πολιτισμού είναι και εδώ απόν, χωρίς κανένα οριστικό σχέδιο στον ορίζοντα, δεν είναι τυχαίο που οι καταγγελίες από φορείς του κινηματογραφικού κόσμου είναι συνεχείς.

Ακόμα και η υπόθεση του ΕΚΟΜΕ, που δημιουργήθηκε από την Κυβέρνηση του ΣΥΡΙΖΑ και έδωσε ώθηση στην ντόπια παραγωγή, κακοποιήθηκε στα χέρια της τωρινής Κυβέρνησης, προς όφελος μόνο των μεγάλων παραγωγών του εξωτερικού και των ιδιοκτητών των τηλεοπτικών σταθμών.

Αλήθεια, αναρωτιέμαι, κύριε Υπουργέ, ποιος διαμορφώνει και αποφασίζει αυτά τα πολιτιστικά κριτήρια, βάσει των οποίων έχουν επιδοτηθεί, με σκανδαλωδώς μεγάλα ποσά διάφορα «τηλεοπτικά σκουπίδια», θα μου επιτρέψετε να πω, που προβάλλετε καθημερινά στην ελληνική κοινωνία. Υπάρχει κάπου το Υπουργείο Πολιτισμού, μέσα σε όλη αυτή την τεράστια υποβάθμιση των τηλεοπτικών προϊόντων, που επιδοτεί η Κυβέρνησή σας; Διότι είναι τουλάχιστον λυπηρό, ο μόνος ρόλος, που επιφυλάσσετε για τον εαυτό σας, ως Υπουργείο Πολιτισμού, εννοώ, είναι αυτός του λογοκριτή, σε ταινίες τύπου Τζόκερ ή του οργανωτή δείπνων και επιδείξεων μόδας σε αρχαιολογικούς χώρους !

Και δίπλα στη χαρακτηριστική υποβάθμιση της πολιτιστικής κληρονομιάς, ήρθε να προστεθεί η απουσία οποιουδήποτε σχεδιασμού για τη στήριξη και την ανάκαμψη του σύγχρονου πολιτισμού και των ανθρώπων του, που έχουν δεχτεί αναμφισβήτητα ανεπανόρθωτο πλήγμα, από τις επιπτώσεις της πανδημίας. Ακόμα και οι δράσεις, που υλοποίησε το Υπουργείο ήταν ετεροβαρείς και η περιφερειακή πολιτιστική πολιτική ανύπαρκτη, με τα κονδύλια να κατευθύνονται, κυρίως, στην Αττική.

Στο όνομα της πανδημίας, εμμένετε, με παραλογισμό, να τιμωρείτε τη μουσική, ενώ το μόνο που επικαλείστε, συνεχώς, ως μέτρο στήριξης, είναι το Επίδομα Ειδικού Σκοπού για όσους εγγράφηκαν στο Μητρώο, το Γενάρη του 21΄, λες και η καλλιτεχνική παραγωγή της χώρας σταμάτησε, τότε. Σαν η χώρα να σταμάτησε να παράγει καλλιτεχνικό δυναμικό, ένα χρόνο πριν ! Σαν να μην υπάρχουν νέοι καλλιτέχνες, νέες ανάγκες, νέες συνθήκες, συνεχίζετε επιμόνως μια ατελέσφορη πολιτική, που βγάζει συνεχώς τους ανθρώπους του πολιτισμού στο δρόμο.

Δεν γίνεται η Κυβέρνηση να κωφεύει άλλο. Πρέπει, επιτέλους, η Πολιτεία να δημιουργήσει ένα ικανό δίχτυ προστασίας. Αυτός ήταν ο λόγος, που ζητήσαμε να συγκληθούν από κοινού οι αρμόδιες Επιτροπές, προκειμένου να συζητηθούν τα μέτρα, που πρέπει να ληφθούν για την προστασία των εργαζομένων, στο χώρο του πολιτισμού.

Και η αγωνία των δημιουργών και των καλλιτεχνών είναι τεράστια, στη χώρα μας. Γι’ αυτό και εμείς καταθέτουμε τρεις πολύ θετικές τροπολογίες, σήμερα. Και θα μου επιτρέψετε να σταθώ, μιας και καλύφθηκα από την Εισηγήτρια μας, σε σημεία στην τροπολογία αυτή, που αφορά τη στήριξη των δημιουργών και καλλιτεχνών, που είναι μέλη ή δικαιούχοι Οργανισμών Συλλογικής Διαχείρισης Πνευματικών και Συγγενικών Δικαιωμάτων.

Ειδικά στις παρούσες συνθήκες της πανδημίας, οι οικονομικές συνέπειες, οι οποίες έχουν πλήξει καίρια το εισόδημα των δικαιούχων πνευματικών και συγγενικών δικαιωμάτων, η παρούσα ρύθμιση είναι απολύτως αναγκαία. Εξαιτίας της μείωσης των εσόδων από δικαιώματα, λόγω κρατικών αποφάσεων αναστολής και περιορισμού λειτουργίας επιχειρήσεων και δραστηριοτήτων, που είναι χρήστες έργων, το Υπουργείο Πολιτισμού πρέπει να στηρίξει και να επιχορήγηση τους ΟΣΔ, για την οικονομική ενίσχυση των δικαιούχων. Εμείς κάναμε εδώ συγκεκριμένη πρόταση, με ποσό, που θα αντιστοιχεί, τουλάχιστον στο 50% του ποσού της διανομής, που αντιστοιχούσε στους δικαιούχους, με βάση τα έσοδα των δικαιωμάτων για το έτος 2019.

 Σας καλούμε, λοιπόν, κύριε Υπουργέ, για μια ακόμη φορά, να υιοθετήσετε τις πολύ θετικές τροπολογίες, που καταθέσαμε και να αποδείξετε, αν μη τι άλλο, στην πράξη, την αναγνώριση της πολύτιμης προσφοράς του πολιτισμού και των ανθρώπων του, που αυτήν την περίοδο, πραγματικά, δοκιμάζονται πάρα πολύ σκληρά. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κυρία συνάδελφε.

Τον λόγο έχει ο κ. Μπούμπας, μέσω τηλεδιάσκεψης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Καταρχάς, να ευχηθώ καλή χρονιά σε όλους και σε εσάς προσωπικά ευημερία και υγεία και προσωπικά για τη γιορτή σας, αλλά και όσοι και όσες γιόρταζαν αυτές τις μέρες, με υπομονή και επιμονή να υπερκεράσουμε κάθε εμπόδιο, από αυτή τη χρονιά.

Καταρχάς, αυτές οι Κυρώσεις, γύρω από τον Πολιτισμό, πάντα έχουν τη σημασία τους, διότι σήμερα δεν μπορείς να μιλάς για διακρατικές σχέσεις, ανταλλαγή απόψεων, κουλτούρας, ανάμεσα σε δύο λαούς, με πανάρχαια ιστορία, όπως είναι η Κίνα και η Ελλάδα, από τότε που ήταν η τέχνη στο Δρόμο του Μεταξιού. Από την άλλη, όμως, πρέπει να αναφέρεις και μια ισορροπία και έναν έλεγχο, που πολύ αναλυτικά η Εισηγήτρια της Ελληνικής Λύσης, η ομοϊδεάτισσά μου, η κυρία Ασημακοπούλου, τα ανέλυσε κατ’ άρθρο.

 Όμως εδώ, έξωθεν καλή μαρτυρία για τον πολιτισμό η Ελλάδα δεν θα έχει – και θα το εξηγήσω στο λίγο χρόνο, που έχω, για να μη μακρηγορήσω – αλλά πρέπει να επισημάνουμε κάποια σημεία, διότι θα γίνουν και λάθη του παρελθόντος.

Καταρχάς, σήμερα ο κόσμος της τέχνης και του πολιτισμού είναι ένας «νεροκουβαλητής», αδικημένος, που «πεθαίνει στην ψάθα» και δεν αναδεικνύεται το ταλέντο. Με αφορμή αυτό, που έγινε χθες, στην Καμάρα της Θεσσαλονίκης - και άκουσα προσεκτικά τον Πρόεδρο των Ελλήνων Μουσικών, τον Δημήτρη Ζερβουδάκη, ο οποίος λέει περίπου 18.000 λαμβάνουν επίδομα, για όλη αυτήν την κατάσταση, που βιώνουμε, αλλά άλλοι 150.000 είναι εκτός συστήματος. Δεν είναι επαίτες οι καλλιτέχνες, αλλά ζητούν τα δίκαια και τα κεκτημένα τους.

Και γιατί το λέω αυτό; Διότι υπάρχουν αμαρτίες του παρελθόντος σε ό,τι αφορά τον έλεγχο για τα πνευματικά δικαιώματα. Γιατί εδώ - και ως Ελληνική Λύση το έχουμε πει - ότι πρέπει να γίνει ένας έλεγχος επί της ουσίας, κύριε Πρόεδρε και κύριοι συνάδελφοι, από ποιους διαχειρίζονταν και με ποιο τρόπο τα πνευματικά δικαιώματα, διότι χάθηκαν και «φαγώθηκαν», το λέω απλά στην καθομιλουμένη, πάρα πολλά χρήματα.

Και τι θέλω να πω. Οι αμαρτίες αυτές, όταν δεν έχει γίνει κανένας απολύτως οικονομικός έλεγχος από το Υπουργείο Πολιτισμού για τους Οργανισμούς Συγγενικών Δικαιωμάτων, που είναι ιδιωτικοί φορείς, δηλαδή, είναι συνεταιρισμοί, με τις αμαρτίες της συγκεκριμένης οικογένειας, που λυμαίνονταν το χώρο, της ΑΕΠΙ, η οποία είχε ιδρυθεί, από τη δεκαετία του 1930 και εν μία νυκτί έφυγε στη Λευκωσία της Κύπρου και άντε να τους βρεις τώρα. Και εδώ, σύμφωνα με τα στοιχεία, που κάποια στιγμή πρέπει να τα πούμε στο Ελληνικό Κοινοβούλιο, για να γίνει ενδελεχής έρευνα. Διότι και η Κυβέρνηση του ΣΥΡΙΖΑ έχει τις ευθύνες της, που δεν έγινε οικονομικός έλεγχος για τους Οργανισμούς Συλλογικής Διαχείρισης Δικαιωμάτων και ό,τι αυτό συνεπάγεται.

Να θυμίσω ότι ο μεγάλος οικονομικός κολοσσός Ernst & Young έχει ασκήσει έρευνα για 150 εκατομμύρια ευρώ της ΑΕΠΙ. Διότι ο τραγουδιστής, ο σκηνοθέτης, ο στιχουργός, ο μουσικοσυνθέτης, που έχει αδικηθεί, πρέπει να το ξέρει, γιατί πρέπει να προστατεύονται τα πνευματικά δικαιώματα. Όχι, όμως, ένα ολιγαρχικό καθεστώς, όχι, όμως, σε μια συγκεκριμένη κάστα ανθρώπων.

Και όταν η Ελλάδα δεν έχει επενδύσει στον Πολιτισμό, κύριε Πρόεδρε, να δημιουργήσει έναν δημόσιο φορέα ελέγχου και εναπόκειται αυτό σε οικογενειακού τύπου συνεταιριστικές επιχειρήσεις, έχει τις αμαρτίες του και δεν υπάρχει εμπιστοσύνη στον καλλιτεχνικό χώρο, που σήμερα πραγματικά επαιτεί και πεινά, ενώ λεφτά υπάρχουν ! Και περιμένει να πάρει, ενόψει της covid, τα 500 ευρώ, για να ορθοποδήσει, ενώ τα χρήματα του από κάποιους συνεχίζουν να «τρώγονται».

Επειδή είμαι στον ραδιοτηλεοπτικό χώρο χρόνια, το μόνο που κάνουν οι συγκεκριμένες εταιρείες Συγγενικών Δικαιωμάτων είναι να απειλούν τα ραδιόφωνα με αγωγές, να τα βάζουν κατά το δοκούν, με τα ραδιόφωνα του Λεκανοπεδίου επί του 2% του τζίρου, ενώ για τα ραδιόφωνα της επαρχίας ζητούν χαράτσι συγκεκριμένο, ανεξαρτήτως του κύκλου εργασιών. Αυτό σημαίνει πολλά. Κάποια στιγμή, λοιπόν, αν θέλουμε να μιλούμε για πολιτισμό, πρέπει να γίνει έλεγχος στα Πνευματικά Συγγενικά Δικαιώματα, που λυμαίνονται δυστυχώς, το χώρο, διότι δεν παίζουν επί ίσοις όροις και με δίκαια κριτήρια.

Για τις συγκεκριμένες Συμβάσεις, γιατί, κύριε Πρόεδρε, θυμίστε μου, ως πρώην Υφυπουργός, εγκαινιάσατε μία έκθεση ελληνοκινεζική, αν δεν κάνω λάθος, όπου εκεί συζητήθηκε και η βιβλιοπαραγωγή, συζητήθηκε η συνεργασία σε καλλιτεχνικό, πολιτιστικό, πνευματικό και εμπορικό επίπεδο και με κάποιους σχεδιαστές. Ακούστε καλά, όταν ανοίγει η «βεντάλια», απέναντι σε μια διακρατική σχέση, όπως είναι αυτή η αρχέγονη πολιτισμού, που υπάρχει αμοιβαίος σεβασμός για την κουλτούρα, το επίπεδο των δύο λαών είναι καλό.

Αν όμως υπάρχει η τάση να εμπορευματοποιηθεί όλη αυτή η κατάσταση, τότε ελλοχεύει ο κίνδυνος. Άρα, λοιπόν, πρέπει να είμαστε προσεκτικοί. Και στο όργανο, που προβλέπεται και στα άρθρα 3 και 4, που είναι αρκετά σημαντικά, το πώς θα γίνεται ο έλεγχος, για να υπάρχει μία ισορροπία.

Και γιατί το λέω αυτό; Έχετε δει τον κύκλο εργασιών της έβδομης τέχνης, τους τελευταίους μήνες, στην Κίνα; Μπήκα, λοιπόν, μέσα και είδα ότι τα στοιχεία εκεί μαρτυρούν ότι η Κίνα είχε έσοδα 3,1 δις δολάρια, σε ό,τι αφορά την παραγωγή κινηματογραφικών ταινιών. Αυτό είναι καλό. Μάλιστα το Χόλυγουντ έχει πτώση, κατά 1 δις δολάρια, ενόψει και της υγειονομικής κρίσης. Επενδύει στον κινηματογράφο η Κίνα, αυτό είναι μια αλήθεια, το θέμα είναι, όμως, μία γεωγραφική περιοχή, όπως είναι η Ελλάδα, να ενδιαφέρει την Κίνα, ως είσοδος πολιτισμού στην Γηραιά και εμπορικά και πολιτιστικά, θα πρέπει να είμαστε προσεκτικοί στην ποιότητα των παραγωγών.

Έχουμε χορτάσει από κινηματογραφικές παραγωγές, οι οποίες έχουν μια κατευθυντήρια αρχή εμπορευματοποίησης, με λανθασμένα πρότυπα στις τοπικές κοινωνίες. Το ξέρουμε πολύ καλά ότι η έβδομη τέχνη περνά μηνύματα κοινωνικού, ιστορικού, ανθρωποκεντρικού χαρακτήρα. Αν δεν είμαστε, λοιπόν, προσεκτικοί, τι κύτταρα ακαδημαϊκά και τι πολίτες βαθιά σκεπτόμενους δημιουργούμε; Ελλοχεύει ο κίνδυνος, λοιπόν, να υποβαθμίσουμε την ποιότητα.

Και πρωτίστως, πρέπει πάνω από όλα, να υποστηριχθούν τα ντόπια, τα εγχώρια ταλέντα. Ο Ζαν Κοκτώ είπε κάποια στιγμή, αυτός ο μεγάλος Γάλλος καλλιτέχνης, μια σοφή κουβέντα: «Ο κινηματογράφος θα γίνει τέχνη, όταν τα υλικά του θα είναι φτηνά, όπως το χαρτί και το μολύβι». Αυτό σημαίνει πολλά για τύπου χολιγουντιανές, φαντασμαγορικές παραγωγές, χωρίς ουσία. Ή αυτό, που είπε κάποτε ο μεγάλος Βρετανός Χίτσκοκ, ότι δημιουργούμε ερωτικές σκηνές τύπου φόνου και δημιουργούμε φονικές σκηνές ως ερωτικές.

Θέλει μεγάλη προσοχή ο κινηματογράφος. Εκεί θέλω να καταλήξω και νομίζω αντιλαμβάνεστε πώς μπορεί να αλλοιωθούν τα μηνύματα, να αλλοιωθεί η ποιότητα, να περάσει ένα μήνυμα.

Έρχομαι, λοιπόν, στο προκείμενο. Με βάση τη Σύμβαση αυτή, που ξεκίνησε από τον κ. Παππά, που επισκεπτόταν την Κίνα, επί ΣΥΡΙΖΑ ή τον κ. Τσίπρα, να δημιουργήσουμε μία εμπορική συνεργασία, ευζωνικά δίκτυα, τεχνολογία. Αλλά ο πολιτισμός είναι ένα κομμάτι του παζλ, που είναι συνεκτικό, έχει άλλο περιεχόμενο, που αν το εμπορευματοποιήσουμε, τα μηνύματα θα είναι επικίνδυνα, για να μη δημιουργήσουν «αρρωστημένα» μυαλά.

Εμείς κρατάμε επιφυλάξεις, ως Ελληνική Λύση.

Ολοκληρώνω με τη βιβλιοπαραγωγή. Το βιβλίο θέλει το χαρτί του, όχι μόνο το ηλεκτρονικό, για να μείνει παρακαταθήκη, στις επόμενες γενεές. Σίγουρα, η ελληνική λογοτεχνία μπορεί να προωθηθεί στην Κίνα και τούμπαλιν, αλλά μπαίνει το ερώτημα ποιοι θα είναι οι εκδοτικοί οίκοι, που θα προωθήσουν τη βιβλιοπαραγωγή. Το βιβλίο, δυστυχώς, είναι στο χρονοντούλαπο. Είναι σε ένα αραχνιασμένο ράφι της βιβλιοθήκης, σχήμα λόγου, έναντι μιας ψηφιοποιημένης εποχής. Πρέπει, όμως, να το διατηρήσουμε, διότι είναι μια μεγάλη παρακαταθήκη του παρελθόντος και παίζει και έχει τη σημασία.

Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε συνάδελφε.

Τον λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, εύχομαι καλή χρονιά, με υγεία και δύναμη σε όλους τους συμμετέχοντες στις διαδικασίες του Κοινοβουλίου, αλλά και σε όλους τους Έλληνες. Βρισκόμαστε εδώ να συζητήσουμε την Κύρωση αυτών των δύο Συμβάσεων. Η Εισηγήτρια μας, όπως και οι προηγούμενοι ομιλητές, άνθρωποι του πολιτισμού και της τέχνης, αναφέρθηκαν συγκεκριμένα, οπότε το πεδίο της θέσης μας είναι σαφές.

Λόγω της ιδιότητάς μου και ως εκπαιδευτικού, αλλά και ως γιατρού, δεν μπορώ να μη σχολιάσω αυτήν την καυτή επικαιρότητα, που έχουμε αυτές τις μέρες, που αφορά, ναι μεν την πανδημία, αλλά αφορά και την εκπαίδευση. Είναι γνωστό κάτω από ποιες συνθήκες άνοιξαν τα σχολεία και τα Πανεπιστήμια, ήδη, είμαστε στη δεύτερη μέρα.

Είναι σαφές - και γι’ αυτό δεν πρέπει να υπάρχει αμφιβολία σε κανέναν - ότι μοιραία η Κυβέρνηση έχει υιοθετήσει, σαν πολιτική για την αντιμετώπιση της πανδημίας, την ανοσία της αγέλης. Γι’ αυτό δεν υπάρχει καμία αμφιβολία πλέον και, με δεδομένο αυτό, προσπαθεί να μεταφέρει πάντα το επίπλαστο αισιόδοξο μήνυμα - μακάρι να ήταν αληθινό ή μακάρι να βγει αληθινό - ότι μετά από δύο μήνες, περίπου, θα έχουμε βγει από το πρόβλημα.

Όμως, κοιτάξτε. Η ανοσία της αγέλης έχει μία επιστημονική βάση και θεωρία, που κάποιοι την υιοθέτησαν - πολύ λίγοι - με την έναρξη της πανδημίας. Δεκτό. Εκείνο, όμως, που δεν μπορούμε να δεχτούμε είναι πάνω σ’ αυτή τη θεωρία να οικοδομούμε, αυτή τη στιγμή, και τις πρακτικές μας σαν πολιτικές αποφάσεις, προς την κοινωνία. Και αυτό το πράγμα, την υιοθέτηση αυτής της επιλογής να την κάνουμε πολιτικό εργαλείο.

Βγήκε, προχθές, ο Πρωθυπουργός και πανηγύρισε, διότι ανακαλύψαμε, τη Δευτέρα, 15.000 κρούσματα του ιού, ιχνηλατήσαμε, είπε, 15.000 κρούσματα και μάλιστα σήμερα, άλλα περίπου 10.000. 25.000 κρούσματα, συνολικά ! Βγήκε και πανηγύρισε ότι ιχνηλατήσαμε ! Μα, αγαπητοί συνάδελφοι, εάν η ιχνηλάτηση - που έτσι είναι - είναι ένα μείζον θέμα για την αντιμετώπιση της πανδημίας, έπρεπε να «στοιβάξουμε» τα παιδιά στα σχολεία, για να κερδίσουμε πόντους, όσον αφορά τη γνώση του προβλήματος;

Αυτό είναι τραγική αλλαγή του μαύρου σε άσπρο. Κάνω και εγώ μια επέκταση, τις επόμενες μέρες θα ανιχνευθούν και άλλες χιλιάδες κρούσματα στα σχολεία. Όσο ανεβαίνουν τα κρούσματα, θα πανηγυρίζουμε ότι έχει και καλύτερα; Είναι τραγικό. Δηλαδή, πραγματικά αυτή η πολιτική φτάνει στα όρια της «λαομπαιξίας», όπως μπορούμε αντίστοιχα να πούμε για τους θεομπαίχτες.

Έχουμε 30% περίπου μειωμένη προσέλευση μαθητών του δημοτικού, έχουμε 7.000 περίπου εκπαιδευτικούς, που δεν παρουσιάστηκαν, λόγω νόσησης και μόλις τώρα, σήμερα το πρωί, ο κ. Πέτσας είπε να εμπλακούν οι δήμοι στο testing, άρα στην ιχνηλάτηση. Εδώ και μήνες, ο ΣΥΡΙΖΑ δηλώνει να εμπλακούν οι φορείς της Τοπικής Αυτοδιοίκησης, όχι μόνο στο testing και στην ιχνηλάτηση, αλλά και στους εμβολιασμούς. Να ανοίξει η κοινωνία τις δυνάμεις της για την αντιμετώπιση. Η Κυβέρνηση κωφεύει.

Έχουμε τώρα την εξής κατάσταση. Υπάρχει ένας πανικός. Όλοι όσοι έχουν μία συμμετοχή, είτε ως γονείς, είτε ως εκπαιδευτικοί, στη δημόσια μέση εκπαίδευση και στα δημοτικά, έζησαν τις χθεσινές και σημερινές χαοτικές καταστάσεις. Από τις 6:30΄ το πρωί χιλιάδες μαθητές, χιλιάδες εκπαιδευτικοί, έψαχναν να βρουν τεστ. Γονείς και καθηγητές πήγαιναν στις 6.00΄ το πρωί να παραλάβουν, χιλιόμετρα από τα σχολεία τους, κάποια τεστ. Καμία προετοιμασία για 15 μέρες. Ανοίγουν, λοιπόν, σ’ αυτή την κακή κατάσταση, χωρίς αίθουσες, με συμπυκνωμένα τα τμήματα, ο ένας πάνω στον άλλον, με τους μαθητές. Το ΕΣΥ έχει γονατίσει. Είμαστε στην έκτη θέση σε θανάτους στην Ε.Ε. και τρίτοι σε κρούσματα, ανά εκατομμύριο πληθυσμού. Δεν αμφισβητούνται αυτά ότι είμαστε σε πολύ κακή θέση.

Μέχρι τη Δευτέρα το πρωί, διακόσιες χιλιάδες μαθητές και εκπαιδευτικοί δεν είχαν προμηθευτεί τα απαραίτητα τεστ, για να κάνουν την προετοιμασία. Το ύστατο επιχείρημα της Κυβέρνησης είναι ότι τα σχολεία έτσι ανοίγουν, σε όλη την Ευρώπη. Δεν είναι έτσι και για λόγους χρόνου δεν θα αναπτύξω, λεπτομερώς, σε κάθε χώρα πώς ανοίγουν.

Βγήκε χτες η Κυβέρνηση και ανήγγειλε την πρόσληψη 4.784 αναπληρωτών εκπαιδευτικών, από τους οποίους οι περισσότεροι με τρίμηνη διάρκεια. Άρα, έχουμε δυνατότητα να προσλάβουμε, έχει δυνατότητα ο δημόσιος προϋπολογισμός να πάρει καθηγητές και να αραιώσουν τα τμήματα. Γιατί δεν το κάνει; Περιμένει να φτάσουμε στο και πέντε και να κάνει κάποιες σπασμωδικές κινήσεις;

Περνάμε τώρα στα πανεπιστήμια. Μόλις χθες, κοινοποιήθηκε το έγγραφο του Υφυπουργού, σύμφωνα με το οποίο η διενέργεια εξετάσεων, κατά την εξεταστική περίοδο, γιατί έχουμε στα πανεπιστήμια εξεταστική περίοδο, του ακαδημαϊκού έτους πραγματοποιείται, με φυσική παρουσία. Με όλη αυτή την κατάσταση, με τα κρούσματα στα ύψη, φυσική παρουσία ; Σε σημερινή συνέντευξη ο κ. Συρίγος το επιβεβαιώνει και δεν το συζητάει. Ρωτώ εσάς και εσάς, κύριε Πρόεδρε, ως πανεπιστημιακό, στο διοικητικό μέρος, πού είναι η αυτονομία των πανεπιστημίων; Στο ουσιαστικό μέρος, που είναι η λογική; Ξέρετε πολύ καλά ότι δεκάδες τμήματα, εκατοντάδες τμήματα έχουν τη δυνατότητα, λόγω ιδιαιτεροτήτων, να κάνουν την εξ αποστάσεως εξεταστική διαδικασία. Δεν είναι ίδια η Νομική Σχολή Αθηνών και ίδια η Σχολή Περιβάλλοντος, που εδράζεται, στη Μυτιλήνη. Δεν είναι οι ίδιες οι σχολές του γεωλογικού τμήματος του Πανεπιστημίου Πατρών, που λόγω της πολιτικής της Κυβέρνησης είχε 24 εισακτέους φέτος και ίδια η Φιλοσοφική Σχολή των Αθηνών. Γιατί δεν δίνετε τη δυνατότητα στα πανεπιστήμια και πολύ περισσότερο στα επιμέρους τμήματα, με ορθολογισμό, με γνώση του αντικειμένου τους, να κάνουν τις εξετάσεις και να μην υποχρεούνται οι φοιτητές να φορτώνονται στα ΚΤΕΛ, ο ένας πάνω στον άλλον, για να ταξιδέψουν στις σχολές τους και να δώσουν, με φυσική παρουσία, εξετάσεις; Είναι αδιανόητα πράγματα αυτά.

 Τέλος, μόλις σήμερα έγινε γνωστό ότι 17 ασθενείς στο Γενικό Νοσοκομείο Νίκαιας, πάσχοντες από COVID, νοσηλεύονται σε φορεία, σε διαδρόμους και σε συνθήκες, θα τις δείτε στις φωτογραφίες, τριτοκοσμικές, γιατί ο ιδιωτικός τομέας αρνείται να τους παραλάβει, σύμφωνα με το μνημόνιο, που υπέγραψε, με την Κυβέρνηση. Απατεώνες πολιτικοί ! Λυπάμαι πολύ, που το λέω, αλλά η καθημερινότητα το επιβεβαιώνει. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε συνάδελφε, μας μιλήσατε επτά λεπτά, χωρίς να αναφερθείτε καθόλου στο θέμα της ημερήσιας διάταξης της συνεδρίασης. Αναφερθήκατε σε θέματα παιδείας και η Βουλή δεν είναι ένα μέρος για μονολόγους, η Βουλή είναι ένα μέρος όπου γίνεται διάλογος. Γνωρίζετε ότι σήμερα συζητούνται θέματα του Υπουργείου Πολιτισμού και όχι του Υπουργείου Παιδείας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** *(ομιλεί εκτός μικροφώνου)*

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ναι, αλλά η συνεδρίαση καλύπτει τα θέματα και των δύο Υπουργείων. Όταν συνεδριάζει για θέματα του Υπουργείου Πολιτισμού, συζητιούνται θέματα του Υπουργείου Πολιτισμού, όταν συνεδριάζει για θέματα του Υπουργείου Παιδείας, συζητιούνται θέματα παιδείας. Δεν είναι ένα μέρος για μονολόγους, επαναλαμβάνω, η Βουλή.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε, οι βουλευτές κρινόμαστε γι’ αυτά που λέμε, δεν έχουμε από πάνω μας δάσκαλο, που να μας λέει τι να πούμε. Σας παρακαλώ, δεν είναι σωστές αυτές οι παρατηρήσεις. Στην Επιτροπή Μορφωτικών Υποθέσεων είμαστε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Για αυτό δεν τον διέκοψα και τον άφησα να πει αυτά, που έκρινε σκόπιμο να πει. Το επεσήμανα, για να μην πάρει αυτό το πράγμα έκταση, δεν συζητιούνται σήμερα θέματα του Υπουργείου Παιδείας.

Τον λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πολύ, κύριε Πρόεδρε. Καταρχάς, θα ήθελα με τη σειρά μου, να εκφράσω κι εγώ τις ευχές μου για τη δύσκολη αυτή χρονιά, η οποία περιμένει όλο τον ελληνικό λαό, αλλά και εμάς τους ίδιους, κάθε δύναμη και επιτυχία προς όφελος των πολλών και προς όφελος της κοινωνίας. Σ’ αυτό το έργο νομίζω ότι όλοι οι συνάδελφοι μπορούμε να αφιερώσουμε τις επόμενες ημέρες. Γι’ αυτό και η συνεδρίαση, κύριε Πρόεδρε, της Επιτροπής Μορφωτικών Υποθέσεων, ευλόγως δίνει, τουλάχιστον, ένα σχόλιο, για το άνοιγμα των σχολείων.

 Αυτό που θέλω να πω, γιατί αναφέρθηκαν πολύ αναλυτικά οι υπόλοιποι, είναι ότι πάντοτε, κυρίες και κύριοι συνάδελφοι και κύριε Πρόεδρε, η επιστήμη πάντοτε θα νικάει απέναντι σε οποιοδήποτε πολιτικό ή επικοινωνιακό αφήγημα ξετυλίγει η οποιαδήποτε κυβέρνηση. Σε αυτή την περίπτωση, ακριβώς δραματικά αποκαλύπτεται ότι η πραγματικότητα είναι τελείως διαφορετική από ό,τι θέλει να παρουσιάσει η Κυβέρνηση, ως επιτυχία.

Κύριε Πρόεδρε, όσον αφορά τα ζητήματα των δύο νομοσχεδίων, τα οποία αφορούν τον πολιτισμό, ο πολιτισμός χρειάζεται τους ανθρώπους του. Και εδώ θέλω να ενώσω τη φωνή μου και με τους άλλους συναδέλφους, σχεδόν όλων των παρατάξεων, με τη φωνή των καλλιτεχνών, των ανθρώπων της τέχνης και του πολιτισμού, που ζητούν να ζουν από την τέχνη τους, για να ζουν για την τέχνη τους. Και νομίζω ότι η Κυβέρνηση θα πρέπει, επιτέλους, να ακούσει την αγωνία, γιατί ίσως αύριο να είναι αργά. Δεν μπορεί να περιμένει κανείς ούτε κανείς να ζήσει με αέρα.

Κύριε Πρόεδρε, σε έναν κόσμο, ο οποίος χαρακτηρίζεται από ρευστότητα και υπάρχει ένα πολυδιάστατο πλέγμα αποκλίσεων, η εφαρμογή των παραδοσιακών πολιτικών, πολλές φορές, δεν φτάνει. Χρειάζεται ένας συνδυασμός πρωτοβουλιών και δράσεων, κατά την άποψή μου, κυρίως ήπιας ισχύος. Μια επιτομή ήπιας ισχύος, νομίζω, ότι είναι ο πολιτισμός και είναι αναπόσπαστο μέρος της ιστορικής συνέχειας κρατών και λαών και συνεκτικός διαχρονικός κρίκος, μεταξύ κοινωνιών, με διαφορετικά χαρακτηριστικά. Η αξιοποίηση, δηλαδή, δικτύων και νέων εργαλείων, τα οποία θα αναδεικνύουν και το δικό μας πολιτιστικό πλούτο, προς όφελος των λαών, συνιστά μια ευκαιρία και διαμορφώνονται έτσι καλύτεροι όροι στον παρόν και στο μέλλον, με αφετηρία τις κοινές αξίες και τις πολιτιστικές παραδόσεις.

 Όσον αφορά την πολιτιστική διπλωματία, την οποία ουσιαστικά το Υπουργείο Πολιτισμού έχει απεμπολήσει, κατά την άποψή μου, θα ήθελα να θέσω στον κύριο Υπουργό δύο - τρία συγκεκριμένα ερωτήματα. Το 2017, επειδή αναφερόμαστε στην Κίνα, είχαμε συνιδρύσει, μαζί με την Λαϊκή Δημοκρατία της Κίνας, το φόρουμ των αρχαίων πολιτισμών, όπου συνεργάστηκε το Υπουργείο Πολιτισμού με το Υπουργείο Εξωτερικών και δημιουργήθηκε το φόρουμ των αρχαίων πολιτισμών, το οποίο είναι ανοιχτό και βεβαίως, συμμετείχαν, για πρώτη φορά, δέκα χώρες, μεταξύ αυτών η Κίνα, η Ινδία, το Ιράκ, το Ιράν, η Αίγυπτος, φυσικά, η Ελλάδα, η Ιταλία, το Μεξικό, το Περού και η Βολιβία. Έχουν γίνει δύο τέτοια φόρουμ, ένα στην Ελλάδα, που ήταν συνιδρύτρια, μαζί με την Κίνα και νομίζω στη Βολιβία ήταν το δεύτερο. Εάν πιστεύει το Υπουργείο Πολιτισμού ότι είναι απαραίτητη μια τέτοια διπλωματία, θα πρέπει να μην είναι μόνο στα λόγια, αλλά και στα έργα. Να συνεχίσει, δηλαδή, αυτό το φόρουμ. Κατά την άποψή μου, είναι θετικό αυτό για τα βιβλία, παρά τις ενστάσεις, που μπορεί να υπάρχουν, σε σχέση με τον τρόπο που επιλέγονται οι τίτλοι ή όχι, αλλά, ωστόσο, θα πρέπει να συνεχιστεί μια πολιτική, η οποία έφερε αποτελέσματα. Θυμίζω και τις δηλώσεις του Αλέξη Τσίπρα, όταν πήγε στην Κίνα και του κ. Κοτζιά, αλλά και του Προέδρου της Δημοκρατίας, Προκόπη Παυλόπουλου, τότε, όταν ξεκίνησε το φόρουμ αυτό. Θα ήθελα να μας πει ο Υπουργός τι σκοπεύει η Κυβέρνηση να κάνει με αυτό.

 Όσον αφορά στην πολιτιστική διπλωματία, το Υπουργείο Πολιτισμού θα πρέπει να καταλάβει και να ψάξει στη θεσμική μνήμη ο Υπουργός και να δει το εξής: Το βιβλίο χρειάζεται ξεχωριστή πολιτική. Με τα Μνημόνια του 2010, το Εθνικό Κέντρο Βιβλίου είχε καταργηθεί και έγινε διεύθυνση. Κατά την άποψή μας, θα δείτε εκεί έτοιμο νομοσχέδιο το οποίο είχαμε συνδιαμορφώσει μαζί με το Υπουργείο Πολιτισμού και το Υπουργείο Εξωτερικών, θα βρει στη θεσμική μνήμη, με το οποίο μπορεί να ιδρυθεί καινούργιος οργανισμός για το Εθνικό Κέντρο Βιβλίου, ξεχωριστά και το Ελληνικό Ίδρυμα Πολιτισμού αφού κάνει εξωστρεφή δράση, θα πρέπει να ξαναπάει στο Υπουργείο Εξωτερικών. Γιατί δεν έχει η χώρα μας ουσιαστικά κανένα δημόσιο μοχλό, έτσι ώστε να εφαρμόσει πολιτιστική διπλωματία.

 Η μείωση του ΦΠΑ είναι απαραίτητη για το βιβλίο. Νομίζω ότι θα είναι ένα ισχυρό εργαλείο, έτσι ώστε να αναπτυχθεί ακόμα περισσότερο και να λυθούν τα προβλήματα, που υπάρχουν, σε σχέση με το βιβλίο. Το ΕΚΕΒΙ, λοιπόν, κύριε Υπουργέ, είναι απαραίτητο να ξαναδημιουργηθεί, να μην είναι μία διεύθυνση απλώς και να είναι ουσιαστικά μαζί με το Ελληνικό Ίδρυμα Πολιτισμού. Το Ελληνικό Ίδρυμα Πολιτισμού να κάνει το ρόλο, τον οποίο έχει, με το Υπουργείο Εξωτερικών, όπου θα πρέπει, φυσικά, με τη συνεργασία και του Υπουργείου Πολιτισμού, να έχει την αρμοδιότητα από εκεί και το Εθνικό Κέντρο Βιβλίου να ξανασυσταθεί. Νομίζω ότι μπορείτε να βάλετε το λιθαράκι, είναι έτοιμα τα πάντα, η κυρία Αναγνωστοπούλου το ανέφερε, το αναφέρω και εγώ, γιατί ήμουν από αυτούς, που, έχοντας την ευθύνη της πολιτικής διπλωματίας, κατά τη διακυβέρνηση του ΣΥΡΙΖΑ, προσπαθήσαμε να αναδείξουμε την υπεραξία της πολιτιστικής μας κληρονομιάς και, ταυτόχρονα, να την αξιοποιήσουμε στην προώθηση λύσεων στα σύγχρονα προβλήματα.

 Με τα λόγια αυτά, θα ήθελα να ευχηθώ και πάλι να δώσω τις ευχές μου σε όλους, εορτάζοντες και μη. Απέναντι στην πανδημία, θα πρέπει να αντιμετωπίσουμε και τις πολιτικές, οι οποίες επιτείνουν τα αποτελέσματά τους τα αρνητικά. Σε αυτό θα δώσουμε όλες μας τις δυνάμεις. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Υφυπουργός.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε. Θα ζητήσω την ανοχή σας, γιατί θα προσπαθήσω να καλύψω όσο το δυνατόν περισσότερο από τα ζητήματα, που έθιξαν οι κυρίες και κύριοι βουλευτές, ακριβώς στο πλαίσιο αυτής της συζήτησης και αυτού του διαλόγου.

Επιτρέψτε μου να ξεκινήσω, βέβαια, με το εξής και κυρίως απευθύνομαι στον κ. Γρηγοριάδη. Προφανώς και συμμετέχω και στηρίζω αυτή την Κυβέρνηση και για πολλούς λόγους. Αν θέλετε, όμως, να σας πω έναν από αυτούς τους λόγους μόνο, είναι ότι αυτή η Κυβέρνηση ούτε εργαλειοποίησε ποτέ ούτε ποτέ χάιδεψε, μόνο με λόγια, πληθυσμούς και δεν τους αντιμετωπίζει με ευχολόγια, αλλά με πράξεις.

Να δώσω δύο παραδείγματα: Αυτό το κάνει και με τη ΛΟΑΤΚΙ κοινότητα. Χτες, για παράδειγμα, ψηφίστηκε υπουργική απόφαση, που αλλάζει μετά από δεκαετίες, το ιστορικό αιμοδότη, το κάνει, όμως και με τους καλλιτέχνες. Σε αυτό θα μου επιτρέψετε, καθώς είμαι ο καθ’ ύλην αρμόδιος, να επεκταθώ, κατά τη διάρκεια της τοποθέτησής μου.

 Επίσης, να θυμίσω ότι είναι η πρώτη κυβέρνηση, που θέσπισε θέση και γενικού γραμματέα, αλλά και Υφυπουργού σύγχρονου πολιτισμού. Είναι η Κυβέρνηση, η οποία έχει διασφαλίσει μισό δις ευρώ από το Ταμείο Ανάκαμψης για τον Πολιτισμό, εκ των οποίων το 50% των πόρων αυτών πάει στο σύγχρονο πολιτισμό. Θυμίζω ότι η κλασική αναλογία, στο παρελθόν, ήταν πολύ πιο χαμηλή για το σύγχρονο πολιτισμό. Επίσης, είναι η Κυβέρνηση αυτή, η οποία έχει αναπτύξει ένα πολύ εκτεταμένο πλέγμα – και σ’ αυτό θα μου επιτρέψετε πάλι να επεκταθώ σε λίγο, για την προστασία του κλάδου, γιατί δεν υπήρχε.

Αν θέλετε να πούμε και να είμαστε ειλικρινείς σε αυτή την κουβέντα, που κάνουμε μεταξύ μας, αυτά τα φαινόμενα, που αντιμετωπίζουμε, αυτή τη στιγμή, στον κλάδο του πολιτισμού, δεν είναι φαινόμενα της πανδημίας, είναι φαινόμενα, που ανέδειξε η πανδημία, αλλά δεν προέκυψαν από την πανδημία. Είναι φαινόμενα, με τα οποία δεν ασχολήθηκε κανείς, για πάρα πολλά χρόνια, ούτε η Κυβέρνηση, η δήθεν φιλοπολιτιστική Κυβέρνηση ΣΥΡΙΖΑ - ΑΝΕΛ της προηγούμενης τετραετίας. Είχαν τέσσερα χρόνια μπροστά τους και δεν άγγιξαν καθόλου το κομμάτι των εργασιακών και ασφαλιστικών ζητημάτων του πολιτισμού, κάτι που κάνουμε εμείς, εν μέσω της πανδημίας.

 Όσον αφορά δε την έξωθεν καλή μαρτυρία της Ελλάδας και του ελληνικού πολιτισμού, σας παραπέμπω μόνο στο άρθρο, που βγήκε, την Παρασκευή, από τους New York Times, που μιλάει για τις προσπάθειες, που γίνονται, για το σύγχρονο ελληνικό πολιτισμό στη χώρα μας, όπως επίσης και για όλα τα άρθρα, που έχουν γραφτεί στον ξένο τύπο, για ενέργειες του Υπουργείου Πολιτισμού και εποπτευόμενων φορέων του Υπουργείου Πολιτισμού, εν μέσω της πανδημίας. Πως, για παράδειγμα, το Φεστιβάλ Κινηματογράφου της Θεσσαλονίκης άλλαξε, μετασχημάτισε, με πάρα πολύ ενδιαφέροντα και ουσιαστικό τρόπο, όλη του τη δομή, ακριβώς, μέσα στην πανδημία, εξαιτίας της πανδημίας.

Ας πάμε λιγάκι σε αυτά, που ανέφεραν οι κύριοι και κυρίες βουλευτές, στις τοποθετήσεις και εισηγήσεις τους. Πρώτα απ’ όλα, ως προς τις συμβάσεις, χαίρομαι πάρα πολύ, που οι περισσότεροι συμφωνούν στη σημασία και σπουδαιότητα αυτών των συμβάσεων. Κάποιες επιμέρους προτάσεις σας, ως προς τις συμβάσεις, εννοείται θα τις εξετάσουμε.

Τώρα, σε σχέση με τις τροπολογίες, να πω ότι επειδή στις συμβάσεις, γενικά, δεν περνάνε τροπολογίες, είναι έτσι δομημένο το σύστημα, αλλά θα μου επιτρέψετε να μιλήσω ειδικά για τις τρεις τροπολογίες, που προτείνει ο ΣΥΡΙΖΑ, σε λιγάκι.

 Για τις καθυστερήσεις, που λέτε κληροδοτήθηκαν, 30 περίπου εκκρεμείς διεθνείς συμβάσεις, τις οποίες σταδιακά προσπαθούμε, εν μέσω πανδημίας, να περάσουμε.

 Στους επιμέρους τομείς του βιβλίου και του κινηματογράφου, αν μου επιτρέπετε, στους οποίους έγιναν ειδικές αναφορές από ορισμένους Εισηγητές. Πρώτα από όλα, να σας παρακαλέσω τα εξής πάλι: Μην εργαλειοποιείτε τους κλάδους, μην εργαλειοποιείτε τους επαγγελματίες, μην τους χαϊδεύετε τα αυτιά και μην τους κάνετε να φαίνονται, σαν κακόμοιρους. Δεν είμαστε εμείς που τους βλέπουμε σαν επαίτες. Είναι αυτή η αντιμετώπιση.

Και τι εννοώ; Στον κλάδο του βιβλίου, σας παρακαλώ να δείτε τα στοιχεία της ΕΛΣΤΑΤ. Το 2019, σας μιλάω για 1ο με 3ο τρίμηνο, γιατί του 4ου τριμήνου δεν έχουν βγει ακόμα, γιατί είμαστε ακόμα στην αρχή του έτους, τα έχουμε ζητήσει και θα τα πάρουμε, αναφέρομαι δηλαδή, σε ένα έτος προ COVID, είχε τζίρο 235 εκατομμύρια. Το 2021, χρονιά που μόλις έληξε, 1ο έως 3ο τρίμηνο 253,6 εκατομμύρια. Αύξηση 7,7% του τζίρου στον κλάδο του βιβλίου. Σημαίνει αυτό ότι δεν χρειάζεται στήριξη ο κλάδος του βιβλίου; Προφανώς, όχι. Σημαίνει αυτό ότι δεν πρέπει να υπάρξει μια ολοκληρωμένη και νέα στρατηγική για τον κλάδο του βιβλίου; Φυσικά και δεν σημαίνει αυτό. Και φυσικά, είναι αυτό, που θα κάνουμε.

 Ανέφερε, νωρίτερα, η κυρία Αναγνωστοπούλου ότι σχεδόν έφτασε κοντά, μετά από τέσσερα χρόνια, η Κυβέρνηση του ΣΥΡΙΖΑ στο να κάνει ένα νομοσχέδιο. Εγώ θα πω δύο πράγματα σε αυτό: Ευτυχώς, που δεν πέρασε αυτό το νομοσχέδιο ! Δεν ξέρω, αν το έχετε διαβάσει, κυρία Αναγνωστοπούλου, μέχρι και στο προοίμιο έχει θέματα. Μιλάει για έδρα σε ένα κτίριο - φάντασμα, το οποίο δεν υπάρχει, είναι ένα ερείπιο …. Αυτή ήταν η «φοβερή μέριμνα», που υπήρξε για το βιβλίο, αλλά επίσης, δεν έλυνε και κανένα από τα δομικά ζητήματα. Ξέρετε ποιο είναι το δομικό ζήτημα, κατά τη γνώμη μου, τουλάχιστον στο βιβλίο; Το δομικό ζήτημα είναι ότι, αυτή τη στιγμή, είναι ένας χώρος κατακερματισμένος, ανάμεσα σε τέσσερα Υπουργεία. Αυτό δεν το έλυνε το νομοσχέδιο αυτό. Ευτυχώς, όμως, εμείς έχουμε φροντίσει και υπάρχει, αυτή τη στιγμή, ένα νομοσχέδιο υπό επεξεργασία. Εκτιμώ ότι πάρα πολύ άμεσα, όταν το επιτρέψει και ο COVID, θα το θέσουμε σε διαβούλευση και εκεί θα μας δοθεί η ευκαιρία να μιλήσουμε, πολύ πιο αναλυτικά και διεξοδικά.

 Μειώσαμε το ΦΠΑ του ηλεκτρονικού βιβλίου και του audio book από το 24% στο 6%. Αυτό έγινε τώρα, επί των ημερών αυτής της Κυβέρνησης. Για το άλλο κομμάτι, που λέτε, το κοιτάμε και αυτό με το Υπουργείο Οικονομικών. Να θυμίσω μόνο έναν τίτλο, που σταχυολόγησα, από τις 28/7/2015, πλήγμα στο χώρο του βιβλίου, τροποποιήσεις του ΦΠΑ. Είναι αυτές οι τροποποιήσεις, που γίνανε, τότε, τις οποίες τώρα ζητάτε να αλλάξουμε. Εμείς θα το κοιτάξουμε λογικά, έχουμε πει ότι θα κάνουμε και μια ολόκληρη οικονομοτεχνική μελέτη, για να δούμε πώς θα προκύψει αυτή η αλλαγή. Επίσης, μιας που λέμε για ΦΠΑ, να θυμίσω ότι εμείς είμαστε αυτοί, που μειώσαμε το ΦΠΑ στο σινεμά, από το 24% στο 13%.

Τώρα, τι άλλα κάναμε για το βιβλίο; Greeklit. Για πρώτη φορά, μετά από πάρα πολλά χρόνια, ένα σύστημα επιδότησης των μεταφράσεων, το οποίο, πραγματικά, προωθεί τα ελληνικά γράμματα και το ελληνικό βιβλίο στο εξωτερικό. Αυτό ήδη, ξεκίνησε, έγινε ο πρώτος κύκλος. Τώρα, τέλη Ιανουαρίου, αξιολογείται ο δεύτερος κύκλος αιτήσεων. Μέσω του Greeklit καταφέραμε και γίναμε μέρος ενός δικτύου προώθησης των μικρών γλωσσών, όπως κακά τα ψέματα είναι τα ελληνικά.

Δημόσιος δανεισμός. Τα καλά νέα εδώ είναι ότι οι διατάξεις είναι έτοιμες και πρόκειται να ενταχθούν σε ένα επόμενο νομοσχέδιο.

Τι άλλο ετοιμάζουμε; Περίπου 10 εκατομμύρια ευρώ επενδύονται, στο χώρο του βιβλίου, μέσα από το Ταμείο Ανάκαμψης, μέσα από residence, μέσα από αναβάθμιση των εκθέσεων βιβλίου και της ελληνικής παρουσίασης, σε ξένες εκθέσεις βιβλίου, μέσα από την ενίσχυση της ΒΙΒΛΙΟΝΕΤ και μέσα από μια σειρά ολοκληρωμένων μέτρων.

Να θυμίσω, επίσης, ότι ακόμα τρέχουμε να καλύψουμε το χαμένο έδαφος του ΣΥΡΙΖΑ στα κρατικά βραβεία βιβλίου, που δεν είχαν γίνει, για έτη και τώρα τα κάνουμε μαζεμένα, γιατί δεν είχε γίνει τίποτα. Επομένως, μην μας εγκαλείτε για το κομμάτι του βιβλίου. Σας παρακαλώ πολύ.

Κινηματογράφος. Προφανώς, αφορά παραγωγούς, κύριε Γρηγοριάδη. Οι παραγωγοί κάνουν τις ταινίες. Οι παραγωγοί, όμως, δεν σημαίνει ότι παίρνουν τα λεφτά στην τσέπη τους και φεύγουν. Παίρνουν τα λεφτά και τα διανέμουν στους συντελεστές, στα συνεργεία, στους ηθοποιούς, σε όσους εμπλέκονται σε μια παραγωγή. Αυτό είναι το σύστημα. Μην λαϊκίζετε σε αυτά τα σημεία, στο κομμάτι, στο οποίο ασχολείστε, στο επάγγελμά σας, δεν σας τιμά αυτό το πράγμα. Και ξέρετε πολύ καλά τι σημαίνει συμπαραγωγή, κινηματογραφική και θεατρική παραγωγή.

Επίσης, να ξέρετε ότι το καλοκαίρι δεν υπήρξε ελληνικό κινηματογραφικό συνεργείο, που να έμεινε άνεργο. Αυτό έγινε, γιατί ακριβώς ήρθαν περισσότερες παραγωγές, πάνω από 50, το 2020, πάνω από 60, το 2021, εν μέσω πανδημίας, με ασφαλή πρωτόκολλα, τα οποία έφτιαξε το Υπουργείο Πολιτισμού. Φυσικά, βοήθησε και το ΕΚΟΜΕ σε αυτό. Αναγνωρίζουμε ότι το ΕΚΟΜΕ φτιάχτηκε, επί ΣΥΡΙΖΑ. Απλώς, μην μας ρωτάει η κυρία Βέττα ποια είναι η σχέση του ΕΚΟΜΕ με το ΥΠΠΟΑ και γιατί χρηματοδοτεί τηλεοπτικές παραγωγές. Αυτό προέκυψε από εκείνον το νόμο. Να το δούμε, αν θέλετε, αλλά έτσι προέκυψε αυτό.

Επίσης, μίλησαν πάρα πολλοί, κυρίες και κύριοι βουλευτές, για το όραμα της Μελίνας. Εγώ δεν θα τολμήσω να αγγίξω αυτό, αλλά να πω μόνο το εξής, το οποίο συνδέεται με το σινεμά: Όραμα της Μελίνας και το λέω, γιατί αυτό ήταν κάτι, που είχε προβλεφθεί το 1981, ήταν η δημιουργία μιας σχολής κινηματογράφου. Αυτό, λοιπόν, το κάνουμε εμείς πράξη, 40 χρόνια μετά. Αυτό θα πει «τιμώ το όραμα» ενός ανθρώπου, που έβλεπε μπροστά στο κομμάτι του πολιτισμού, όχι όλα τα υπόλοιπα.

Πάμε τώρα στο κομμάτι της στήριξης, που είναι πολύ σημαντικό κομμάτι.

**ΠΑΝΟΣ ΣΚΟΥΡΟΛΙΑΚΟΣ:** Έχετε να πείτε κάτι, για το θέμα των γλυπτών του Παρθενώνα; *(Ομιλεί εκτός μικροφώνου)*

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Υπάρχει μια ολοκληρωμένη στρατηγική για τα γλυπτά του Παρθενώνα. Κύριε Σκουρολιάκο, θέλετε να με διακόψετε ή να πω για το μητρώο ή δεν σας νοιάζει ο σύγχρονος πολιτισμός και δεν σας νοιάζουν οι εργαζόμενοι; Θέλετε να μιλήσω λιγάκι γι’ αυτό; Θέλετε να σας πω ότι αυτή τη στιγμή, εν μέσω πανδημίας, έχουμε δώσει 448 εκατομμύρια, μέσα από δράσεις της Κυβέρνησης, στον κλάδο του πολιτισμού; Μπορώ να σας τα σπάσω, να σας τα επιμερίσω, σε κομμάτια. Μη με διακόπτετε, κύριε Σκουρολιάκο, μπορεί να μη σέβεστε εμένα προσωπικά, σεβαστείτε το θεσμό, σεβαστείτε τον ρόλο μου, όπως εγώ σέβομαι το δικό σας. Αφήστε με να μιλήσω, αφού σας νοιάζει ο πολιτισμός. Ακούστε τις απαντήσεις και μετά πείτε μου ό,τι θέλετε, αλλά ακούστε. Δεν σας νοιάζει ποτέ να ακούσετε. Ούτε καν έχετε διαβάσει για τα πράγματα, για τα οποία μιλάτε !

Μέσα από το Μητρώο Καλλιτεχνών, έχουν δοθεί πάνω από 106 εκατομμύρια, αυτή τη στιγμή. Ένα Μητρώο, το οποίο, ναι, φτιάχτηκε βιαστικά, κύριε Κωνσταντόπουλε. Γιατί έπρεπε να φτιαχτεί βιαστικά; Γιατί δεν υπήρχε τίποτα. Υπήρχε ένα κενό στο κομμάτι των εργασιακών ζητημάτων στον πολιτισμό. Προφανώς, δεν θα μείνουμε εκεί και γι’ αυτό, με χαρά, σας λέω ότι προχωράμε σε μια πολύ ουσιαστική εργασιακή και ασφαλιστική μεταρρύθμιση, σε μια εργασιακή χάρτα για τον πολιτισμό, η οποία θα λύνει παθογένειες δεκαετιών στο κομμάτι αυτό. Είναι κάτι, το οποίο δεν τόλμησε να κάνει καμία κυβέρνηση, στο παρελθόν, αλλά εμείς θα το κάνουμε. Ήδη, βρισκόμαστε σε μία διαδικασία γι’ αυτό και προφανώς, θα τεθεί σε διαβούλευση με τους φορείς του πολιτισμού, όπως κάνουμε, εξάλλου, κάθε φορά.

Επίσης, να πω κάτι ακόμα για το Μητρώο, γιατί ακούστηκαν διάφορα πράγματα, τα οποία δεν ισχύουν. Ότι υπάρχουν δήθεν κόφτες και εξαιρέσεις είπε ο κ. Δελής. Να σας πω το εξής: Τα κριτήρια, που θέσαμε, είναι πάρα πολύ πιο χαμηλά από τα κριτήρια, που θέτουν οι καλλιτεχνικοί πολιτιστικοί σύλλογοι, για να κάνουν δεκτά μέλη. Ρωτήστε τους, ρωτήστε ποια κριτήρια θέτει, φέρ’ ειπείν, το Σωματείο Ελλήνων Ηθοποιών, για να πάρει νέα μέλη και ποια κριτήρια βάλαμε εμείς, για να εγγραφούν οι καλλιτέχνες.

Επίσης, να σας πω κάτι ακόμα. Επί οκτώ μήνες, επειδή λέτε για τον Ιανουάριο του 2021 και τον κόφτη, παρακαλούσαμε και αυτό μπορεί να σας το επιβεβαιώσει ο ίδιος ο Πρόεδρος της ΠΟΘΑ, τους καλλιτέχνες να γραφτούν στο Μητρώο, αλλά τι έλεγε τότε η Αντιπολίτευση; Είναι απάτη, είναι ένα φακέλωμα, μην το κάνετε, θα το βρείτε μπροστά σας και τώρα αυτό το Μητρώο, που εσείς καταγγέλλατε, θέλετε να το χρησιμοποιήσουμε, σαν βασικό εργαλείο ! Ευχαριστούμε, καταλαβαίνετε τη χρησιμότητα του, έστω και αργά, αλλά δεν θα ξεχάσουμε ποτέ τη ζημιά, που έγινε, εκείνη την περίοδο, στο όνομα μιας στείρας αντιπολίτευσης. Μισό δισεκατομμύριο έχει δοθεί, μέχρι τώρα.

Ως προς τους μουσικούς. Οι μουσικοί, όταν πήρε αυτά τα μέτρα η Κυβέρνηση, μπήκαν πάλι σε μια έκτακτη ενίσχυση, μέσα από το Μητρώο Καλλιτεχνών, για το μήνα Ιανουάριο. Αυτή τη στιγμή, υπογράφεται και μια ΚΥΑ και θα προστεθούν και πολλές άλλες ειδικότητες σε αυτό, περίπου 20. Ενδεικτικά, αναφέρω: Μουσικοσυνθέτες, διευθυντές ορχήστρας, ηχολήπτες, διευθυντές μικρών επιχειρήσεων καλλιτεχνικών δραστηριοτήτων, χειριστές εικονοληπτικού ηχογραφικού εξοπλισμού κ.ο.κ.. Άρα, προφανώς, όταν λαμβάνονται μέτρα οικονομικής φύσεως, προφανώς, λαμβάνονται και μέτρα στήριξης. Είναι κάτι, που το κάναμε, από την πρώτη μέρα και συνεχίζουμε να το κάνουμε και τώρα και για όσο χρειαστεί.

Επίσης, έχουμε εισηγηθεί και άλλα μέτρα, παρακολουθώντας, γιατί, όπως ξέρετε, η πανδημία είναι μία δυναμική διαδικασία και πρέπει να την παρακολουθεί κανείς πώς εξελίσσεται. Έχουμε εισηγηθεί και είμαστε έτοιμοι, για κάποια επιπλέον μέτρα, εάν χρειαστούμε, θα το δούμε. Πρώτα απ’ όλα, θα βασιστούμε στις εισηγήσεις των λοιμοξιολόγων και αναλόγως θα δούμε, αν πρέπει να υπάρξει μία επιπλέον μέριμνα, όχι μέριμνα για τον πολιτισμό, αυτή είναι διαρκής, αλλά μία επιπλέον μέριμνα υγειονομική, στο κομμάτι αυτό, η οποία θα συμπαρασύρει και το κομμάτι της στήριξης και των μέτρων. Αυτά τους οφείλουμε και αυτά θέλουμε να κάνουμε.

Επίσης, να σας πω δύο ακόμα πράγματα για την περιφερειακή πολιτική. Το πόσα χρήματα πηγαίνουν στις περιφέρειες εξαρτάται από το πόσες αιτήσεις έρχονται στις περιφέρειες. Έχουμε εγκρίνει τις τελευταίες επιχορηγήσεις, το 81% των αιτημάτων από τη Θεσσαλία, το 60% των αιτημάτων από την Ήπειρο, το 76% των αιτημάτων από το νότιο Αιγαίο, το 66% των αιτημάτων από την Κρήτη. Έτσι, πρέπει να τα μετράμε και ενώ από Αττική το 50%, από την κεντρική Μακεδονία 49%. Άρα, υπάρχει περιφερειακή πολιτική και την βλέπουμε στην πράξη.

Κάτι τελευταίο για τους ΟΣΔ, επειδή έγινε μία αναφορά. Ποιος διαχειρίστηκε την ιστορία της ΕΔΕΜ; Νομίζω ότι είπε ο κ. Σκουρολιάκος για εχθρότητα προς τους ΟΣΔ. Καμία εχθρότητα. Ρωτήστε την κυρία Κατσέλη, που είναι τώρα επικεφαλής της ΕΔΕΜ. Ποιος έλυσε το γόρδιο δεσμό; Ποιος πήγε τα συγγενικά δικαιώματα και τα πνευματικά δικαιώματα στην επόμενη μέρα; Ποιος πέρασε διατάξεις, που διασφαλίζουν και προστατεύουν τους δημιουργούς από την πειρατεία; Ποιος, στα τελευταία 2 χρόνια; Λέτε εσείς για επιχορήγηση των ΟΣΔ. Ξέρετε, πώς γίνεται διανομή στα μέλη των ΟΣΔ; Γίνεται βάσει του ρεπερτορίου. Εάν εγώ είμαι ένας μικρός καλλιτέχνης και εσείς είσαστε ένας μεγάλος καλλιτέχνης, ποιος θα πάρει πιο πολλά, κύριε Σκουρολιάκο; Το ξέρετε, ο μεγάλος καλλιτέχνης. Άρα, αυτό θεωρείτε ότι είναι το δίκαιο, που πρέπει να γίνει, αυτή τη στιγμή; Αυτό είναι το μοντέλο, το οποίο προτείνετε να ακολουθήσει το Υπουργείο Πολιτισμού; Να δώσει πολλά στους λίγους και λίγα σε πολλούς; Αυτό θα ικανοποιήσει το ΣΥΡΙΖΑ; Αν είναι αυτό, να το συζητήσουμε. Θέλω να καταλάβετε ότι όταν μιλάτε για ΟΣΔ και μιλάτε για διανομή μέσω ΟΣΔ, αυτό υπονοείτε στα αλήθεια. Εάν δεν ισχύει αυτό, παρακαλώ να μας το πείτε και να πείτε ότι εδώ θέλετε να κάνετε κάτι άλλο, π.χ. σαν το Μητρώο Καλλιτεχνών, που έχει έναν ισότιμο τρόπο διανομής, όπου όλοι παίρνουν το ίδιο.

Ήθελα να πω ότι υπάρχει μια ολοκληρωμένη πολιτική, υπάρχει μια πολύ σαφής στρατηγική και υπάρχει μία σαφής και διαρκής μέριμνα για το κομμάτι του πολιτισμού. Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Επειδή ο κ. Γιατρομανωλάκης δεν απάντησε στα αιτήματα, όχι τα δικά μας, των καλλιτεχνών, του κόσμου του πολιτισμού. Τα διάβασε αναλυτικά ο κύριος Γρηγοριάδης, αναφερθήκαμε και εμείς. Δεν είναι αυτά, που λέμε εμείς, είναι αυτά που λένε οι ίδιοι οι καλλιτέχνες.

Πρώτον, αραδιάζονται μονίμως νούμερα, ο ίδιος ο κόσμος του πολιτισμού ….. και αυτό το ξέρει όλος ο κόσμος.

Δεύτερον, θα ήθελα να παρακαλέσω τον κ. Υφυπουργό, με όλο το σεβασμό, όταν διεκδικεί κάποιος δικαιώματα, δεν είναι επαίτης και αυτοί, που στηρίζουν τις διεκδικήσεις, δεν χαϊδεύουν αυτιά. Θα παρακαλούσα να παραλειφθεί από τα πρακτικά. Εγώ δεν δέχομαι να με θεωρείτε αντιπρόσωπο του έθνους, εκλεγμένη, που έρχεται να χαϊδέψει αυτιά και ότι θεωρώ τους ανθρώπους επαίτες. Κανέναν δεν θεωρώ επαίτη, διεκδικήσεις έχουν, για δικαιώματα μιλάνε. Άλλο αυτό. Εάν εσείς το βλέπετε επαιτεία, θα σας παρακαλούσα αυτή η έκφραση να ανασκευαστεί.

Κύριε Υπουργέ, επειδή το αίτημα το έχουμε καταθέσει και το έχουμε επανακαταθέσει, θεώρησα ότι δεν χρειαζόταν να το αναλύσω. Σας προτείνω να διαβάσετε την οικονομική ενίσχυση των ΟΣΔ, το τι ακριβώς θέτουμε με την τροπολογία, για να καταλάβετε ότι δεν αφορά τους μεγάλους, δεν ξέρω και εγώ τι ακριβώς λέτε. Τι ακριβώς είναι αυτή η κρατική επιχορήγηση και ποιοι επωφελούνται; Σας ευχαριστώ.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Μία πολύ μικρή επισήμανση, σε σχέση με αυτά που έθιξε η κυρία Αναγνωστοπούλου. Νομίζω ότι το ξέρετε και νομίζω ότι έχουμε κάνει μεταξύ μας και αρκετές κουβέντες, ότι δεν τους αντιμετωπίζω και ούτε το Υπουργείο τους αντιμετωπίζει σαν επαίτες. Όχι, δεν είπα καθόλου αυτό, μπορείτε να ανατρέξετε στα πρακτικά. Είπα ότι εσείς είπατε και πάρα πολλοί εκπρόσωποι της Αντιπολίτευσης μίλησαν για επαιτεία και είπαν ότι δεν είναι επαίτες. Εμείς δεν θα μπορούσαμε ποτέ. Ίσα ίσα, που είναι η πρώτη φορά, που υπάρχει μια κυβέρνηση, που αντιμετωπίζει τον κλάδο και τους ανθρώπους του, ως σοβαρούς επαγγελματίες, που θα πρέπει να βιοπορίζονται από το επάγγελμά τους και την εργασία τους και ότι δεν είναι χομπίστες. Είναι η πρώτη φορά και αυτό αποδεικνύεται από πράξεις, όπως είναι η μεταρρύθμιση στα εργασιακά και τα ασφαλιστικά του κλάδου. Αυτά τα πράγματα δεν είναι ευχολόγια. Είπα πριν, κυρία Αναγνωστοπούλου, ότι θα τεθεί, αμέσως, σε διαβούλευση. Πρώτα το στήνουμε, ξέρετε πώς δουλεύει η διαδικασία. Είσαστε πολύ έμπειρη πολιτικός, για όνομα του Θεού, και έχετε θητεύσει και σε Υπουργείο. Ξέρετε ποια είναι διαδικασία.

Από εκεί και πέρα για τους ΟΣΔ, σας ξαναλέω το εξής: Η διανομή είναι συγκεκριμένη στους ΟΣΔ. Είστε σύμφωνη με τον τρόπο διανομής στους ΟΣΔ, για μία οικονομική βοήθεια του κλάδου, ναι ή όχι; Δεν πήρα απάντηση σε αυτό. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Κύριε Πρόεδρε, δεν θα ζητούσα το λόγο για δευτερολογία, αλλά επειδή είδα τους συναδέλφους του ΣΥΡΙΖΑ να επιμένουν για το ζήτημα της πανδημίας, σε ένα νομοσχέδιο, που έχει να κάνει με τον πολιτισμό, εργαλειοποιώντας, για μία ακόμη φορά, στο επίπεδο της «κορωνολαγνίας», την όλη αυτή διαδικασία, οφείλω να σημειώσω μερικά πράγματα.

Το κυρίαρχο ερώτημα, αγαπητές και αγαπητοί συνάδελφοι, που μπαίνει αυτή τη στιγμή, ιδιαίτερα με τη λειτουργία των σχολείων, είναι αν θα έπρεπε ή όχι να ανοίξουν τα σχολεία. Ξεκάθαρα. Για μία ακόμη φορά, διαπιστώνω ότι συνεχίζεται η διγλωσσία από το ΣΥΡΙΖΑ. Έχω δημοσίευμα του κ. Φίλη, στις 3/1/2022, που βάζει προϋποθέσεις για το άνοιγμα των σχολείων και λέει «να ανοίξουν τα σχολεία». Είναι σεβαστό καθ’ όλα το να βάζει προϋποθέσεις, που τηρούνται οι περισσότερες, αλλά λέει σαφώς «να ανοίξουν τα σχολεία». Να σας θυμίσω, το Μάρτη, τι έλεγε ο αρμόδιος τομέας σας, για την παιδεία, όταν έκλεισαν τα σχολεία; «Με απόφαση για οριζόντιο κλείσιμο των σχολείων, που αποτελεί την ομολογία αποτυχίας της Κυβέρνησης, το κλείσιμο των σχολείων». Τότε, ήταν αποτυχία της Κυβέρνησης, σήμερα παράτασης των σχολείων. Κάποια στιγμή, ως υπεύθυνη πολιτική δύναμη, ως Αξιωματική Αντιπολίτευση, θα πρέπει να έχετε συγκεκριμένο λόγο, ενιαίο, διαχρονικό και όχι κατάφορα να διαμορφώνεται, ανάλογα με το πώς διαμορφώνονται οι συνθήκες. Πέρα από την παιδαγωγική αξία της λειτουργίας των σχολείων, που δεν νομίζω ότι αμφισβητεί κανείς, αλλά και στο ζήτημα της αντιμετώπισης της πανδημίας, όλα τα στοιχεία δείχνουν ότι ορθά κινείται η Κυβέρνηση, όπως εξάλλου και το σύνολο σχεδόν των κυβερνήσεων της Ευρώπης, να λειτουργήσουν τα σχολεία. Διαπιστώθηκαν 15.000 κρούσματα χθες και άλλα 10.000, σήμερα. Η πανδημία είναι δυναμικό φαινόμενο, που αν έμεναν σπίτι αυτά τα 15.000 κρούσματα, που τώρα επισημάνθηκαν και λαμβάνονται όλα τα μέτρα προστασίας της οικογένειας, του περιβάλλοντος, του περίγυρου, αυτά τα κρούσματα θα μπορούσαν να δεκαπλασιάσουν τα κρούσματα στην κοινότητα. Και, βέβαια, δεν είναι μόνο η ιχνηλασιμότητα, που είμαστε οι πρώτοι στο επίπεδο testing, στην Ευρώπη. Και αυτό πρέπει να το αναγνωρίσετε στην Κυβέρνηση. Πέρα από την ιχνηλασιμότητα και την προστασία, όχι μόνο των υπολοίπων παιδιών, αλλά και των οικογενειών από τα κρούσματα, που έχουν επιβεβαιωθεί, μέσα στο σχολείο, υπάρχει και ένας συγκεκριμένος τρόπος συμπεριφοράς των μαθητών και η εκπαίδευσή τους, αναφορικά με τα υγειονομικά μέτρα, που πρέπει να τηρούν, για να προστατευθούν από την πανδημία. Το θεωρείτε αμελητέο;

Ειπώθηκε και το έχω ακούσει πάρα πολλές φορές, αυτό για συγχώνευση τμημάτων και γίνεται και σημαία. Να σας πω τι στοιχεία μου έδωσε το Υπουργείο, σήμερα το πρωί; Σήμερα τα τμήματα, που έχουν πάνω από 27 μαθητές, είναι περίπου το 4%. Ξέρετε πόσο ήταν επί των ημερών σας; 8%. Λόγω της πανδημίας, δεν πρέπει να γίνει συγχώνευση.

Είπατε για προσλήψεις εκπαιδευτικών. Σε ποιον το λέτε; Σε αυτήν την Κυβέρνηση, που στα δύο τελευταία χρόνια, έχει κάνει 17.500 προσλήψεις, συν τις 4.700, τώρα, εκπαιδευτικών; Αυτή η Κυβέρνηση δεν έχει δώσει εξετάσεις, δεν έχει δώσει δείγματα γραφής στον τομέα της εκπαίδευσης, ιδιαίτερα στον τομέα της πρόσληψης των καθηγητών; Αμφισβητεί κάνεις αυτό; Με την επίταξη των ιδιωτικών μονάδων, που αυξάνονται οι διαθέσιμες κλίνες Covid, για την Αττική από 700 σε 800;

Βέβαια, δεν παραγνωρίζει κανείς το γεγονός ότι η πανδημία είναι ένα δυναμικό φαινόμενο, εξελίσσεται διαρκώς, πρωτόγνωρο φαινόμενο, όχι μόνο για την Κυβέρνηση και την επιστημονική κοινότητα και γι’ αυτό βλέπετε ότι η Κυβέρνηση προσαρμόζεται διαρκώς, σε συνεργασία, πάντα, με την επιστημονική κοινότητα στα νέα δεδομένα, που δημιουργούνται, αλλά το να υποστηρίζουμε ότι τα σχολεία θα έπρεπε να είναι κλειστά, που σημαίνει τα 15.000 κρούσματα θα κυκλοφορούσαν στην κοινότητα ελεύθερα, γιατί δεν θα είχαν διαγνωσθεί; Την ώρα, μάλιστα, που, σε όλη την Ευρώπη, τα σχολεία είναι ανοιχτά, συμπαθάτε με, αλλά αυτό συνιστά πρωτοτυπία ή μια προσπάθεια άρθρωσης πολιτικού λόγου, όταν έχει στερέψει το αριστερό αφήγημα και έχουμε βρει τώρα την πανδημία και προσπαθούμε μόνιμα από εκεί, πιθανότατα, πιεζόμενοι και από την πλευρά του ΚΙΝΑΛ, που τώρα έχει μια άνοδο, να κατοχυρώσει πολιτική θέση και άποψη ο ΣΥΡΙΖΑ, απέναντι στην κοινωνία.

Να έρθω σε ένα τελευταίο. Ξέρετε, είναι πολιτική παρρησία να αναγνωρίζεις την επιτυχία του αλλουνού και είναι επιτυχία για την Κυβέρνηση, το γεγονός ότι έρχεται αυτό το θραύσμα στη Ζωφόρο του Παρθενώνα. Και η έκφραση, που χρησιμοποιείται, είναι κατάθεση και θα έπρεπε γι’ αυτό να επικροτείτε. Είπε ποτέ κανείς ότι η Κυβέρνηση παραιτήθηκε από τη διεκδίκηση των Μαρμάρων του Παρθενώνα; Πώς το λέτε αυτό; Πως βγάζετε τέτοια συμπεράσματα; Από πού αντλείται αυτή τη λογική, που φτάνει στο σημείο, ακόμη και τις επιτυχίες να προσπαθεί να τις μηδενίσει; Δεν προσφέρετε καλή υπηρεσία, κατ’ αυτόν τον τρόπο.

Έχω την αίσθηση ότι υπάρχουν πρόσφορα πεδία για πολιτική κουβέντα και πολιτική αντιπαράθεση. Το συγκεκριμένο, αν μη τι άλλο, είναι για να ενωθούμε όλοι μαζί, να βγάλουμε μια ενιαία φωνή προς κάθε κατεύθυνση, ότι τα Μάρμαρα του Παρθενώνα ανήκουν στην Ελλάδα, ανήκουν στους Έλληνες, ανήκουν στο Μουσείο της Ακρόπολης και στον Παρθενώνα. Χαίρομαι που συμφωνείτε και είμαι βέβαιος, ότι κατά βάθος και εσείς συμφωνείτε, ότι τα σχολεία πρέπει να λειτουργούν, με συγκεκριμένους κανόνες, με συγκεκριμένη διαδικασία, με συγκεκριμένη λογική, υπακούοντας πάντα στους ειδικούς.

Μια τελευταία κουβέντα, κύριε Πρόεδρε, γιατί ακούω, συνέχεια, να έρθει προς συζήτηση το θέμα της πανδημίας στην Επιτροπή ή οπουδήποτε αλλού. Μα, σε επίπεδο Αρχηγών Κομμάτων, έχει συζητηθεί δύο φορές ! Μια φορά 2/4 με πρωτοβουλία της αειμνήστου Φώφης Γεννηματά και 22/11, με θέμα την οικονομία, αλλά επί της ουσίας, η κουβέντα ήταν για την πανδημία, με πρωτοβουλία του ΣΥ.ΡΙΖ.Α.. Είναι δυνατόν να μας εγκαλείτε για έλλειψη διαβούλευσης, έλλειψη συζήτησης, έλλειψη διαλόγου, πάνω σε αυτό το θέμα, όταν δύο φορές, ο Πρωθυπουργός προσήλθε σε συζήτηση Αρχηγών; Και αν μη τι άλλο, επί πάρα πολλές ώρες, αναλύθηκαν διεξοδικά όλα τα θέματα. Προφανώς, η Βουλή δεν είναι υγειονομική επιτροπή, πολιτικό όργανο είναι, δεν είμαστε επιστημονική επιτροπή, για να καλέσουμε τους επιστήμονες εδώ να μας πουν και να εξάγουμε εμείς συμπεράσματα, υπάρχουν αρμόδια όργανα, αρμόδιοι φορείς, που τα συζητούν, τα αναλύουν και βεβαίως, βγαίνουν τα όποια συμπεράσματα.

Σας ευχαριστώ πολύ και ελπίζω να είναι η τελευταία φορά, δεν είμαι βέβαιος γι’ αυτό βέβαια, που εργαλειοποιείται η πανδημία, προκειμένου να προσεγγίσουμε την κοινωνία, με έτερους τρόπους, αντιλαμβανόμενοι, ότι το αφήγημά μας δεν αποτελεί πρόσφορο έδαφος για την ανάπτυξη των ιδεών μας, ιδιαίτερα, όταν πιεζόμαστε από κάποιο άλλο πολιτικό σχηματισμό. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Δεν θα απαντούσα, πραγματικά, γιατί τέτοια διαστρέβλωση δεν μπορεί να την καταλάβει πια κανείς. Επειδή η Κυβέρνηση δεν έχει μία πολιτική για την πανδημία, αποδείχτηκε στην πράξη, δυστυχώς, δυστυχώς λέω εγώ, η ανικανότητά της ή αν όχι η ανικανότητά της, αλλά η στόχευσή της σε μία άλλη κατεύθυνση, δεν θα απαντούσα, γιατί διαστρεβλώνει μονίμως όποια πρόταση γίνεται από όποιο Κόμμα της Αντιπολίτευσης.

Έκανε παρατήρηση ο κ. Πρόεδρος, γιατί ο κ. Μάρκου αναφέρθηκε στην πανδημία και στα σχολεία. Εδώ είναι βήμα της Βουλής, αυτό που καίει, αυτή τη στιγμή, μαζί με τον πολιτισμό και είμαστε στην Επιτροπή Μορφωτικών Υποθέσεων, μαζί με τον κόσμο του πολιτισμού, είναι βεβαίως ο κόσμος της παιδείας και αφορά όλη την κοινωνία, όπως και ο πολιτισμός. Είπε ο συνάδελφος της Ν.Δ., δεν είσαστε υπέρ των ανοιχτών σχολείων. Δηλαδή, αισθάνομαι πραγματικά, σαν να χτυπάμε το κεφάλι μας στον τοίχο. Ευθύς εξαρχής, έχουμε πει ότι είμαστε υπέρ των ανοιχτών σχολείων, με συγκεκριμένες προτάσεις. Ποιες από αυτές τις προτάσεις, εσείς που θέλετε συναίνεση, που θέλετε στήριξη από την Αντιπολίτευση, από όλα τα Κόμματα, ποιες από αυτές τις προτάσεις υιοθετήσατε; Τι είπαμε; Τι είπε ο κ. Φίλης, ως υπεύθυνος τομεάρχης; Ζήτησε ένα πράγμα, έκανε έκκληση για μία με δύο βδομάδες, το πολύ, αναστολή της λειτουργίας, καθυστέρηση. Ξέρετε γιατί; Γιατί έχετε βγει και πανηγυρίζετε για τα 25.000 κρούσματα ! Έλεος, δηλαδή, άνοιξαν τα σχολεία με 25.000 κρούσματα, πανηγυρίζετε, ότι αυτά ιχνηλατήθηκαν, διαφορετικά θα ήταν στην κοινότητα. Τι ζητήσαμε εμείς; Κάντε μία βδομάδα πριν, μία εβδομάδα συστηματική ιχνηλάτηση σε όλους τους μαθητές, σε όλους τους εκπαιδευτικούς. Είναι δυνατόν και να τα λέμε; Καίγεται η λογική των ανθρώπων, μη τα λέτε αυτά.

Σήμερα, ιχνηλατήθηκαν 10.000 κρούσματα. Αυτά τα 10.000 κρούσματα, εχτές είχαν πάει στο σχολείο. Τι δεν καταλαβαίνετε; Είναι το ίδιο, όταν έχουμε υπερσυγκέντρωση και ο κ. Μάρκου είναι ο καθ’ ύλην αρμόδιος, είναι γιατρός. Εγώ τα λέω, επειδή τα ακούω από τους ειδικούς. Όλους αυτούς θα τους κάψουμε, ότι δεν ξέρουμε τι λένε; Έχουμε μια υπερσυγκέντρωση και από αυτά τα 10 χιλιάδες, που πήγαν εχτές στα σχολεία και τα οποία ανιχνεύτηκαν εχθές το βράδυ, θα έχουν προκύψει άλλες 10, άλλες 20, δεν ξέρω κι εγώ πόσες, ήταν λογικό και επιστημονικά, αλλά και ανθρώπινα λογικό, η ιχνηλάτηση να έχει γίνει μία εβδομάδα πριν, συστηματική, να υπάρχει συνταγογράφηση, pcr, να υπάρχουν κλιμάκια του ΕΟΔΥ, που να κάνουν ιχνηλατήσεις, γιατί ξέρουμε, ότι τα τεστ, τα rapid και τα self, πολλές φορές βγάζουν αρνητική ένδειξη, μέχρι να φτάσουμε στη θετική. Χρειαζόταν μία εβδομάδα προστασίας και έρχεστε και πανηγυρίζετε; Αύριο, δηλαδή, με 30.000 κρούσματα, τι θα κάνετε; Θα στήσετε χορό στο Σύνταγμα, ότι να, επιτέλους ιχνηλατήθηκαν; Αυτή είναι η λογική; Σας παρακαλώ και μην ξαναχρησιμοποιήσετε την έκφραση, ότι χρησιμοποιούμε, εργαλειοποιούμε την πανδημία. Στο σπίτι του κρεμασμένου, δεν μιλάνε για σκοινί. Σας παρακαλώ, πάρα πολύ.

Είχαμε τον Πρωθυπουργό, 1η Δεκεμβρίου, να κοιτάει τον Αρχηγό της Αξιωματικής Αντιπολίτευσης και να του λέει «έχετε καμία μελέτη, που να δείχνει θανάτους, αύξηση θανάτων, εκτός ΜΕΘ διασωληνωμένων» και ενώ υπήρχε μελέτη από το Μάϊο και ήταν εν γνώσει του; Μιλάμε για νεκρούς και με τους νεκρούς δεν πρόκειται να συνηθίσουμε και να το θεωρήσουμε κανονικότητα. Λοιπόν, ακούστε τι λέει η Αντιπολίτευση και η Αξιωματική και η υπόλοιπη Αντιπολίτευση, δίνει πάντα κάποια στοιχεία.

Μια τελευταία κουβέντα. Δεν είναι όλα για επικοινωνιακούς λόγους. Η Ακρόπολη δεν προσφέρεται για επικοινωνιακούς λόγους, για κανέναν. Μακάρι, τα γλυπτά του Παρθενώνα να έρθουν να επαναπατριστούν, επαναπατριστούν, προσέχω τις λέξεις μου. Εχθές, με δανεισμό, ήρθε το θραύσμα από το Μουσείο του Παλέρμο. Πολύ καλά. Ξεχάσατε όλο αυτό τον επικοινωνιακό ορυμαγδό, να πείτε ένα πράγμα, είχε ξαναέρθει το θραύσμα από το Μουσείο του Παλέρμο, το 2008-2009. Άρα, ο δανεισμός καλώς ήρθε, αλλά ο δανεισμός και η ανταλλαγή και εμείς στέλνουμε από το Μουσείο της Ακρόπολης, ο δανεισμός και η ανταλλαγή δεν είναι επαναπατρισμός, αυτό σας είπε ο κ. Σκουρολιάκος, δεν είπε κάτι άλλο. Δεν είναι επαναπατρισμός, μην επιμένουμε, λοιπόν, για τα γλυπτά του Παρθενώνα, σε μία γραμμή, την οποία άνοιξε ο Πρωθυπουργός, ο κ. Μητσοτάκης, το 2019 και δεν έχει ζητήσει συγγνώμη να την πάρει πίσω, ότι θα δανειστούμε, με μακροχρόνιο δανεισμό, τα γλυπτά του Παρθενώνα από το Βρετανικό Μουσείο. Αφήστε, λοιπόν, τις εργαλειοποιήσεις και τα επικοινωνιακά τερτίπια, έχουμε δύσκολα θέματα μπροστά μας, η πανδημία δεν τελειώνει σε ένα με ενάμιση μήνα. Μακάρι να τελειώσει. Όλοι φοβόμαστε όλη η κοινωνία έχει το φάσμα της ακρίβειας, έχει χίλια δυο, χρειάζεται υπευθυνότητα, να ακούμε τους ειδικούς.

 Ακούστε ένα πράγμα και να το μεταφέρετε και στην Κυβέρνηση, το 50%+1, είναι παραλογισμός. Δεν ξέρω πώς αλλιώς να το πω και δεν το λέμε εμείς, το λένε οι ειδικοί. Ακούστε, τουλάχιστον, τους ειδικούς.

Ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ (Εισηγητής της Πλειοψηφίας):** Θα συμφωνήσω σε δύο πράγματα, με την προλαλήσασα. Το ένα είναι ότι η πανδημία δεν τελειώνει σε δύο μήνες, άρα, προς τι η καθυστέρηση δύο εβδομάδων, για το άνοιγμα των σχολείων, αφού παραδέχεστε ότι δεν τελειώνει σε ένα με δύο μήνες η καθυστέρηση αυτή και το δεύτερο, που θα συμφωνήσω μαζί της, ότι πολιτική δεν γίνεται επί πτωμάτων. Κανείς δεν μπορεί να κερδίσει πόντους, αξιοποιώντας αυτή τη διαδικασία. Οφείλω, όμως, να εκφράσω τις θερμές μου ευχαριστίες και τα συγχαρητήριά μου στο εκπαιδευτικό δυναμικό της χώρας μας, στην Τοπική Αυτοδιοίκηση, στους φαρμακοποιούς, στο υγειονομικό προσωπικό, που καθ’ όλη αυτή τη διάρκεια του προβλήματος και κυρίως τώρα, με το άνοιγμα των σχολείων, συνεργάστηκαν άψογα, ούτως ώστε από τη Δευτέρα να υπάρχουν διαθέσιμα self test για όλους. Να εξάρω βεβαίως και τη στάση των συμπολιτών μας, που 90% προσέτρεξαν εγκαίρως να τα πάρουν, αλλά και το 10%, που δεν τα πήρε έγκαιρα, να τα βρει πρόσφορα και διαθέσιμα στις σχολικές μονάδες.

Και βεβαίως, εδώ, να σημειώσω, αναφορικά με τον αριθμό των μαθητών στα σχολεία, ότι είμαστε πολύ πιο κάτω από το μέσο όρο της Ε.Ε. και τέταρτοι στο σύνολο των χωρών του ΟΟΣΑ.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώνεται η συζήτηση των δύο σχεδίων νόμων για την κύρωση των δυο συμβάσεων.

Όπως προκύπτει από τις τοποθετήσεις των Εισηγητών και των Ειδικών Αγορητών, το πρώτο σχέδιο νόμου του Υπουργείου Πολιτισμού και Αθλητισμού «Κύρωση της Σύμβασης του Συμβουλίου της Ευρώπης για τις Κινηματογραφικές Συμπαραγωγές (Αναθεωρημένη)» έγινε δεκτό επί της αρχής, επί των άρθρων και στο σύνολό του, κατά πλειοψηφία.

 Επίσης, όπως προκύπτει από τις εισηγήσεις των Εισηγητών και των Ειδικών Αγορητών, το δεύτερο σχέδιο νόμου του Υπουργείου Πολιτισμού και Αθλητισμού, «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Κρατικής Διοίκησης Τύπου, Εκδόσεων, Ραδιοφώνου, Κινηματογράφου και Τηλεόρασης της Λαϊκής Δημοκρατίας της Κίνας σχετικά με το Έργο μετάφρασης και έκδοσης έργων του λόγου της κλασικής και σύγχρονης βιβλιοπαραγωγής της Κίνας και της Ελλάδας», γίνεται δεκτό επί της αρχής επί των άρθρων και στο σύνολό του, κατά πλειοψηφία.

Σας ευχαριστώ και πάλι καλή χρονιά.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 16:25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**